***ԶԵԿՈՒՅՑ***

***ՀԱՅԱՍՏԱՆՈՒՄ ԽՈՍՔԻ ԱԶԱՏՈՒԹՅԱՆ ՎԻՃԱԿԻ ԵՎ ԼՐԱԳՐՈՂՆԵՐԻ***

***ՈՒ ԶԼՄ-ՆԵՐԻ ԻՐԱՎՈՒՆՔՆԵՐԻ 2025Թ․ 2-ՐԴ ԵՌԱՄՍՅԱԿԻ ԽԱԽՏՈՒՄՆԵՐԻ ՄԱՍԻՆ***



*Խոսքի ազատության պաշտպանության կոմիտեն պարբերաբար հանրությանն է ներկայացնում իր զեկույցները՝ հայաստանյան լրատվամիջոցների և դրանց աշխատակիցների գործունեության միջավայրի ու խնդիրների, խոսքի ազատության վիճակի, ԶԼՄ-ների և լրագրողների իրավունքների խախտումների մասին։ Սույն զեկույցում արտացոլված են* ***2025թ․երկրորդ եռամսյակի*** *տվյալները:*

*Զեկույցում տեղ գտած փաստերի հավաքագրման աղբյուրներն են.*

*- ԽԱՊԿ-ի «թեժ գծով» ստացված ահազանգերը,*

*- ԽԱՊԿ-ի փորձագետների հանդիպումներն ու զրույցները ԶԼՄ-ների աշխատակիցների հետ,*

*- պետական մարմիններին ուղարկված պաշտոնական հարցումների պատասխանները,*

*- ԶԼՄ-ների ներգրավվածությամբ դատական գործերի նյութերը,*

*- գործընկեր լրագրողական կազմակերպությունների տարածած նյութերը,*

*- ԶԼՄ-ների հրապարակումները։*

*Բովանդակություն*

*Համառոտ ամփոփում ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․ 3*

*Լրատվամիջոցների գործունեության միջավայրը ․․․․․․․․․․․․․․․․․․․․․․․․․․ 4*

*Լրատվամիջոցների իրավունքների խախտումներ (ընդհանուր թվեր) …․13*

*Ֆիզիկական բռնություններ լրագրողների նկատմամբ ․․․․․․․․․․․․․․․․․․․16*

*Ճնշումներ ԶԼՄ-ների և դրանց աշխատակիցների նկատմամբ ․․․․․․․․․․․ 18*

*Տեղեկություն ստանալու և տարածելու իրավունքի խախտումներ ․․․․․․․․ 54*

*ԶԼՄ-ների գործունեությանն առնչվող այլ իրադարձություններ ․․․․․․․․․․․․ 63*

*Ծրագրի ղեկավար Աշոտ Մելիքյան*

*Մեդիա փորձագետ Հասմիկ Բուդաղյան*

*Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամ» միջազգային կազմակերպության* *տեսակետների և դիրքորոշումների հետ:*

***ՀԱՄԱՌՈՏ ԱՄՓՈՓՈՒՄ***

 2025թ․ երկրորդ եռամսյակի ընթացքում Հայաստանում ներքաղաքական լարված իրավիճակը կրկին ի ցույց դրեց հայաստանյան ԶԼՄ-ների ծայրահեղ բևեռվածությունը․ փաստ, որը մշտապես շեշտվում է տարբեր միջազգային կազմակերպությունների զեկույցներում։

 Ռուսաստանաբնակ գործարար Սամվել Կարապետյանի, երկու բարձրաստիճան հոգևորականների՝ Բագրատ արքեպիսկոպոս Գալստանյանի և Միքայել արքեպիսկոպոս Աջապահյանի աղմկահարույց կալանավորումները Քննչական կոմիտեի ներկայացրած ծանր մեղադրանքների հիման վրա՝ սահմանադրական կարգը բռնի տապալելուն ուղղված հրապարակային կոչեր, ահաբեկչություն, զանգվածային անկարգություններ և իշխանության զավթում նախապատրաստել և այլն, ուղեկցվել են քաղաքական հակադիր ուժերի՝ միմյանց հասցեագրված ծայրահեղ սուր, հաճախ նաև անթույլատրելի հռետորաբանությամբ։ Ատելության խոսքը, վիրավորանքները, ապատեղեկատվությունն ու մանիպուլյատիվ մեկնաբանությունները ոչ միայն հայելային կերպով արտացոլվում էին այդ ուժերի հետ փոխկապակցված կամ դրանց ազդեցության տակ գտնվող լրատվամիջոցներում, այլ նաև վերջիններս էին իրենց կողմից ավելացնում լուտանքների չափաբաժինը։

Այս գործելաոճը բնորոշ է թե՛ իշխանական և թե՛ ընդդիմադիր տարբեր ճամբարների շահերը սպասարկող հարթակներին։ Ավելին՝ որոշ լրագրողներ, ներքաշվելով քաղաքական հակամարտության մեջ, իրենց խիստ կողմնակալ գրառումներով և այլ հրապարակումներով հանդես են գալիս նաև սոցիալական ցանցերում։ Այս ամենի հետևանքով օբյեկտիվ լրատվությունը մղվում է հետին պլան և հասարակության համար դառնում դեֆիցիտային։

Թեև 2025թ. մայիսի 2-ին «Լրագրողներ առանց սահմանների» միջազգային կազմակերպության հրապարակած՝ Մամուլի ազատության սանդղակում Հայաստանը, նախորդ տարվա համեմատ, 9 կետով բարելավել է իր դիրքը և 180 երկրների շարքում զբաղեցրել 34-րդ տեղը, այդուհանդերձ, այս զեկույցում էլ արձանագրված է՝ մեդիան շարունակում է մնալ բևեռացված, և երկիրը «առերեսվում է ապատեղեկատվության և ատելության խոսքի աննախադեպ մակարդակի հետ»։

Լրատվական դաշտում և հատկապես սոցիալական ցանցերի հայկական սեգմենտում իրավիճակն առողջացնելու տեսանկյունից դիտարկվող ժամանակահատվածում ուշագրավ էր ՀՀ քաղաքացիական օրենսգրքի 1087.1 հոդվածում և «Զանգվածային լրատվության մասին» օրենքում փոփոխություններ և լրացումներ կատարելու իշխանությունների նախաձեռնությունը։ Այն վերաբերում է վիրավորանքի և զրպարտության համար պատասխանատվությանը, որն առաջարկվում է կիրառել ոչ միայն այդպիսի արտահայտությունները ԶԼՄ-ների հրապարակումներում տեղ գտնելու դեպքերում, այլ նաև՝ երբ անթույլատրելի խոսքն օգտագործվում է սոցիալական ցանցերում գրառումներ կատարելիս։ Ըստ այդմ՝ նախատեսվում է, որ տվյալ պատասխանատվությունը պետք է տարածվի և՛ լրատվամիջոցների, և՛ լրատվական գործունեություն չիրականացնող անձանց, այն է՝ սոցցանցերի օգտատերերի վրա։ Ընդ որում՝ գործող օրենսդրական կարգավորումներում առկա հերքում կամ պատասխան հրապարակելու իրավունքից բացի, առաջարկվում է սահմանել նոր՝ վիրավորանք և/կամ զրպարտություն պարունակող նյութի (առցանց գրառման) մասնակի կամ ամբողջական հեռացման պահանջը դատարան ներկայացնելու հնարավորություն։ Արդարադատության նախարարության նախաձեռնած այս փոփոխությունները բխում են Սահմանադրական դատարանի 2024թ. հոկտեմբերի 1-ին ընդունած ՍԴՈ-1752 որոշումից։

 Ինչ վերաբերում է գործող օրենսդրությամբ ընդդեմ լրատվամիջոցների ու լրագրողների ներկայացված դատական նոր հայցերին, ապա դիտարկվող շրջանում դրանց թիվը **16** է, ինչը նախորդ եռամսյակի համեմատ 3-ով ավելի է։ Այդ բոլոր հայցերը վիրավորանքի ու զրպարտության հիմքով են, իսկ հայցվորները 6 գործով բիզնես միջավայրի ներկայացուցիչներ են, 3-ով՝ ներկա և նախկին պաշտոնյաներ, 2-ով՝ քաղաքական գործիչներ, 2-ով՝ առողջապահական ոլորտի ներկայացուցիչներ, 2-ով՝ քաղաքացիներ/ֆիզիկական անձինք, 1-ով՝ փաստաբան։

Եռամսյակի ընթացքում ԽԱՊԿ-ն արձանագրել է ԶԼՄ-ների ներկայացուցիչների նկատմամբ ֆիզիկական բռնության 2 դեպք, երկուսն էլ՝ իրավապահների կողմից։ Գրանցվել է նաև տարատեսակ այլ ճնշումների **20** դեպք, դրանք լրագրողների հանդեպ ցուցաբերված անվայելուչ վերաբերմունքի, վիրավորանքի, սպառնալիքի, անհանդուրժողականության ու խտրականության դրսևորումներ են։ Այս դեպքերի գերակշիռ մասը՝ **17-**ը, իրականացվել է պետական մարմինների ներկայացուցիչների կամ պաշտոնյաների և **մեկական** դեպք՝ գործարարի, ակտիվիստի ու անհայտ անձի կողմից**։** *Տեղեկություններ ստանալու և տարածելու իրավունքի խախտումների թիվը նախորդ եռամսյակի համեմատ աճել է 10-ով հասնելով՝* ***3*9**-ի։

***ԼՐԱՏՎԱՄԻՋՈՑՆԵՐԻ ԳՈՐԾՈՒՆԵՈՒԹՅԱՆ ՄԻՋԱՎԱՅՐԸ***

*2025թ․ երկրորդ եռամսյակը Հայաստանի հասարակական-քաղաքական կյանքում լարված ժամանակաշրջան էր՝ պայմանավորված իշխանություն-ընդդիմություն, իշխանություն-եկեղեցի առճակատման սրացումներով։ Մասնավորապես՝ հանրային լայն արձագանք ստացան ու տարատեսակ գնահատականների արժանացան ռուսաստանաբնակ գործարար Սամվել Կարապետյանի, իսկ ավելի ուշ նաև՝ Հայ Առաքելական Եկեղեցու արքեպիսկոպոսներ Միքայել Աջապահյանի և Բագրատ Գալստանյանի կալանավորումներն ու ՀՀ քննչական կոմիտեի կողմից նրանց ներկայացված մեղադրանքները։ Սամվել Կարապետյանն ու Միքայել Աջապահյանը մեղադրվում են իշխանությունը զավթելուն, սահմանադրական կարգը բռնի տապալելուն ուղղված հրապարակային կոչերի, իսկ Բագրատ Գալստանյանն ու իր տասնյակից ավելի աջակիցներ՝ ահաբեկչություն, զանգվածային անկարգություններ և իշխանության զավթում նախապատրաստելու համար։ Իրավապահ մարմինները, ի հիմնավորում այդ մեղադրանքների, հանդես եկան մի շարք հաղորդագրություններով, այդ թվում հրապարակեցին գաղտնի ձայնագրություն, որտեղ նույնիսկ սպանության կոչեր են հնչեցվում։ Իշխանություններն այս ամենի մեջ տեսնում են ռուսական հետք՝ ուղղված Հայաստանում հեղաշրջում իրականացնելուն և երկրի ինքնիշխանությունը սասանելուն։*

*Այս պայմաններում, ինչպես և նախկինում, քաղաքական անզիջում պայքարն իրականացվել է գլխավորապես ԶԼՄ-ների և սոցիալական ցանցերի միջոցով՝ էլ ավելի սրվող անհանդուրժողականությամբ, առավել մեծ չափերի հասնող ապատեղեկատվությամբ, ատելության խոսքով, վիրավորանքներով ու նույնիսկ հայհոյանքներով։*

Տարածվող ոչ կոռեկտ խոսույթից հետ չեն մնացել նաև երկրի ղեկավարները, այդ թվում՝ ՀՀ վարչապետը, սոցցանցային գրառումներով պատասխանելով իրենց հասցեին հնչող վիրավորական կամ զրպարտչական արտահայտություններին հենց նույն ոճով։ Այս առումով ուշագրավ է Նիկոլ Փաշինյանի հունիսի 28-ի ֆեյսբուքյան գրառումը[[1]](#footnote-1), որում, ըստ էության, հաստատելով քաղաքական դիսկուրսում հայհոյախոսության առկայության փաստը, նա առաջարկեց «հանրային–քաղաքական–հրապարակային դաշտում հայհոյախոսությունը և հիբրիդային թիրախավորումը» դադարեցնել և անցնել բացառապես քաղաքակիրթ ու հարգալից բանավեճի, միայն ստուգված փաստերի վրա հիմնվելու տրամաբանությանը։ Այս հարցում հանրային կոնսենսուս ձեռք բերելու համար վարչապետը ժամկետ նշեց՝ հուլիսի 1-ից 5–ը, և հավաստիացրեց․ «․․․վետո եմ դնում իմ կողմից «պարականոն» բառապաշարի և խոսույթի կիրառման վրա»։

 Ըստ անկախ փորձագետների՝ հայհոյախոսության այս մորատորիումը պետք է ոչ թե 5-օրյա, այլ անժամկետ լինի, անկախ նրանից, թե ինչ վարք կդրսևորեն ընդդիմադիր քաղաքական ուժերը, հեղաշրջման կոչեր հնչեցնողներն ու դրանք իրագործելուն ձգտողները, քանի որ վերջիններիս հակազդելու համար լիուլի են իրավական մեխանիզմները։ Իսկ հանրային տիրույթում անպարկեշտ խոսույթով հանդես գալը (անկախ նրանից, թե դա ի պատասխան է արվում, թե սեփական նախաձեռնությամբ) շատ վատ ազդեցություն է ունենում առանց այն էլ պառակտված հասարակության, ինչպես նաև լրատվական դաշտի վրա։

 Վերջին տարիներին միջազգային կառույցները ևս ուշադրություն են հրավիրում այն փաստին, որ Հայաստանը բախվում էաննախադեպ մակարդակի ապատեղեկատվության և ատելության խոսքի, ինչը պայմանավորված է ներքին քաղաքական լարվածությամբ ու միաժամանակ լրատվամիջոցների բևեռվածությամբ։

«Լրագրողներ առանց սահմանների» կազմակերպությունը մայիսի 2-ին հրապարակած իր տարեկան զեկույցում[[2]](#footnote-2) արձանագրել է, որ չնայած բազմակարծիք միջավայրին, Հայաստանում ԶԼՄ-ները մնում են բևեռացված՝ հեռարձակվող և տպագիր լրատվամիջոցների մեծ մասը կապված է խոշոր քաղաքական և առևտրային շահերի հետ։ Ըստ զեկույցի՝ «Շատ լրատվամիջոցներ հարում են իշխանության եկած քաղաքական առաջնորդներին, իսկ մյուսները հավատարիմ են մնում նախկին օլիգարխներին: Հատկապես զգայուն են երկու քաղաքական թեմաներ՝ Ադրբեջանի հետ ընթացող բանակցությունները և Հայաստանի ու Ռուսաստանի միջև ավելի ու ավելի լարված հարաբերությունները: Որոշ քաղաքական խմբեր իրականացնում են ապատեղեկատվական գործողություններ և թիրախավորում լրագրողներին»։

Երբ հրապարակվեց վերոնշյալ զեկույցը, ՀՀ քաղաքական և հասարակական շրջանակներում, ինչպես նաև բուն լրատվական դաշտում հարցեր էին բարձրացվում առ այն, թե ինչպես եղավ, որ այս թերություններով հանդերձ՝ Հայաստանը Մամուլի ազատության 2025 թվականի սանդղակում 9 կետով բարելավել է իր դիրքը և 180 երկրների շարքում զբաղեցրել է 34-րդ տեղը՝ դառնալով տարածաշրջանի առաջատարը։ Որպես սրա հիմնավորում կարելի բերել հետևյալ հանգամանքները․ նախ՝ Հայաստանում չկան տաբու թեմաներ, նույնիսկ իշխանություններին ակտիվ քննադատող փորձագետները կամ ընդդիմադիր մամուլը չեն կարող մատնանշել մի հարց, տեսակետ կամ գաղափար, որի լուսաբանման համար հնարավոր չէ գտնել համապատասխան հարթակ։ Բացի դրանից, ի տարբերություն մեր հարևան երկրների, Հայաստանում չկան բանտարկված լրագրողներ, չկան նաև լրատվամիջոցների ներկայացուցիչներ, որոնք ստիպված են եղել լքել երկիրը՝ քաղաքական կամ շինծու քրեական հետապնդումներից խուսափելու համար։ Նաև՝ մեդիայի գործունեությունը կարգավորող ՀՀ օրենսդրությունը, իր բոլոր թերություններով հանդերձ, բավականին ազատական է և մի շարք առումներով մոտ է եվրոպական չափանիշներին։ Եվ վերջապես՝ հարևան ու տասնյակ այլ երկրներում և, ընդհանուր առմամբ, համաշխարհային համատեքստում մամուլի ազատության ոլորտում ռեգրեսիվ միտումները շատ ավելի արագ են ընթացել ու խորացել, և այդ ֆոնին հայաստանյան իրավիճակը շահեկան գնահատական է ստացել։

Ադյուհանդերձ, վերոհիշյալ զեկույցում նշված բոլոր բացասական երևույթները 2025թ․ երկրորդ եռամսյակում ստեղծված քաղաքական սուր պայմաններում լիովին դրևորվել են։ ***ԶԼՄ-ների մեծամասնությունը ներգրավված էր քարոզչական արշավների մեջ։ Առանձին լրագրողներ ֆեյսբուքյան տիրույթում հանդես էին գալիս քաղաքական կոչերով ու հայտարարություններով։ Այս ամենը էլ ավելի էր խորացնում հասարակության պառակտվածությունը, իսկ լրատվամիջոցների ներկայացուցիչները թիրախավորվում էին իշխանության կամ ընդդիմության, ինչպես նաև՝ այդ ուժերի համակիրների կողմից։***

Ներքաշվելով քաղաքական պայքարի մեջ և վերածվելով դրա գործիքի՝ շատ լրատվամիջոցներ անտեսում են ոչ միայն մասնագիտական նորմերը, այլև խնդիրներ են ունենում օրենքի հետ։ Այսպես՝ ապրիլի 22-ին ՀՀ քննչական կոմիտեի՝ պետության, սահմանադրական կարգի հիմունքների և հասարակական անվտանգության դեմ ուղղված հանցագործությունների քննության գլխավոր վարչությունում ՀՀ Գլխավոր դատախազությունից ստացվել են առերևույթ միևնույն հանցանքի մասին քաղաքացի Նաիրի Հոխիկյանի, «Ապրելու երկիր» կուսակցության քաղաքական խորհրդի անդամ Մեսրոպ Առաքելյանի և ԱԺ պատգամավոր Լիլիթ Գալստյանի կողմից ներկայացված հաղորդումներն այն մասին, որ «Խոսնակ լրատվականը» (*Xosnak.am* կայքը, որն ասոցացվում է իշխանությունների հետ - **ԽԱՊԿ**), տարածում է տեսանյութեր, որոնց միջոցով իրականացնում է ատելության քարոզ, հնչեցնում է ներազգային թշնամանք և բռնության, մարդու կյանքին ու առողջությանը սպառնացող կոչեր։ Մասնավորապես նման կոչեր հնչել են գյումրեցիների, արցախցիների հասցեին։
 Դեպքի առնչությամբ ապրիլի 23-ին Քննչական կոմիտեում նախաձեռնվել է վարույթ՝ Քրեական օրենսգրքի 329-րդ հոդվածի 2-րդ մասի 3-րդ կետով, նախաքննությունը շարունակվում է։

 Ստեղծված իրավիճակում իշխանությունների հետ ասոցացվող լրատվամիջոցների թղթակիցները շատ դժվարությամբ են աշխատում ընդդիմադիր քաղաքական գործիչների հետ, և հակառակը, լարված են հարաբերությունները ընդդիմադիր մամուլի աշխատակիցների և իշխանական պատգամավորների ու պաշտոնյաների միջև․ հաճախ այդ շփումները վերածվում են լուրջ կոնֆլիկտի, ինչի ականատեսը եղել ենք նաև եռամսյակի ընթացքում։ Այսպես՝ ապրիլի 29-ին ԽԱՊԿ-ն ու լրագրողական մի շարք կազմակերպություններ հանդես եկան համատեղ հայտարարությամբ՝ մտահոգություն հայտնելով, որ ապրիլի 25-ին ԱԺ պետական-իրավական հարցերի մշտական հանձնաժողովի նիստում «Քաղաքացիական պայմանագիր» խմբակցության անդամները քվեարկությամբ մերժել են պատգամավոր Անդրանիկ Քոչարյանի վարքի վերաբերյալ էթիկայի հանձնաժողով ստեղծելու նախագիծը[[3]](#footnote-3)։

Հիշեցնենք՝  ԱԺ պաշտպանության և անվտանգության հարցերի մշտական հանձնաժողովի նախագահ Անդրանիկ Քոչարյանը մարտի 20-ին լրագրողների հետ ճեպազրույցի ժամանակ պահանջել էր, որ *Tribune.am* կայքի լրատվական ծառայության ղեկավար Հռիփսիմե Ջեբեջյանն իրենից հեռու կանգնի, և ակնհայտորեն չուզենալով նրա հետ զրուցել՝ վիրավորել էր նրան անպարկեշտ արտահայտությամբ։ Դատապարտող [***հայտարարությամբ***](https://khosq.am/2025/03/21/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-133/) նույն լրագրողական կազմակերպությունները անդրադարձել են այդ միջադեպին՝ պատգամավորական էթիկայի հանձնաժողով ձևավորելու պահանջով, որը կքննի այդ խորհրդարանականի վարքագիծը և գնահատական կտա։ Սակայն այդպիսի գործընթաց չնախաձեռնվեց։

Անդրանիկ Քոչարյանի անվայելուչ պահվածքին գնահատական չտալը և նույնիսկ այդ խնդիրը չքննարկելը վկայում են, որ իշխող մեծամասնությունը ոչ մի արտառոց բան չի տեսնում նման կոնֆլիկտներում, նորմալ է համարում լրագրողներին վիրավորելը և դրանով իսկ կանաչ լույս է վառում այդպիսի նոր միջադեպերի համար։ Գուցե դա է պատճառը, որ վերջին շրջանում հաճախակի են դարձել պատգամավորների ու ԶԼՄ-ների ներկայացուցիչների միջև ընդհարումները։ Փորձագետները կարծում են, որ հենց Ազգային ժողովից պետք է սկսել բևեռացված միջավայրում անպարկեշտ պահվածքի դեմ պայքարը։ Մի կողմից քաղաքական գործիչները, այդ թվում՝ խորհրդարանական մեծամասնության ներկայացուցիչները, բողոքում են անհանդուրժողականության մթնոլորտից, մյուս կողմից՝ դրան անդրադառնալու համար ակնհայտորեն անհրաժեշտ քայլ չեն ուզում ձեռնարկել և մերժում են էթիկայի հանձնաժողովի ստեղծումը։ Թեև նույն իշխանության որոշ ներկայացուցիչներ հնչեցրել են առաջարկներ՝ ԱԺ-ում ստեղծել պատգամավորական էթիկայի ոչ թե ժամանակավոր, այլ մշտական հանձնաժողով, այդուհանդերձ գործնականում այդպիսի նախաձեռնություն դեռ չկա։

Դիտարկվող ժամանակահատվածում լրագրողների հանդեպ անբարեհաճ, վիրավորական վերաբերմունքով աչքի են ընկել նաև ԱԺ պատգամավոր Խաչատուր Սուքիասյանը, Գյումրիի քաղաքապետի թեկնածու (ավելի ուշ՝ քաղաքապետ) Վարդան Ղուկասյանը, դատավորներ, ավագանու անդամ, վարչապետի տիկնոջ օգնականը, նախարարի թիկնապահը, ՊՊԾ և ոստիկանության ծառայողներ և այլն։
 Ուշագրավ է, որ վերջին շրջանում լրագրողները մասնագիտական գործունեության անհիմն խոչընդուտումների ու խտրական վերաբերմունքի են հանդիպում նաև դատարաններում։ Այսպես՝ խնդրահարույց դեպքերից է, երբ դատավորը լրագրողի հրապարակած հոդվածի և դրա վերնագրի առնչությամբ անհամաձայնություններ հայտնելուց հետո վեճի է բռնվել նրա հետ և դուրս է հրավիրել նիստերի դահլիճից։ Եվս մի օրինակ՝ Վերաքննիչ քրեական դատարանում սանկցիա է կիրառվել լրագրողների նկատմամբ այն պատճառով, որ վերջիններս խնդրել են որակյալ կադրեր ստանալու համար մի քանի րոպե տեղաշարժվել նիստերի դահլիճում կամ որակյալ ձայնի համար՝ բարձրախոսը տեղադրել ամբիոնի վրա։ Մեկ այլ դեպքում Բարձրագույն դատական խորհրդի շենքի մոտ դատավորի մտերիմը հարվածել է օպերատորի տեսախցիկին։ Այս բոլոր դեպքերի մանրամասները ներկայացված են զեկույցի «Ճնշումներ» բաժնում։

«***Մեդիա ոլորտը կարգավորող իրավական շրջանակը բավարար չափով չի պաշտպանում մամուլի ազատությունը և չի համապատասխանում եվրոպական չափանիշներին****»,-*այս գնահատականը նույնպես «Լրագրողներ առանց սահմանների» կազմակերպությանն է։

Հայաստանում ԶԼՄ-ների գործունեությունը կարգավորող օրենսդրությունն արդեն բավական հին է, և ժամանակակից մարտահրավերներին համարժեք արձագանքելու համար արդիականացման կարիք ունի։ Սա վերաբերում է նաև լրատվամիջոցների հրապարակումներում և առցանց տիրույթում վիրավորանքի և զրպարտության համար պատասխանատվությանը։ Տեղեկատվական դաշտում իրավիճակն առողջացնելուն է միտված ապրիլի 30-ից մայիսի 16-ը Կառավարության իրավական ակտերի նախագծերի հրապարակման միասնական հարթակում քննարկման դրված՝ ՀՀ քաղաքացիական օրենսգրքում և «Զանգվածային լրատվության մասին» օրենքում փոփոխություններ և լրացումներ կատարելու մասին օրենքների նախագծերը[[4]](#footnote-4)։ Ըստ այդմ՝ պատասխանատվության միջոցներ է առաջարկվում կիրառել ոչ միայն այն դեպքերում, երբ վիրավորանքը և/կամ զրպարտությունը տեղ են գտել ԶԼՄ-ների հրապարակումներում, ինչպես դա սահմանված է գործող օրենքում, այլ նաև՝ եթե այդպիսի անթույլատրելի արտահայտություններ են օգտագործվել սոցցանցային գրառումներում։ Այսինքն՝ պատասխանատվության կարող են ենթարկվել լրատվական գործունեություն չիրականացնող անձինք, որոնք առցանց տիրույթում տարածել են վիրավորանք և/կամ զրպարտություն։

Բացի այդ, կարևոր նորամուծություն է այն, որ վիրավորանքից և զրպարտությունից պաշտպանվելու համար անձը կարող է պահանջել դատարանից՝ պարտավորեցնել հեղինակին հեռացնել այդպիսի հրապարակումը կամ առցանց գրառումը՝ մասնակի (առանձին արտահայտություն, պարբերություն/ներ) կամ ամբողջությամբ։ Հիշեցնենք, որ գործող օրենսդրությամբ զրպարտության պարագայում պատասխանատվության միջոցներ են հերքումը կամ պատասխան հրապարակելու հնարավորությունը և դրամական փոխհատուցումը, իսկ վիրավորանքի դեպքում՝ ներողություն խնդրելն ու դրամական փոխհատուցումը։ Ըստ վերոհիշյալ նախագծերի՝ իրեն զրպարտված համարող հայցվորը չի կարող միաժամանակ պահանջել և՛ հերքում (կամ պատասխան), և՛ վիճարկվող նյութի հեռացում․ պետք է ընտրի սրանցից մեկը։

Արդարադատության նախարարությունը, որպես վերոհիշյալ օրինագծերը մշակած կառույց, այս փոփոխություններն ու լրացումները հիմնավորել է Սահմանադրական դատարանի 2024թ. հոկտեմբերի 1-ի թիվ ՍԴՈ-1752 որոշմամբ։ Խոսքը վերաբերում է արդարադատության նախկին նախարար Արտակ Զեյնալյանի՝ 2024թ․ ՍԴ ներկայացրած դիմումին, որտեղ նա բարձրացրել է Քաղաքացիական օրենսգրքի 1087.1 հոդվածի 8-րդ մասի (զրպարտության և վիրավորանքի վերաբերյալ գույքային և ոչ գույքային փոխհատուցումը) և «Զանգվածային լրատվության մասին» օրենքի 3-րդ հոդվածի 2-րդ կետի («ԶԼՄ» հասկացությունը) սահմանադրականության հարցերը։ Ըստ դիմումատուի՝ հոդվածները վիճահարույց են Սահմանադրության տեսանկյունից․ նախ՝ ՔՕ-ն չի նախատեսում սոցիալական հարթակի անհատական օգտահաշվում տեղ գտած զրպարտության հերքման, ինչպես նաև նույն վայրում վիրավորանք և/կամ զրպարտություն պարունակող գրառումները հեռացնելու կարգ ու պայմաններ։ Բացի այդ, «Զանգվածային լրատվության մասին» օրենքի 3-րդ հոդվածը սոցիալական հարթակում օգտահաշիվը չի դիտարկում որպես լրատվամիջոց, ինչը պատասխանատվությունից զերծ է պահում առցանց տիրույթում վիրավորանք ու զրպարտություն տարածող անձանց: Այսպիսով՝ Սահմանադրական դատարանը հոկտեմբերի 1-ին հրապարակած իր ակտով բավարարել է Արտակ Զեյնալյանի դիմումը և ՔՕ 1087.1 հոդվածի 8-րդ մասը ճանաչել է Սահմանադրությանը հակասող[[5]](#footnote-5):

 Քաղաքացիական օրենսգրքում և «Զանգվածային լրատվության մասին» օրենքում փոփոխություններ և լրացումներ կատարելու նախագծերի շուրջ քննարկումները շարունակվել են ողջ եռամսյակի ընթացքում, այդ թվում՝ քաղհասարակության ներկայացուցիչների, մեդիա փորձագետների, լրատվամիջոցների ներկայացուցիչների մասնակցությամբ։ Փաստաթղթերը կատարելագործման և խմբագրման փուլում են։

Ի դեպ, գործող Քաղաքացիական օրենսգրքի 1087.1 հոդվածի՝ զրպարտության և վիրավորանքի հիմքով ապրիլ-հունիս ամիսներին ընդդեմ լրատվամիջոցների և լրագրողների ներկայացվել **16 դատական նոր դատական հայց՝** 3-ով ավելի, քան նախորդ եռամսյակում։
 *Ընդդեմ լրագրողների և լրատվամիջոցների՝ տարբեր տարիների ներկայացված դատական հայցերով եռամսյակի ընթացքում կայացվել է* ***24*** *դատական ակտ։ Այդ թվում՝ վերջնականապես մերժվել է 3 հայց, բավարարվել՝ 3-ը (որից մեկով լրատվամիջոցը երրորդ կողմ է), 1 գործ կարճվել է՝ պահանջն առարկայազուրկ դառնալու հիմքով։ Եվս 17 դատական ակտեր դեռևս ուժի մեջ չեն մտել կամ բողոքարկվել են վերադաս ատյաններում։ Այդ ակտերից 8-ը հօգուտ ԶԼՄ-ի են, իսկ 9-ով ճանաչվել է, որ լրատվամիջոցը խախտել է հայցվորի իրավունքը (սրանցից մեկ գործով ԶԼՄ-ն երրորդ կողմ է)։*

Ընդհանուր առմամբ ԶԼՄ-ների և դրանց աշխատակիցների նկատմամբ տարատեսակ ճնշումների թիվը դիտարկվող ժամանակահատվածում կազմել է **36 (**11-ով ավելի նախորդ եռամսյակից)**,** գրանցվել է նաև ֆիզիկական բռնության **2** դեպք, երկուսն էլ իրականացվել են իրավապահների կողմից։ Այսպես՝ հունիսի 16-ին Քասախ գյուղի բնակիչների կազմակերպած բողոքի ակցիայի ժամանակ ոստիկանության աշխատակիցը բռնի ուժ է կիրառել *24news.am* լրատվական կայքի թղթակից Մերի Մանուկյանի նկատմամբ։ Նա նախ բղավել լրագրողի վրա, ապա ուժգին հարվածով հետ հրել նրան։ Դեպքի կապակցությամբ ՄԻՊ-ը հայտարարություն է տարածել՝ խիստ դատապարտելով այդ բռնությունը։ Նույն օրը, ըստ պաշտոնական հաղորդագրության, ոստիկանը ազատվել է աշխատանքից։ ՀՀ դատախազությունից ԽԱՊԿ-ի հարցմանն ի պատասխան հայտնել են, որ դեպքի առիթով հունիսի 17-ին նախաձեռնվել է քրեական վարույթ՝ Քրեական օրենսգրքի 441-րդ հոդվածի 2-րդ մասի 1-ին կետով (Պաշտոնատար անձի կողմից իշխանական կամ ծառայողական լիազորությունները կամ դրանցով պայմանավորված ազդեցությունը չարաշահելը կամ լիազորություններն անցնելը` բռնություն գործադրելով կամ բռնություն գործադրելու սպառնալիքով): Մերի Մանուկյանը ճանաչվել է տուժող, նախաքննությունը շարունակվում է։
 Իսկ հունիսի 13-ին իրավապահները Ազգային ժողովում խոչընդոտել են *Mediahub.am* լրատվական կայքի թղթակից Վահե Մակարյանի մասնագիտական գործունեությունը։ Հիշեցնենք, որ անցած տարվա նոյեմբերի 4-ին խիստ վիճահարույց հիմնավորմամբ դադարեցվել էր նրա հավատարմագրումը խորհրդարանում։ Այդ որոշումը կայացվել էր Վահե Մակարյանի և ԱԺ նախագահ Ալեն Սիմոնյանի միջև ծագած վեճից հետո։ Զրկված լինելով հավատարմագրումից՝ Վահե Մակարյանը ԱԺ պատգամավոր Գեղամ Մանուկյանից ստացել է մեկանգամյա անցագիր և մտել խորհրդարան՝ լուսաբանելու Պաշտպանության և անվտանգության հարցերի մշտական հանձնաժողովի նիստը։ «Զանգվածային լրատվության մասին» օրենքը չի արգելում հավատարմագրում չունեցող լրագրողին որևէ պատգամավորից ստանալ անցագիր և լուսաբանել տվյալ պետական մարմնի համապատասխան օրվա աշխատանքը։ Բացի այդ, նույն օրենքի 4-րդ հոդվածի 3-րդ մասի 2-րդ կետի համաձայն՝ արգելվում է «որևէ տեղեկատվություն տարածելուն կամ դա տարածելուց հրաժարվելուն նպատակաուղղված կամ դրան հանգեցնող հարկադրանքը լրատվական գործունեություն իրականացնողի և լրագրողի նկատմամբ»։ Հակառակ այս կարգավորումների՝ անվտանգության ծառայության աշխատակիցները, հղում կատարելով ԱԺ աշխատակազմի ղեկավարի հրահանգին, վերոնշյալ հանձնաժողովի նիստից դուրս են հրավիրել Վահե Մակարյանին, չներկայացնելով որևէ ողջամիտ  պատճառ` պահանջել են լքել ԱԺ շենքը, իսկ երբ լրագրողն ընդդիմացել է, նրան ուժով դուրս են բերել խորհրդարանից։ Այս մասին հայտարարությամբ են հանդես եկել ԽԱՊԿ-ն ու գործընկեր լրագրողական կազմակերպությունները[[6]](#footnote-6)։

*Տեղեկություններ ստանալու և տարածելու իրավունքի խախտումների թիվն այս եռամսյակ* ***39****-ն է՝ 20-ով ավելի նախորդ տարվա նույն ժամանակաշրջանի և 10-ով ավելի՝ նախորդ եռամսյակի համեմատ։ Ըստ ԽԱՊԿ դասակարգման դիտարկվող շրջանում տարբեր մարմինների և կազմակերպությունների կողմից տեղեկությունների տրամադրումն անհիմն մերժվել է 11 դեպքում, 9 գրավոր հարցում մնացել է անպատասխան, որոնցից 2-ի առնչությամբ հայցեր են ներկայացվել ՀՀ վարչական դատարան՝ հարցմանը պատասխանելուն պարտավորեցնելու պահանջով։ Թերի (ոչ ամբողջական, առանց պատշաճ հղումների) պատասխանների թիվը 14 է, ուշացածը՝ 1, անհիմն ձգձգում՝ 2 դեպքում, 2-ում՝ հարցի էությանը չհամապատասխանող արձագանք։*

Իշխանություն-լրատվամիջոցներ հարաբերություններում առկա խնդիրների և որոշակի ջրբաժանի սիմվոլ կարող է համարվել մայիսի 19-ին Երևանի քաղաքապետարանում ավագանու նիստերի դահլիճի և լրագրողների սրահի միջև տեղադրված ապակե պատնեշը։ Հիշեցնենք՝ 2018-ի հեղափոխությունից հետո նոր իշխանությունների գալով՝ ԶԼՄ-ների աշխատակիցների մուտքը քաղաքապետարան առավել դյուրին դարձավ. հավատարմագրում այլևս չպահանջվեց, ինչը պարտադիր էր նախորդ իշխանությունների օրոք: Քիչ ավելի ուշ քանդվեց ավագանու նիստերի դահլիճի ու դրա նախասրահի միջև եղած պատը, և լրագրողների համար սրահ կահավորվեց, որտեղից նրանք կարողանում էին անմիջականորեն հետևել նիստերին և լուսաբանել դրանք։ Իսկ սույն պատնեշի տեղադրումից հետո ԶԼՄ-ների ներկայացուցիչների աշխատանքն էականորեն բարդանում է և՛ տեսագրություններ կատարելու, և՛ ելույթները լսելու ու որակյալ ձայնագրություն ապահովելու առումով։ Դա հանգեցնում է նրան, որ քննարկվող հարցերի վերաբերյալ լրագրողները ստիպված են լրացուցիչ ճշտումներ կատարել ու պարզաբանումներ խնդրել ավագանու անդամներից կամ քաղաքապետարանի պաշտոնյաներից, որոնք դրա համար կարող են նաև գրավոր հարցումներ պահանջել։

 Մտահոգիչ էր նաև ապրիլի 17-ին ՀՀ կառավարության կողմից «Հանրօգուտ մեդիամիջավայր» անվանումով հիմնադրամ ստեղծելու որոշման ընդունումը[[7]](#footnote-7)։ Առաջին հայացքից՝ գաղափարը շատ արժեքավոր է և կարևոր։ Բայց ծանոթանալով որոշման բովանդակությանը՝ պարզ է դառնում, որ կառավարությունը մտադիր է հանրօգուտ մեդիամիջավայր ձևավորել միայն հանրային մուլտիպլեքսով հեռարձակվող հեռուստա- և ռադիոընկերությունների միջոցով։ Այսինքն՝ միայն դրանք են հնարավորություն ունենալու օգտվել այդ հիմնադրամի միջոցներից՝ դրամաշնորհների տեսքով՝ մշակութային, կրթական, ուսումնական, գիտակրթական, մանկական, մարզական և այլ տեսալսողական հաղորդումներ ստեղծելու համար։ Մնացած այլ տեսակի լրատվամիջոցները, այդ թվում՝ առցանց տիրույթում գործող և որակյալ արտադրանքով հայտնի հարթակները, այդպիսի իրավունք չեն ունենալու։ Իսկ սա խտրական մոտեցում է լրատվամիջոցների նկատմամբ և պետական աջակցություն տրամադրելու անարդար սկզբունք։ Ի վերջո, Հայաստանի մեդիամիջավայրը միայն հանրային մուլտիպլեքսով հեռարձակվող հեռուստաընկերություններով չի ձևավորվում և բնութագրվում։ Տեխնոլոգիաների զարգացման արդի պայմաններում առցանց տիրույթում գործող շատ լրատվամիջոցներ ծանրակշիռ դեր են խաղում լրատվական դաշտում և հաջողությամբ մրցակցում ավանդական հեռարձակվողների հետ։

Այս մտահոգությունները ԽԱՊԿ-ն ու գործընկեր մի շարք լրագրողական կազմակերպություններ արտահայտեցին համատեղ ընդունված երկու հայտարարություններում, որոնք տարածվեցին ապրիլի 22-ին[[8]](#footnote-8) և մայիսի 20-ին[[9]](#footnote-9)։ Ոլորտի փորձագետները նշեցին, որ ամենևին դեմ չեն, որ հանրային մուլտիպլեքսով հեռարձակվողները պետական աջակցություն ստանան, բայց այդ աջակցությունը պետք է հասանելի լինի բոլոր այն լրատվամիջոցների համար (անկախ դրանց տարածման տեխնոլոգիաներից), որոնք ուզում են և պատրաստ են հանրօգուտ կոնտենտ արտադրել լսարանի համար։ Հայտարարությունների հեղինակները հիշեցրին Կառավարությանը, որ տարիներ առաջ իշխանության ներկայացուցիչների և լրագրողական հասարակական կառույցների ղեկավարների միջև քննարկումներ են ընթացել մեդիային պետական աջակցություն ցուցաբերելու և այդ նպատակով մշտական գործող հիմնադրամ ստեղծելու վերաբերյալ։ Սակայն վերոհիշյալ գործընթացը դադարեցվեց, իսկ այն վերսկսելու առաջարկություններին իշխանությունը պատշաճ չարձագանքեց։ Փոխարենը Կառավարությունն առանց համակողմանի քննարկումների ընդունում է անակնկալ որոշում՝ միայն հանրային մուլտիպլեքսով հեռարձակվող մեդիային աջակցող հիմնադրամ ստեղծելու մասին։
 Հունիսի 20-ին մեկ այլ հայտարարությամբ[[10]](#footnote-10) լրագրողական կազմակերպությունները մտահոգություն հայտնեցին հունիսի 18-ին «Ռոսիա-1» հեռուստաալիքի եթերում «Երեկոն Վլադիմիր Սոլովյովի հետ» հաղորդաշարի հեղինակ-վարողի՝ ՀՀ իշխանությունների, պետության ու ժողովրդի հասցեին հերթական անպարկեշտ և վիրավորական արտահայտությունների ու որակումների առնչությամբ։ Հիշեցնենք, որ Սոլովյովը, վրդովվելով Երևանում ռուսաստանաբնակ հայազգի գործարար Սամվել Կարապետյանի ձերբակալման փաստից, ՀՀ իշխանություններին և մասնավորապես վարչապետին անվանել է սրիկա, ծախու, «թուրքոլ» (թուրքամետ) և տարակուսել, թե՝ «Հայաստանի ժողովուրդը որևէ մասնակցություն ունի՞ երկրի ճակատագրին վերաբերող հարցերին, թե՞ շուտով Հայաստանը կարժանանա Արցախի ճակատագրին․․․»։ Հայտարարությամբ փաստվեց, որ ռուսաստանյան իշխանություններին մոտ կանգնած շրջանակները և մեդիա ռեսուրսները ջանում են ակտիվորեն միջամտել Հայաստանի հասարակական-քաղաքական և նույնիսկ իրավական գործընթացներին՝ փորձելով ազդել երկրի ներքին իրավիճակի վրա գալիք խորհրդարանական ընտրություններին ընդառաջ։ Լրագրողական կազմակերպությունները ՀՀ կառավարությանը պահանջներ ներկայացրեցին՝ խզել «Հայաստանի Հանրապետության կառավարության և Ռուսաստանի Դաշնության կառավարության միջև զանգվածային հեռահաղորդակցության ոլորտում համագործակցության մասին» համաձայնագիրը, ինչի համար կուտակվել են բազմաթիվ հիմնավորումներ, և այդ քայլով իսկ դադարեցնել ռուսաստանյան հեռուստաալիքների հեռարձակումը ՀՀ հանրային մուլտիպլեքսով, ինչպես նաև՝ անհրաժեշտ այլ միջոցառումներ ձեռնարկել և համապատասխան քննարկումներ կազմակերպել փորձագիտական հանրության հետ՝ Հայաստանի տեղեկատվական միջավայրը օտարերկրյա հիբրիդային ազդեցությունից պաշտպանելու նպատակով։

***ԼՐԱԳՐՈՂՆԵՐԻ ՈՒ ԼՐԱՏՎԱՄԻՋՈՑՆԵՐԻ ԻՐԱՎՈՒՆՔՆԵՐԻ ԽԱԽՏՈՒՄՆԵՐ***

 2025թ. 2-րդ եռամսյակի ընթացքում լրագրողների և լրատվամիջոցների իրավունքների խախտումները ներկայացնում ենք ըստ ԽԱՊԿ-ի հետևյալ դասակարգման.

* ֆիզիկական բռնություններ լրագրողների նկատմամբ,
* ճնշումներ լրատվամիջոցների և դրանց աշխատակիցների նկատմամբ,
* տեղեկություններ ստանալու և տարածելու իրավունքի խախտումներ:

ԽԱՊԿ-ի այս դասակարգումը որոշ չափով պայմանական է: Մասնավորապես, երբեմն տեղեկություններ ստանալուն և տարածելուն խոչընդոտելն ուղեկցվում է լրագրողի նկատմամբ բռնությամբ: Նման փաստերը վերագրված են խախտման այն տեսակին, որին, զեկույցի հեղինակների կարծիքով, առավել մոտ են: Այսուհանդերձ, կիրառված դասակարգումը հնարավորություն է տալիս առավել ամփոփ և ակնառու ներկայացնել լրագրողների ու ԶԼՄ-ների իրավունքների խախտումների ընդհանուր պատկերը:
 Զեկույցի համապատասխան ենթաբաժիններում զետեղված են 2025թ. 2-րդ եռամսյակի ընթացքում լրագրողների և լրատվամիջոցների իրավունքների խախտումների փաստերը, ինչպես նաև՝ նախորդ ժամանակահատվածներում տեղի ունեցած միջադեպերի հետ կապված զարգացումները։

***Ընդհանուր առմամբ, 2025թ. 2-րդ եռամսյակի ընթացքում արձանագրվել է լրագրողների ու լրատվամիջոցների իրավունքների տարատեսակ խախտումների 77 դեպք։ Դրանցից 2-ը ֆիզիկական բռնությունների, 36-ը տարբեր ճնշումների, 39-ը՝ տեղեկություններ ստանալու և տարածելու իրավունքի խախտումների դեպքեր են։***

Ստորև ներկայացնում ենք այդ տվյալները, ինչպես նաև՝ համեմատությունը նախորդ տարվա ցուցանիշների հետ։

Ինչպես և նախորդ զեկույցներում, Խոսքի ազատության պաշտպանության կոմիտեն նշում է, որ աղյուսակում բերված տվյալները կարող են սպառիչ չլինել և չեն հավակնում բացարձակ ճշգրտության: ԶԼՄ-ների ներկայացուցիչները երբեմն հարկ չեն համարում հրապարակայնացնել իրենց մասնագիտական գործունեությունը խոչընդոտելու փաստերը, անտեսում են իրենց ուղղված տարաբնույթ սպառնալիքները կամ նախընտրում են ինքնուրույն լուծել ծագած խնդիրներն ու հաղթահարել ապօրինի սահմանափակումները: Ուստի ԽԱՊԿ-ը համոզված է, որ խոչընդոտումների իրական քանակն ավելին է, քան արձանագրված է սույն զեկույցում։ Ստորև ներկայացնում ենք առավել նշանակալի փաստերը:

1. ***Ֆիզիկական բռնություններ լրագրողների նկատմամբ***

*2025թ. երկրորդ եռամսյակի ընթացքում գրանցվել է ԶԼՄ-ների աշխատակիցների նկատմամբ ֆիզիկական բռնության* ***2*** *դեպք։ Դրանք, ինչպես նաև նախկինում տեղի ունեցած բռնությունների հետ կապված զարգացումները ներկայացնում ենք ստորև՝ ժամանակագրական կարգով։*

 **Ապրիլի 4-ին** Երևանի ընդհանուր իրավասության դատարանում շարունակվել է *Shantnews.am* լրատվական կայքի թղթակից Արտակ Խուլյանի և *Factor.am* լրատվական կայքի օպերատոր Հովհաննես Սարգսյանի հանդեպ բռնություն գործադրելու փաստով դատական գործի քննությունը։
 Հիշեցնենք, որ քրեական գործն առնչվում է 2018թ. ապրիլյան հեղափոխության օրերին տեղի ունեցած բռնություններին, այդ թվում՝ ԶԼՄ-ների ներկայացուցիչների հանդեպ. այն 8 անձի նկատմամբ մեղադրական եզրակացությամբ ուղարկվել էր դատարան: Այդ իրադարձությունների որոշ դրվագներով քրեական հետապնդումը դադարեցվել է՝ քրեական պատասխանատվության ենթարկելու վաղեմության ժամկետն անցած լինելու հիմքով: (Մանրամասները՝ ԽԱՊԿ 2018-2025թթ. զեկույցներում, տե՛ս khosq.am կայքի «Զեկույցներ» բաժնում)։
 Գործով դատական նիստեր են կայացել նաև ս․ թ․ ապրիլի 18-ին, 25-ին, մայիսի 7-ին, 16-ին, 23-ին, 30-ին, հունիսի 16-ին, հաջորդ նիստը նշանակվել է հուլիսի 4-ին։

 **Մայիսի 23-ին** լրագրողներ Անի Քեշիշյանը, Լիանա Եղիազարյանն ու մի խումբ քաղաքացիներ ընդդեմ ՀՀ ոստիկանության զորքերի նախկին հրամանատար Լևոն Երանոսյանի գործով տուժող քաղաքացի Արա Ղարագյոզյանը բողոք է ներկայացրել Վճռաբեկ դատարան ընդդեմ վերաքննիչ ատյանի որոշման, որով անփոփոխ էր թողնվել 2024թ․ հունիսի 3-ի դատավճիռը, որով էլ Լևոն Երանոսյանը ազատվել էր պատժի կրումից՝ համաներման ու վաղեմության ժամկետի հիմքով:

Հիշեցնենք, որ Լևոն Երանոսյանին մեղադրանք է առաջադրվել 2018թ․ հեղափոխության օրերին Երևանում տեղի ունեցած իրադարձությունների ժամանակ իր լիազորությունների շրջանակից դուրս, հատուկ միջոցների գործադրմամբ դիտավորությամբ կատարած գործողությունների համար, որոնք էական վնաս են պատճառել քաղաքացիների իրավունքներին, այդ թվում՝ վերոհիշյալ լրագրողների, անզգուշությամբ առաջացրել ծանր հետևանքներ։ (Մանրամասները՝ ԽԱՊԿ 2018-2025թթ. զեկույցներում, տե՛ս *khosq.am* կայքի «Զեկույցներ» բաժնում)։ 2024 թ. հունիսի 3-ին կայացված վճռով Լևոն Երանոսյանը մեղավոր էր ճանաչվել, սակայն ազատվել էր պատժի կրումից՝ համաներման ու վաղեմության ժամկետի հիմքով: Այս վճռի դեմ բողոք էին ներկայացրել թե տուժողները, թե մեղադրյալ կողմը (վերջինս՝ արդարացնելու և նրա անմեղությունը ճանաչելու համար առաջին ատյանում նոր քննություն սկսելու պահանջով)։
 Վերաքննիչի որոշման դեմ հունիսի 11-ին վերադաս ատյան բողոք է ներկայացրել նաև ՀՀ գլխավոր դատախազ Աննա Վարդապետյանը, իսկ հունիսի 18-ին՝ մեղադրյալի պաշտպանը։

**Հունիսի 13-ին** Ազգային ժողովում անվտանգության ծառայության աշխատակիցները ուժի կիրառմամբ խորհրդարանի շենքից դուրս են հանել լրագրող Վահե Մակարյանին[[11]](#footnote-11): Վերջինս պատգամավոր Գեղամ Մանուկյանի տրամադրած անցագրով եկել էր լուսաբանելու Պաշտպանության և անվտանգության հարցերի մշտական հանձնաժողովի նիստը։ ՊՊԾ աշխատակիցը նախ ընդհատել է նիստը և Վահե Մակարյանին դուրս հրավիրել, որից հետո պահանջել է հեռանալ ԱԺ շենքից՝ նշելով, որ հրահանգն ԱԺ աշխատակազմից է։ Լրագրողը չի ենթարկվել պահանջին՝ ասելով, որ այն անօրինական է, որից հետո ՊՊԾ աշխատակիցներն ուժով հեռացրել են լրագրողին ԱԺ շենքից։

Հիշեցնենք՝ 2024թ․ հոկտեմբերի 31-ին ԱԺ նախագահ Ալեն Սիմոնյանի և Վահե Մակարյանի միջև տեղի էր ունեցել  [ընդհարում](https://khosq.am/2024/11/05/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-130/), որից հետո լրագրողը զրկվել էր հավատարմագրումից։
 Ինչպես նախորդ, այնպես էլ այս դեպքի առնչությամբ լրագրողական կազմակերպությունները հանդես են եկել հայտարարությամբ[[12]](#footnote-12)։

**Հունիսի 16-ին** Ոստիկանության աշխատակիցը բռնի ուժ է կիրառել *24news.am* լրատվական կայքի թղթակից Մերի Մանուկյանի նկատմամբ[[13]](#footnote-13)։ Տրանսպորտի երթուղիների փոփոխության դեմ Կոտայքի մարզի Քասախ գյուղի բնակիչների կազմակերպած բողոքի ակցիայի ժամանակ ոստիկանության ծառայողը մոտեցել է ակցիան լուսաբանող լրագրողին, նախ բղավել նրա վրա, ապա ուժգին հարվածով հետ հրել նրան։ Դեպքի կապակցությամբ ՄԻՊ-ը հայտարարություն է տարածել՝ խիստ դատապարտելով ոստիկանի բռնությունը լրաղրողի նկատմամբ։ Նույն օրը, ըստ պաշտոնական հաղորդագրության, ոստիկանը ազատվել է ծառայությունից։
 ՀՀ դատախազությունից ԽԱՊԿ-ի հարցմանն ի պատասխան հայտնել են, որ դեպքի առիթով հունիսի 17-ին նախաձեռնվել է քրեական վարույթ՝ Քրեական օրենսգրքի 441-րդ հոդվածի 2-րդ մասի 1-ին կետով (Պաշտոնատար անձի կողմից իշխանական կամ ծառայողական լիազորությունները կամ դրանցով պայմանավորված ազդեցությունը չարաշահելը կամ լիազորություններն անցնելը` բռնություն գործադրելով կամ բռնություն գործադրելու սպառնալիքով): Մերի Մանուկյանը ճանաչվել է տուժող, նախաքննությունը շարունակվում է։

 **Հունիսի 30-ին** Երևանի ընդհանուր իրավասության դատարանում տեղի է ունեցել լրագրող Դավիթ Լևոնյանի հանդեպ կիրառված բռնության գործով հերթական դատական նիստը։

Հիշեցնենք՝ 2024թ․ ապրիլի 30-ին ԱԺ պատգամավոր Լևոն Քոչարյանի օգնական Արթուր Սուքոյանը Ազգային ժողովի շենքի տարածքում հարվածել էր *Civic.am* լրատվական կայքի թղթակից Դավիթ Լևոնյանի դեմքին՝ նրան մեղադրելով «սրբապղծության մեջ»[[14]](#footnote-14)։ Պատգամավորի օգնականը նկատի է ունեցել օրեր առաջ լրագրողի՝ իր յութուբյան ալիքում հայտնած տեսակետն, ըստ որի՝ Հայ Առաքելական եկեղեցու Տավուշի թեմի առաջնորդ Բագրատ արքեպիսկոպոս Գալստանյանը սպասարկում է ռուսական շահերը[[15]](#footnote-15)։ Արթուր Սուքոյանի նկատմամբ հարուցվել էր քրեական հետապնդում ՀՀ քրեական օրենսգրքի 237-րդ հոդվածի 3-րդ մասով (*Բռնության գործադրմամբ լրագրողի մասնագիտական օրինական գործունեությունը խոչընդոտելը*): Հունիսի 13-ին քրեական վարույթը մեղադրական եզրակացությամբ ուղարկվել էր դատարան։

Հաջորդ նիստը նշանակվել է ս․ թ․ օգոստոսի 26-ին։

***2․ Ճնշումներ լրատվամիջոցների և դրանց աշխատակիցների նկատմամբ***

*2025 թվականի երկրորդ եռամսյակի ընթացքում գրանցվել է ԶԼՄ-ների և լրագրողների նկատմամբ տարատեսակ ճնշումների* ***36*** *դեպք։ Դրանք, ինչպես նաև նախորդ տարիներին արձանագրված փաստերի հետ կապված զարգացումներն ու հանգուցալուծումները ներկայացնում ենք զեկույցի այս ենթաբաժնում ժամանակագրական կարգով։*

**Ապրիլի 1-ին** Երևանի ընդհանուր իրավասության դատարանում տեղի է ունեցել ԱԺ պատգամավոր Հրաչյա Հակոբյանն ընդդեմ «Երկիր խմբագրություն» ՍՊԸ-ի՝ զրպարտություն պարունակող տեղեկությունները հերքելու, որպես փոխհատուցում 500 հազար դրամ բռնագանձելու պահանջներով գործի վերաբաշխում։2024թ․ հունիսի 6-ին ներկայացված հայցի առիթը մայիսի 15-ին ՍՊԸ-ին պատկանող *Yerkir.am* լրատվական կայքում, նույնանուն ֆեյսբուքյան էջում և «Երկրի լուրեր» տելեգրամյան ալիքում տեղադրված՝ «ՀեղաՓՈՂականները․ Հրաչյա Հակոբյան» տեսանյութն է[[16]](#footnote-16), որտեղ տեղեկություններ են ներկայացվում վերջին տարիներին պատգամավորի ձեռք բերած անշարժ գույքի մասին, ինչպես նաև՝ որ նա ՀՀ-ում թմրանյութերի շրջանառության մեջ մեծ մասնաբաժին ունի, իսկ ԱՄՆ-ում զբաղվում է թմրանյութերի աճեցմամբ։ Այդ ամենը հայցվորը համարում է զրպարտություն։
 Գործով դատական նիստ է կայացել նաև մայիսի 6-ին, հաջորդը նշանակվել է սեպտեմբերի 2-ին։

 **Ապրիլի 1-ին** Վերաքննիչ քաղաքացիական դատարանը վարույթ է ընդունել «Ֆոտոլուր» լրատվական գործակալությունն ընդդեմ *1in.am* լրատվական կայքի հիմնադիր «Սկիզբ մեդիա կենտրոն» ՍՊԸ-ի գործով պատասխանողի բողոքն առաջին ատյանի վճռի դեմ, որով հայցը մասնակի բավարարվել էր։

Հիշեցնենք՝ հեղինակային իրավունքի օբյեկտների օգտագործումը դադարեցնելու պահանջով 2023թ․ հոկտեմբերի 20-ին ներկայացված հայցի առիթը *1in.am*-ում գործակալության լուսանկարների ապօրինի հրապարակումն է։ 2025թ․ հունվարի 17-ին դատարանը պատասխանողին պարտավորեցրել էր դադարեցնել «Ֆոտոլուր»-ի լուսանկարների օգտագործումը, վճարել 2 միլիոն 400 հազար դրամ փոխհատուցում, պետական տուրքերը և 200 հազար դրամ՝ որպես փաստաբանի խելամիտ վարձատրության գումար: Այս դատական ակտը փետրվարի 19-ին բողոքարկվել էր վերաքննիչ ատյան։

**Ապրիլի 1-ին** Վերաքննիչ քաղաքացիական դատարանը բավարարել է «Զանգեզուրի պղնձամոլիբդենային կոմբինատ» ՓԲԸ-ն ընդդեմ լրագրող Թեհմինե Ենոքյանի գործով հայցվորի բողոքն ընդդեմ առաջին ատյանի վճռի, որովհայցը մերժվել էր՝ հայցային վաղեմության ժամկետը լրացած լինելու հիմքով։ Գործն ուղարկվել է նույն դատարան` ամբողջ ծավալով նոր քննության: Այստեղ վարույթ է ընդունվել հունիսի 27-ին, դատական նիստ է նշանակվել հուլիսի 28-ին։

 Զրպարտություն համարվող տեղեկությունը հրապարակայնորեն հերքելու և 6 միլիոն դրամ փոխհատուցում վճարելու պահանջներով 2023թ․ հունվարի 5-ին ներկայացված հայցի առիթը 2022թ․ դեկտեմբերի 1-ին լրագրողի գրառումն է ֆեյսբուքյան իր էջում, որտեղ, օգտվելով բաց աղբյուրներից, նա նշել է․ «Կրկին վթարվել է ԶՄՊԿ-ի պոչամբար գնացող խողովակաշարը, կրկին աղտոտվել է Ողջի գետը, կրկին քրեական գործ է հարուցվել ու կրկին կմոռացվի, ծածկադմփոց կարվի․․․»[[17]](#footnote-17)։ (Մանրամասները՝ ԽԱՊԿ 2023-2025թթ. զեկույցներում, տե՛ս *khosq.am* կայքի «Զեկույցներ» բաժնում)։

 **Ապրիլի 1-ին** Երևանի ընդհանուր իրավասության դատարանում կայացել է Երևանի փոխքաղաքապետ Արմեն Փամբուխչյանն ընդդեմ «Ժողովուրդ թերթի խմբագրություն» ՍՊԸ-ի գործով նախնական դատական նիստը՝ hրապարակային ներողություն խնդրելու, զրպարտություն համարվող տվյալները հերքելու և փոխհատուցում վճարելու պահանջներով։

 Ս․ թ․ հունվարի 10-ին ներկայացված հայցի առիթը 2024թ․ դեկտեմբերի 10-ին թերթում հրապարակված՝ «Ա. Քոչարյանը այնքան էլ չէր սխալվում Փամբուխչյանի կապակցությամբ» հոդվածն է, որում մասնավորապես նշվում է, թե Արմեն Փամբուխչյանը «թիմում լուրջ խնդիրներ ունի, և նրա հարցը դրվել է ՔՊ վարչության նիստերից մեկում», «․․․բացահայտվել են նրա մասնակցությամբ կոռուպցիոն գործարքներ» [[18]](#footnote-18) և այլն։

Գործով դատաքննություն է կայացել մայիսի 14-ին, հաջորդ նիստը նշանակվել է հուլիսի 8-ին։

**Ապրիլի 2-ին** Երևանի ընդհանուր իրավասության դատարանը վարույթ է ընդունել ՀՀ Սյունիքի մարզի Քաջարանի համայնքապետարանի՝ մարտի 13-ին ներկայացրած հայցն ընդդեմ «Օրագիր Մեդիա» ՍՊԸ-ի՝ գործարար համբավն արատավորող, զրպարտություն համարվող տվյալները հերքելու, ներողություն խնդրելու և մեկ միլիոն դրամ փոխհատուցում վճարելու պահանջներով։

Հայցի առիթը փետրվարի 13-ին ՍՊԸ-ին պատկանող *Oragir.news* լրատվական կայքում հրապարակված լուրն է, ըստ որի՝ Քաջարանի քաղաքապետին մեծ–մեծ խոսելու համար դանակահարել են[[19]](#footnote-19)։ Կայքն ավելի ուշ հերքում է կցել այդ նյութին, սակայն հայցվորին դա չի բավարարել։
 Դատական նիստի օր եռամսյակի ավարտի դրությամբ նշանակված չէ։

 **Ապրիլի 2-ին** ԱԺ նախագահ Ալեն Սիմոնյանի՝ ընդդեմ «Մեդիահաբ» ՍՊԸ-ի և լրագրող Վահե Մակարյանի հայցը վերադարձվելուց հետո կրկին ներկայացվել է Երևանի ընդհանուր իրավասության դատարան, որից հայցվորը պահանջում է պարտավորեցնել հերքել զրպարտություն համարվող տեղեկությունները և պատասխանողներից ընդհանուր 1 միլիոն դրամ փոխհատուցում բռնագանձել։

Առաջին անգամ հայցը ներկայացվել էր փետրվարի 19-ին և վերադարձվել էր փաստաթղթային թերությունների պատճառով։ Վեճի առիթը ՍՊԸ-ին պատկանող *Mediahub.am* լրատվական կայքում հունվարի 20-ին հրապարակված՝ «Ալեն Սիմոնյանը խաբել է Նիկոլ Փաշինյանին ու հանրությանը․ ԱԺ-ն նախատեսվածից ավելի քիչ մեքենա է կրճատում»[[20]](#footnote-20) նյութն է, ըստ որի՝ Ալեն Սիմոնյանի մայրն ու երեխաները պետության հաշվին թանկարժեք ամենագնացով են երթևեկում, մինչդեռ այդ մեքենան, խոստացվածի համաձայն, պետք է ԱԺ ավտոպարկի կրճատման տակ ընկներ։ Հայցվորը նաև միջնորդել է մեկ միլիոն դրամի չափով արգելանք դնել պատասխանողների գույքի և դրամական միջոցների վրա, ինչի մասին որոշում դատարանը չի կայացրել։
 Ապրիլի 11-ին կրկին հայցադիմումը վերադարձվել է, և հայցվորը ապրիլի 23-ին բողոք է ներկայացրել վերաքննիչ ատյան։ Մայիսի 23-ին բողոքը մերժելու որոշում է կայացվել նույն հիմքով։

**Ապրիլի 2-ին** Վճռաբեկ դատարանը որոշում է կայացրել քաղաքացի Նարինե Աբրահամյանն ընդդեմ լրագրող Քրիստինե Աղալարյանի (հետագայում որպես պատասխանող է ներգրավվել նաև *Lurer.com* լրատվական կայքի հիմնադիր «Ինթերնեյշնլ Մեդիա Հոլդինգ» ՍՊԸ-ն) գործով մերժել վերաքննիչ ատյանի 2024 թվականի նոյեմբերի 11-ի որոշման դեմ (անփոփոխ թողել առաջին ատյանի վճիռը հայցը մերժելու մասին) հայցվորի բերած բողոքը վարույթ ընդունելը։

Հիշեցնենք՝ զրպարտություն համարվող տվյալները հրապարակայնորեն հերքելու և փոխհատուցում վճարելու պահանջներով 2017թ․ հունիսի 2-ին ներկայացված հայցի առիթը *Lurer.com* կայքում նույն տարվա մայիսի 17-ին հրապարակված «Մեղրիի բժշկական կենտրոնն՝ ընդդեմ ՊԵԿ-ի» հոդվածն է, որտեղ անդրադարձ է կատարվել Նարինե Աբրահամյանի՝ աշխատանքային գործունեության ընթացքում բազմաթիվ սկանդալների կիզակետում հայտնվելուն[[21]](#footnote-21)։ (Մանրամասները՝ ԽԱՊԿ 2017-25թթ. զեկույցներում, տե՛ս khosq.am կայքի «Զեկույցներ» բաժնում)։

 **Ապրիլի 3-ին** Վերաքննիչ քաղաքացիական դատարանը մերժել է «Էֆ-Դի-Էյ լաբորատորիա» ՍՊԸ-ն ընդդեմ «Հետաքննող լրագրողներ» ՀԿ-ի գործով հայցվորի վերաքննիչ բողոքն ընդդեմ առաջին ատյանի վճռի, որով հայցը մերժվել էր։

Հրապարակված տեղեկության հերքման և պատասխան հրապարակելու պահանջների վերաբերյալ 2021թ․ օգոստոսի 12-ին ներկայացված հայցի առիթը ՀԿ-ին պատկանող *Hetq.am* կայքի՝ «Վիտամին D դեղերից երկուսը գրանցվել են որպես կենսաբանական ակտիվ հավելում» հոդվածն է, որտեղ նշվում է, թե ծախսատար և ժամանակատար գործընթացից խուսափելու համար հաճախ դեղորայք վիտամինները խախտումով գրանցվում են որպես հավելում, սնունդ[[22]](#footnote-22)։ 2024թ․ մարտի 11-ին դատարանը վճռել էր հայցը մերժել, ինչի դեմ օգոստոսի 2-ին հայցվորը վերաքննիչ բողոք էր ներկայացրել։
 Դատական ակտը մտել է օրինական ուժի մեջ։

**Ապրիլի 3-ին** Վերաքննիչ քաղաքացիական դատարանը վարույթ է ընդունել *Livenews.am* լրատվական կայքի լրագրող Արթուր Հովհաննիսյանն ընդդեմ լրագրող Լևոն Սարդարյանի գործով պատասխանողի բողոքն ընդդեմ առաջին ատյանի կայացրած վճռի, որով հայցը մասնակի բավարարվել էր․ պատասխանողը պարտավորեցվել էր ներողություն խնդրել, վճարել 200 հազար դրամ որպես փոխհատուցում վիրավորանքի համար, ինչպես նաև 300 հազար դրամ՝ փաստաբանի խելամիտ վարձատրության գումար և 8000 դրամ՝ պետտուրք:

Վիրավորանքի համար ներողություն խնդրելուն և զրպարտություն համարվող տվյալը հրապարակայնորեն հերքելուն պարտավորեցնելու պահանջներով 2020թ․ հունիսի 22-ին ներկայացված հայցի առիթը եղել է Լևոն Սարդարյանի՝ մայիսի 21-ի ֆեյսբուքյան գրառումը *Livenews.am* կայքում նույն օրը հրապարակված «Հայաստանում ահավոր վիճակ է․ ով ապրեց՝ ապրեց, ով մեռավ՝ մեռավ» հոդվածի առնչությամբ և մասնավորապես հետևյալ մեկնաբանությունները՝ «․․․եթե որևէ մեկն ապացուցի, որ էսքանից հետո էս կայքի տերը մարդ է, ես կհամաձայնեմ գոմում ապրել․․․», «․․․Ես գոմում ապրելն ինձ համար որպես պատիժ էի դիտարկում։ Իսկ քո դեպքում, ոնց հասկացա, դա բնականոն ապրելու միջավայր ա, Արթուր»։

 **Ապրիլի 3-ին** Արարատի և Վայոց Ձորի մարզի ընդհանուր իրավասության դատարանում (Մասիսի նստավայր) վերաքննիչ բողոքը բավարարվելուց հետո ստացվել է քաղաքացի Արև Վրացյանն ընդդեմ «Սիվիլիթաս» հիմնադրամի (*Civilnet.am* լրատվական կայքի հիմնադիր) գործը՝ զրպարտություն համարվող տեղեկությունը հերքելու և փոխհատուցում վճարելու պահանջներով։

2024թ․ հոկտեմբերի 15-ին զրպարտություն համարվող տեղեկությունը հերքելու և փոխհատուցում վճարելու պահանջներով Արարատի և Վայոց ձորի մարզի ընդհանուր իրավասության դատարան ներկայացված հայցի առիթը վերոհիշյալ կայքում 2024թ․ ապրիլի 26-ին հրապարակված [հոդվածն է](https://www.civilnet.am/news/773382/%D5%B4%D5%A1%D5%BD%D5%AB%D5%BD%D5%AB-%D5%A9%D5%AB%D5%BE-4-%D5%A4%D5%BA%D6%80%D5%B8%D6%81%D5%AB-%D5%B8%D6%82%D5%BD%D5%B8%D6%82%D6%81%D5%B9%D5%B8%D6%82%D5%B0%D5%AB%D5%B6-%D5%A1%D5%A6%D5%A1%D5%BF%D5%BE%D5%A5%D6%81-%D5%A1%D5%B7%D5%AD%D5%A1%D5%BF%D5%A1%D5%B6%D6%84%D5%AB%D6%81%E2%80%A4-%D5%B6%D6%80%D5%A1%D5%B6-%D5%B4%D5%A5%D5%B2%D5%A1%D5%A4%D6%80%D5%B8%D6%82%D5%B4-%D5%A5%D5%B6-%D5%A5%D6%80%D5%A5%D5%AD%D5%A1%D5%B6%D5%A5%D6%80%D5%AB%D5%B6-%D5%B0%D5%A1%D5%B5%D5%B0%D5%B8%D5%B5%D5%A5%D5%AC%D5%B8%D6%82-%D5%B8%D6%82-%D5%AE%D5%A5%D5%AE%D5%A5%D5%AC%D5%B8%D6%82-%D5%B4%D5%A5%D5%BB/), ըստ որի՝ հայցվորը, լինելով Մասիսի թիվ 4 դպրոցի ուսուցչուհի, բռնություն է գործադրել Արցախից տեղահանված երեխաների նկատմամբ։

 Հունվարի 23-ինհայցվորը բողոք էր ներկայացրել վերաքննիչ ատյան՝ ընդհանուր իրավասության դատարանի կայացրած որոշման դեմ, որով հայցի ընդունումը մերժվել էր։ Փետրվարի 27-ին բողոքը բավարարվել էր, հայցադիմումը վերադարձնելու մասին դատական ակտը՝ վերացվել։
 Գործն առաջին ատյանում նոր վարույթ է ընդունվել ապրիլի 17-ին։ Դատական նիստ է կայացել հունիսի 4-ին, հաջորդը նշանակվել է հուլիսի 14-ին։

 **Ապրիլի 3-ին** Կոտայքի մարզի ընդհանուր իրավասության դատարանում (Եղվարդի նստավայր) կայացել է քաղաքացի Վահագն Ղազարյանն ընդդեմ Եղիազար Բաղդասարյանի և «Օրագիր Մեդիա» ՍՊԸ-ի գործով հերթական դատական նիստը՝ վիրավորանքի համար հրապարակային ներողություն խնդրելու, զրպարտություն համարվող տվյալները հերքելու, ինչպես նաև դրամական փոխհատուցում վճարելու պահանջներով։

 2024թ․ օգոստոսի 5-ին ներկայացված հայցի առիթը հունիսի 26-ին ՍՊԸ-ին պատկանող *Oragir.news* լրատվական կայքում հրապարակված՝ «Միրգը վրան ծառերը սղոցով կտրեցին․ Գառնիի ծառերի սպանդի հետքերով» հոդվածն է [[23]](#footnote-23), որում նշված է, թե Վահագն Ղազարյանը համագյուղացիներից մեկի հետ ֆինանսական վեճ է ունեցել, և արդյունքում նրա փաստաբանը՝ Գեղամ Մարգարյանն ու ևս 2 հոգի մտել են Եղիազար Բաղդասարյանի այգու տարածք և 126 ծառ կտրել՝ պատճառելով, ըստ նախնական հաշվարկների, 11 միլիոն դրամի վնաս։
 Ս․ թ․ ապրիլի 29-ին դատարանը բավարարել է հայցվորի ներկայացուցչի միջնորդությունը` հայցի առարկայի փոփոխությունը թույլատրելու մասին, որը վերաբերել է հերքման տեքստի բովանդակությանը, ինչպես նաև՝ Եղիազար Բաղդասարյանից ակնկալվող նյութական պահանջին։ Դատական նիստեր են կայացել նաև հունիսի 5-ին և 13-ին, հաջորդը նշանակվել է հուլիսի 3-ին։

 **Ապրիլի 23-ին** նույն առիթով և պահանջներով նույն պատասխանողների դեմ

2024թ․ օգոստոսի 5-ինփաստաբան Գեղամ Մարգարյանի ներկայացրած հայցով՝ դատարանի վճռի դեմ վերաքննիչ բողոք է ներկայացվել հայցվորի կողմից։ Հիշեցնենք՝ մարտի 20-ին դատարանը վճռել էր մերժել դիմումը՝ հայցային վաղեմության հիմքով։ Մայիսի 16-ին բողոքը վերադարձվել է՝ թերի լինելու հիմքով։ Հունիսի 18-ին նոր բողոք է ներկայացվել։

 **Ապրիլի 4-ին** Կոտայքի մարզի ընդհանուր իրավասության դատարանի (Եղվարդի նստավայր) վարույթ է ընդունվել ԱԺ նախագահ Ալեն Սիմոնյանի՝ մարտի 12-իններկայացրած հայցն ընդդեմ լրագրող Վահե Մակարյանի։ Պաշտոնյան պահանջում է հերքել ս. թ. փետրվարի 12-ին լրագրողի տելեգրամյան էջում հրապարակված՝ «Քո` նախկինում իբրև թե պոռնո դերասան լինելու պնդումը նկատի չունեմ, չնայած որ դրա վերաբերյալ կամ էդ մասին հուշող տարբեր 18+-ոտ տեսանյութեր կան տարածված, դրանցից մի շարք էլ ես ունեմ» արտահայտությունը, զրպարտության համար որպես փոխհատուցում վճարել 400 հազար դրամ:

Դատավարական այլ գործողություններ մինչ եռամսյակի ավարտ տեղի չեն ունեցել։

 **Ապրիլի 4-ին** Երևանի ընդհանուր իրավասության դատարանի վճռով մերժվել քաղաքացի Արև Վրացյանի հայցն ընդդեմ «Օրագիր Մեդիա» ՍՊԸ-ի (*Oragir.news* լրատվական կայքի հիմնադիր) և ATV հեռուստաընկերության «Կիսաբաց լուսամուտներ» հաղորդաշարի՝ հայցային վաղեմության հիմքով։

 Հայցը ներկայացվել է 2024թ․ ապրիլի 16-ին՝ պատիվը, արժանապատվությունը, գործարար համբավն արատավորող, զրպարտություն համարվող տեղեկությունները հերքելու, վիրավորանքի համար ներողություն խնդրելու և պատճառված վնասը փոխհատուցելու պահանջներով։ Առիթը վերոնշյալ հաղորդաշարի 2024թ. հունվարի 24-ին հրապարակված տեսանյութն է Մասիսի թիվ 4 դպրոցի նախկին ուսուցչուհի Արև Վրացյանի մասին, որում նա մեղադրվում է արցախցի երեխաների հանդեպ խտրական վերաբերմունքի, անվայելուչ պահվածքի համար[[24]](#footnote-24), ինչպես նաև՝ *Oragir.news*-ում 2023թ․ դեկտեմբերի 16-ին հրապարակված՝ «Բռնության հանգամանքը բավական է, որ ուսուցչին նկատողություն տան և հեռացնեն աշխատանքից» հոդվածը[[25]](#footnote-25)։
 Վճիռը մտել է օրինական ուժի մեջ։

 **Ապրիլի 5-ին** *Oragir.news* լրատվական կայքի թղթակից Անահիտ Ղազարենցը, դիմելով Գյումրիի քաղաքապետի թեկնածու Վարդան Ղուկասյանին, հիշեցրել էր ավելի վաղ արված նրա սեքսիստական հայտարարությունը կանանց մասին, թե վերջիններս գեղեցիկ հագնվելով ու ոտքերը բաց՝ տղամարդկանց գայթակղության, մեղք գործելու պատճառ են դառնում։ Վարդան Ղուկասյանը լրագրողին հակադարձել է կրկին սեքսիստական արտահայտությամբ․ «Գյումրեցի աղջիկ ես, ես քո տեղը ամաչում եմ սեքսիստ բառի համար»[[26]](#footnote-26)։

 **Ապրիլի 8-ին** Երևանի ընդհանուր իրավասության դատարանը վճռել է մերժել «Քաղաքացիական պայմանագիր» կուսակցության հայցն ընդդեմ «Հայելի ակումբ» ՀԿ-ի (*Hayeli.am* լրատվական կայքի հիմնադիր), քանի որ վերջինս վիճարկվող հոդվածի թե՛ վերնագրում, թե՛ տեքստում հղում է կատարել տեղեկատվության աղբյուրին և կատարել է ուղիղ մեջբերում։ Դատական ակտը մտել է օրինական ուժի մեջ։

Հիշեցնենք, որ զրպարտություն համարվող տվյալները հերքելու և փոխհատուցում վճարելու պահանջներով 2023թ․ ապրիլի 25-ին կուսակցությունը **4** հայց է ներկայացրել ընդդեմ «168 ժամ», «24 Նյուզ», «Նյուզ ԷյԷմ» ՍՊԸ-ների և «Հայելի ակումբ» ՀԿ-ի, իսկ առիթը *168․am, 24news.am, News.am և Hayeli.am* կայքերում հրապարակված լուրն է, որով լրատվամիջոցները Սիսիան և Անի համայնքների ընտրությունների օրը՝ մարտի 26-ին (ըստ օրենքի՝ դա լռության օր է), հակաքարոզչություն են իրականացրել ՔՊ-ի դեմ՝ արտատպելով «Քաղաքացու որոշում» կուսակցության նախընտրական շտաբի տարածած հայտարարությունը` «ՔՊ-ն կաշառք է բաժանում» վերնագրով: Ի դեպ, հրապարակումն ավելի ուշ կայքերից հեռացվել է։
 **Ապրիլի 15-ին** Վերաքննիչ քաղաքացիական դատարանը վարույթ է ընդունել «Քաղաքացիական պայմանագիր» կուսակցությունն ընդդեմ «168 ժամ» ՍՊԸ-ի գործով պատասխանողի բողոքն ընդդեմ առաջին ատյանի վճռի, որով հայցը բավարարվել էր՝ *168․am* կայքը պարտավորեցվել էր հերքում հրապարակել և վճարել 200 հազար դրամ որպես զրպարտությամբ պատճառված վնասի փոխհատուցում:

 ***News.am*-**ի հիմնադրի դեմ գործով մայիսի 29-ին վերաքննիչ ատյանը մերժել է հայցվորի բողոքն ընդդեմ առաջին ատյանի վճռի, որով հայցը մերժվել էր, հայցվորը պարտավորեցվել էր վճարել 150 հազար դրամ՝ որպես փաստաբանի խելամիտ վարձատրության գումար:
 ***24news*.am-**ի հիմնադրի դեմ «Քաղաքացիական պայմանագիր» կուսակցության ներկայացրած հայցով հունիսի 20-ին լրատվամիջոցի վերաքննիչ բողոքը մերժվել է, առաջին ատյանի վճիռը մնացել է անփոփոխ։ Այս դեպքում էլ 2024թ․ սեպտեմբերի 25-ի վճռով հայցը բավարարվել էր․ լրատվամիջոցը պարտավորեցվել էր հրապարակել հերքում և վճարել 200 հազար դրամ՝ որպես զրպարտության դիմաց փոխհատուցում, նույնքան էլ՝ փաստաբանի վարձատրության համար։

 **Ապրիլի 8-ին** Երևանի ընդհանուր իրավասության դատարանի վճռով մերժվել է փաստաբան Մելինե Զաքարյանի հայցն ընդդեմ «Շամշյան Մեդիա» ՍՊԸ-ի՝ ներողություն խնդրելու, հերքում հրապարակելու, վիրավորական արտահայտությունների համար որպես փոխհատուցում 1,5 միլիոն, իսկ զրպարտության համար 2,5 միլիոն դրամի փոխհատուցում, ինչպես նաև՝ 160 հազար դրամ պետական տուրք վճարելու պահանջներով։ Վճռի հիմքում այն հանգամանքն է, որ հայցվորը չի հիմնավորել, որ առկա է անմիջականորեն իրեն հասցեագրված վիրավորական արտահայտություն կամ որ պատասխանողն ունեցել է իր պատիվը և արժանապատվությունը նվաստացնելու դիտավորություն:

Հիշեցնենք՝ հայցը ներկայացվել է 2024թ. հունիսի 3-ին, իսկ առիթը մայիսի 30-ին *Shamshyan.com* կայքում և համանուն ֆեյսբուքյան էջում հրապարակված՝ «Հայը, որ դարեր շարունակ աշխարհին ներկայացել է տարեց մարդուն հարգելով, այսօր հօդս ցնդեց. ծայրահեղ ծանր վիճակում գտնվող 72-ամյա տատիկը հայտնվում է փողոցում. փաստաբանը չի ցանկանում մի քանի օր դադարեցնել վտարումը» նյութն է[[27]](#footnote-27)։
 Ս. թ. մայիսի 8-ին դատարանի վճռի դեմ հայցվորը բողոք է ներկայացրել վերաքննիչ ատյան։

 **Ապրիլի 9-ին** Երևանի ընդհանուր իրավասության դատարանում շարունակվել է Երևանի փոխքաղաքապետ (այժմ՝ քաղաքապետ) Տիգրան Ավինյանն ընդդեմ «Օրագիր Մեդիա» ՍՊԸ-ի գործով հերթական դատական նիստը՝ պատիվն, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում բռնագանձելու պահանջներով։

2023թ․ ապրիլի 13-ին ներկայացված հայցի առիթը ՍՊԸ-ին պատկանող *Oragir.news* լրատվական կայքում մարտի 9-ին հրապարակված՝ «Ախորժակը ուտելիս է բացվում․ Ավինյանինը հասել է «Վիվասել-ՄՏՍ»-ին» հոդվածն է[[28]](#footnote-28)։ Խմբագրությունը, հղում անելով իր աղբյուրներին, նշել է, որ «Գրանդ Հոթել Երևան» հյուրանոցը ձեռք բերելուց հետո Ավինյանը որոշել է գնել նաև հեռահաղորդակցության օպերատոր «Վիվասել-ՄՏՍ»-ը, և որ նա վարչական լծակներով խոչընդոտում է այլ գնորդի հետ գործարքի իրականացումն ու պահանջում, որ հենց իրեն վաճառեն։

Ս. թ. մայիսի 2-ին դատարանի վճռով հայցը մասնակի բավարարվել է․ լրատվամիջոցը պարտավորեցվել է հրապարակել հերքում, վճարել 250 հազար դրամ որպես զրպարտության համար փոխհատուցում, ինչպես նաև պետտուրքերը:

 **Ապրիլի 9-ին** Երևանի ընդհանուր իրավասության դատարանում կայացել է ԱԺ պատգամավոր Խաչատուր Սուքիասյանն ընդդեմ *Alternativ.am* լրատվական կայքի հիմնադիր «Այլընտրանք Մեդիա» ՍՊԸ-ի և *Yerevan.today* լրատվական կայքի հիմնադիր «Մեդիա Պլյուս» ՍՊԸ-ի գործով դատական նիստ՝ հրապարակայնորեն ներողություն խնդրելու, դատարանի վճիռը հրապարակելու, զրպարտություն համարվող տվյալները հերքելու, ինչպես նաև փոխհատուցում վճարելու պահանջների վերաբերյալ։
2023թ․ հունվարի 5-ին ներկայացված հայցի առիթը 2022թ․ դեկտեմբերի 5-ին *Alternativ.am* կայքում հրապարակված՝ «Թավշյա «ռեկետ»-ի «սև ամպերը»՝ Կիրովի գործարանի գլխավերևում․ սեփական բանկում աճուրդի հանված գործարանի գնորդը Սուքիասյանների վարորդն է» նյութն է[[29]](#footnote-29), որը արտատպել է նաև *Yerevan.today* կայքը՝ հղում անելով սկզբնաղբյուրին․ «Սուքիասյանների բանկում գրավադրված գործարանը գնում է Սուքիասյանների վարորդը․ Alternativ.am»[[30]](#footnote-30):
 Դիտարկվող ժամանակահատվածում դատական նիստ է տեղի ունեցել նաև հունիսի 16-ին, իսկ հունիսի 27-ին կայացված վճռով հայցը մասնակի բավարարվել է․ *Alternativ.am* կայքը պարտավորեցվել է վճարել 500 հազար դրամ փոխհատուցում զրպարտության համար և հերքել վեճի առարկա արտահայտությունները, իսկ *Yerevan.today*-ը պարտավորեցվել է արտատպել հերքումը։

 **Ապրիլի 9-ին** փաստաբան Ալեքսանդր Սիրունյանը դատական հայց է ներկայացրել Երևանի ընդհանուր իրավասության դատարան ընդդեմ «Գոլոս» ՍՊԸ-ի՝ վիրավորական արտահայտությունների համար ներողություն խնդրելու և հերքում հրապարակելու պահանջով։ Հայցի առիթը հունվարի 28-ին «Գոլոս Արմենիի» թերթում և համանուն կայքում հրապարակված՝ «Աղյուսից անձրև չի գա» հոդվածն է, որտեղ ԲԴԽ անդամի թեկնածու Ալեքսանդր Սիրունյանը ներկայացված է որպես կոռումպացված և մինչև ուղնուծուծը փչացած անձ[[31]](#footnote-31)։ Ապրիլի 18-ին հայցադիմումն ընդունվել է վարույթ, իսկ հունիսի 23-ին՝ վարույթը կարճվել է՝ հայցվորը հրաժարվել է հայցից։

 **Ապրիլի 9-ին** վարչապետի աշխատակազմի՝ Մարդու իրավունքների եվրոպական դատարանում ՀՀ ներկայացուցչի գրասենյակի ղեկավար Լիպարիտ Դրմեյանը դատական հայց է ներկայացրել ընդդեմ «168 ժամ» ՍՊԸ-ի՝ զրպարտություն համարվող տվյալները հրապարակայնորեն հերքելուն պարտավորեցնելու պահանջի մասին: Հայցի առիթը մարտի 5-ին *168․am* կայքում հրապարակված լուրն է, ըստ որի՝ վերոնշյալ գրասենյակը՝ ՄԻԵԴ-ում ՀՀ ներկայացուցիչ Եղիշե Կիրակոսյանի գլխավորությամբ, աշխատանքից ազատման դիմում է գրել[[32]](#footnote-32)․ պատճառը Ադրբեջանի հերթական պահանջն է՝ միջազգային դատական ատյաններից հետ կանչել Ադրբեջանի դեմ Հայաստանի ներկայացրած հայցերը։ Ըստ լրատվամիջոցի՝ ազատման դիմում չի գրել միայն գրասենյակի ղեկավար Լիպարիտ Դրմեյանը, որը հույս ունի զբաղեցնել Եղիշե Կիրակոսյանի տեղը:
 Ապրիլի 22-ին հայցադիմումն ընդունվել է վարույթ։ Դատական նիստ է կայացել հունիսի 17-ին, հաջորդը նշանակվել է հուլիսի 10-ին։

 **Ապրիլի 10-ին** Երևանի ընդհանուր իրավասության դատարանի վճռով մերժվել է «Նյուզ ԷյԷմ» ՍՊԸ-ի հայցն ընդդեմ «Հայկական ժամանակ» օրաթերթի հիմնադիր «Դարեսկիզբ» ՍՊԸ-ի։

Հայցի առիթը եղել է 2018թ․ օգոստոսի 21-ին «ՀԺ»-ի հրապարակած «Արարատ, Արմնյուզ, Հ2, *News.am*, Երկիր Մեդիա, ֆեյքեր. որ լրատվամիջոցներն է «առել» Քոչարյանը» հոդվածը[[33]](#footnote-33)։ Ըստ հայցվորի՝ հրապարակման մեջ *News.am*-ի վերաբերյալ մի շարք արտահայտություններով, ինչպես նաև հոդվածի վերնագրով վնաս է պատճառվել իր գործարար համբավին: «Նյուզ ԷյԷմ» ՍՊԸ-ն 200 հազար դրամի չափով փոխհատուցման պահանջ է ներկայացրել «Հայկական ժամանակ»-ի հիմնադրին:

Վճռով հայցվորը պարտավորեցվել է վճարել 100 հազար դրամ` փաստաբանի վարձատրության գումար։ Դատարանը գտել է, որ վեճի առարկա արտահայտությունները չեն համարվում զրպարտություն, քանի որ ներկայացվել են վերացական, ընդհանրական տվյալներ, որոնք բխում են հանրային գերակա շահից և իրենց բովանդակությամբ չեն արատավորում հայցվոր ընկերության պատիվը, արժանապատվությունը և գործարար համբավը։

Մայիսի 14-ին հայցվորը վերաքննիչ բողոք է ներկայացրել, որը նույն ամսի 30-ին վերադարձվել է, կրկին բողոք է ներկայացվել հունիսի 12-ին։

 **Ապրիլի 10-ին** Երևանի ընդհանուր իրավասության դատարանում կայացել է «Հայաստանում Ֆրանսիական համալսարան» հիմնադրամն ընդդեմ Ֆրանսիայի քաղաքացի Լեո Նիկոլյանի (երրորդ կողմ՝ «Բաց ԹիՎի» ՍՊԸ) գործով դատական նիստ՝ զրպարտություն համարվող տվյալները հերքել պարտավորեցնելու և գործարար համբավն արատավորող արտահայտությունների համար փոխհատուցման գումարի բռնագանձման պահանջների վերաբերյալ:
 2023թ․ հուլիսի 27-ին ներկայացված հայցի առիթն առցանց «Բաց TV»-ի եթերում Լեո Նիկոլյանի հուլիսի 12-ի հարցազրույցն է, որում նա կոռուպցիոն գործարքների մեջ է մեղադրում ՀՀ-ում Ֆրանսիայի նախկին դեսպան Անն Լուոյին, ինչպես նաև՝ Հայաստանում Ֆրանսիական համալսարանին[[34]](#footnote-34)։
 Ս. թ. մայիսի 12-ին դատարանի վճռով հայցը մասնակի բավարարվել է։ Լեո Նիկոլյանը պարտավորեցվել է «Բաց TV»-ի եթերում հերքել խնդրո առարկա արտահայտությունները, վճարել 1 միլիոն դրամ որպես զրպատության համար փոխհատուցում, 150 հազար դրամ` փաստաբանի խելամիտ վարձատրության գումար։ Կիրառված հայցի ապահովման միջոցը դատարանը պահպանել մինչև վճռի կատարումը։ Վճիռը չի բողոքարկվել և մտել է օրինական ուժի մեջ։

 **Ապրիլի 10-ին** Վերաքննիչ դատարանը մերժել է «Ֆոտոլուր» լրատվական գործակալությունն ընդդեմ *Meganews.am* կայքի հիմնադիր, լրագրող Մարգարիտ Դավթյանի գործով հայցվորի բողոքն ընդդեմ առաջին ատյանի դատարանի որոշման, որով մերժվել էր հայցվորի միջնորդությունը հայցի ապահովման միջոց կիրառելու մասին։

Հիշեցնենք՝ հայցը ներկայացվել է փետրվարի 16-ին վերոնշյալ կայքում գործակալության հեղինակային իրավունքի օբյեկտների օգտագործումը դադարեցնելու, իսկ մինչ այժմ հրապարակածները հեռացնելու պահանջներով։ Հաջորդ դատական նիստը նշանակվել է հուլիսի 11-ին։

 **Ապրիլի 11-ին** Երևանի ընդհանուր իրավասության դատարանը ԱԺ նախագահ Ալեն Սիմոնյանն ընդդեմ «Հայելի» ակումբի նախագահ, լրագրող Անժելա Թովմասյանի գործով մերժել է հայցային վաղեմություն կիրառելու վերաբերյալ պատասխանողի միջնորդությունը։

 Վիրավորանքի համար ներողություն խնդրելու և 3 միլիոն դրամ փոխհատուցում վճարելու պահանջներով 2023թ․ հոկտեմբերի 26-ին ներկայացված հայցի առիթը նույն տարվա սեպտեմբերի 21-ին *Tert.am* կայքում «Մեր երեխաներին վերջապես պետք է ազատ, անկախ և խաղաղ Հայաստան ժառանգենք. Ալեն Սիմոնյան» վերնագրով հրապարակված՝ ԱԺ նախագահի ուղերձի ներքո Անժելա Թովմասյանի հայհոյախոսություն է[[35]](#footnote-35)։ Հայցվորը նաև պահանջում է 590 հազար դրամ՝ որպես դատական ծախսերի հատուցում, որից 480 հազարը՝ փաստաբանի վարձատրության, 110 հազարը՝ պետական տուրքի գումար։
 Գործով նիստ է կայացել նաև մայիսի 27-ին, հաջորդը նշանակվել է հուլիսի 14-ին։

**Ապրիլի 11-ին** Երևանի ընդհանուր իրավասության դատարանում կայացել է «Հայաստանի ազգային ագրարային համալսարան» հիմնադրամն ընդդեմ «Հրապարակ օրաթերթ» ՍՊԸ-ի գործով դատական նիստ՝ զրպարտություն համարվող տվյալը հրապարակայնորեն հերքելուն պարտավորեցնելու և փոխհատուցման գումար բռնագանձելու պահանջներով։  2023թ․ դեկտեմբերի 20-ին ներկայացված հայցի առիթը նույն թվականի նոյեմբերի 22-ին «Հրապարակ» թերթում և նույնանուն կայքում հրապարակված՝ «Ընտրական քաոս ագրայայինում» հոդվածն է[[36]](#footnote-36), որտեղ անդրադառնալով բուհում կայանալիք ռեկտորի ընտրություններին՝ պարբերականը մասնավորապես գրել է, որ կեղծիք է կատարվել․ «․․․իրականում ռեկտորի պաշտոնի թեկնածու չի առաջադրվել, երեկ հետին ամսաթվով ներկայացվել են գործող ռեկտոր Վարդան Ուռուտյանի մտերիմ ընկերոջ՝ պրոռեկտոր Հրաչիկ Զաքոյանի փաստաթղթերը»։ Հայցվորն այս տեղեկությունը համարում է զրպարտություն։

Դիտարկվող ժամանակահատվածում գործով դատական նիստեր են կայացել նաև մայիսի 30-ին և հունիսի 16-ին, հաջորդը նշանակվել է սեպտեմբերի 10-ին։

**Ապրիլի 15-ին** Վերաքննիչ քաղաքացիական դատարանը վարույթ է ընդունել Երևանի կենդանաբանական այգու նախկին տնօրեն Ռուբեն Խաչատրյանն ընդդեմ քաղաքացի Մանուկ Մանուկյանի (երրորդ կողմ՝ «Իրավունք Մեդիա» ՍՊԸ) գործով պատասխանողի բողոքն առաջին ատյանի՝ փետրվարի 7-ին կայացրած վճռի դեմ, որով հայցը մերժվել էր։

Զրպարտություն համարվող տեղեկության հերքման և դրամական փոխհատուցում վճարելու պահանջներով 2022թ․ ապրիլի 29-ին ներկայացված հայցի առիթը նույն թվականի ապրիլի 1-ին «Իրավունք TV»-ի եթերում Մանուկ Մանուկյանի հնչեցրած մտքերն են, ըստ որոնց՝ կենդանաբանական այգին կանգնած է անդունդի եզրին, քանի որ տարիներ շարունակ, մասնավորապես Ռուբեն Խաչատրյանի օրոք, գործել է կոռուպցիոն սխեմա․ պետական գումարները յուրացվել են, իսկ կենդանիները անուշադրության են մատնվել[[37]](#footnote-37)։
 Դատական նիստի օր մինչ եռամսյակի ավարտ նշանակված չէ։

 **Ապրիլի 16-ին** Երևանի ընդհանուր իրավասության դատարանում կայացել է փաստաբան Տիգրան Եգորյանն ընդդեմ Գագիկ Եղիազարյանի և «Հրապարակ օրաթերթ» ՍՊԸ-ի գործով դատական նիստ՝ պատվին և արժանապատվությանը պատճառված վնասի հատուցման պահանջով։
 2024թ․ մայիսի 15-ին ներկայացրած հայցի առիթը ապրիլի 12-ին ՍՊԸ-ին պատկանող *Hraparak.am* լրատվական կայքում զետեղված լուրն է՝ «Սասնա ծռեր»-ից Գագիկ Եղիազարյանը Եգորյանին մեղադրում է իրեն փոխհատուցած 2500 եվրոն հափշտակելու մեջ» վերնագրով[[38]](#footnote-38)։
 Գործով դատական նիստ է կայացել նաև ս. թ. հունիսի 18-ին, որի ընթացքում բաշխվել են ապացուցման պարտականությունները։ Հաջորդ նիստը նշանակվել է հոկտեմբերի 29-ին։

**Ապրիլի 16-ին** «Իրավունքի Եվրոպա միավորում» ՀԿ-ն, այդ կազմակերպության նախագահ Լուսինե Հակոբյանը և ավագ իրավախորհրդատու Տիգրան Եգորյանն ընդդեմ «Հրապարակ օրաթերթ» ՍՊԸ-ի և լրագրող Դավիթ Սարգսյանի գործով հայցվոր կողմի վերաքննիչ բողոքը՝ ընդդեմ առաջին ատյանի դատարանի վճռի, որով հայցը մերժվել էր, մեկ անգամ վերադարձվելուց հետո կրկիններկայացվել է։

Պատվին և արժանապատվությանը պատճառված վնասի հատուցման պահանջով 2021թ․ հոկտեմբերի 7-ին ներկայացված հայցի առիթը ՍՊԸ-ին պատկանող *Hraparak.am* լրատվական կայքի «Բացահայտ գործակալական ցանց՝ իրավապաշտպան հանրույթի քողի ներքո» հոդվածն է[[39]](#footnote-39)։

Ս. թ. մայիսի 13-ին վերաքննիչ ատյանը բողոքն ընդունվել է վարույթ։

 **Ապրիլի 16-ին** Վճռաբեկ դատարանը մերժել է վարույթ ընդունել Վ. Բրյուսովի անվան պետական համալսարանի ռեկտորի խորհրդական Գրիշա Թամրազյանն ընդդեմ «ՀՀ հանրային հեռուստաընկերություն» ՓԲԸ-ի գործով պատասխանողի բողոքն ընդդեմ Վերաքննիչ քաղաքացիական դատարանի որոշման, որով մերժվել էր բողոքն ընդդեմ առաջին ատյանի վճռի՝ հայցը մասնակի բավարարելու մասին (պատասխանողը պարտավորեցվել էր հերքում հրապարակել, վճարել 20 հազար դրամի պետտուրք և 150 հազար դրամ փաստաբանի վարձատրության գումար)։
 Հիշեցնենք՝ զրպարտություն համարվող տվյալները հրապարակայնորեն հերքելու պահանջով 2023թ․ հունվարի 5-իններկայացվածհայցի առիթը 2022թ․ դեկտեմբերի 10-ին Հանրային հեռուստաընկերության «Լուրեր» ծրագրով հեռարձակված ռեպորտաժն է, որտեղ ասվում է, որ Թամրազյանը ռեկտորի ընտրություններից հետո հեռակա հայհոյում էր Կրթության, գիտության, մշակույթի և սպորտի նախարար Վահրամ Դումանյանին[[40]](#footnote-40):

 **Ապրիլի 17-ին** Երևանի ընդհանուր իրավասության դատարանը վերաբաշխումից հետո նոր վարույթով շարունակել է «Սոլիդ Փարթներ» ՍՊԸ-ի՝ 2023թ․ մայիսի 22-ին ներկայացրած հայցի քննությունն ընդդեմ «Բեսթ Մեդիա» ՍՊԸ-ի (զբաղվում է ֆիլմերի մատակարարմամբ)՝ վնասի հատուցման պահանջով և հեղինակային իրավունքների խախտման հիմքով։ Գործով որպես երրորդ կողմ են ներգրավվել Հեռուստատեսության և ռադիոյի հանձնաժողովը և «Մուլտի Մեդիա-Կենտրոն ԹիՎի» ՓԲԸ-ն։ Դատական նիստ է կայացել նաև մայիսի 13-ին, հաջորդը նշանակվել է օգոստոսի 26-ին։

 **Ապրիլի 17-ին** Երևանի ընդհանուր իրավասության դատարանում կայացել է քաղաքաքցի Սամվել Խարազյանն ընդդեմ «Ժողովուրդ թերթի խմբագրություն» ՍՊԸ-ի և դրա խմբագիր Քնար Մանուկյանի գործով հերթական դատական նիստը՝ պատվին և արժանապատվությանը պատճառված վնասի հատուցման պահանջով։

2022թ․ սեպտեմբերի 26-ին ներկայացված հայցի առիթը վերահիշյալ ՍՊԸ-ին պատկանող *Armlur.am* կայքում նույն տարվա օգոստոսի 25-ին հրապարակված ՝ «Կոռումպացված համակարգը շարունակում է մնալ այդպիսին նաև այսօր. ՊՎԾ ղեկավարի նոր բացահայտումները» հոդվածն է[[41]](#footnote-41), որում հիշեցվում է, որ Սամվել Խարազյանը մի շարք այլ պաշտոնյաների հետ անցնում է քրեական գործով, և խմբագրությունը հետամուտ է լինելու գործին առնչվող կոռուպցիոն գործունեության բացահայտմանը։
 Դատական նիստ է կայացել նաև ս. թ. հունիսի 12-ին, դատական ակտի հրապարակման օր է նշանակվել հուլիսի 3-ը։

 **Ապրիլի 17-ին** Երևանի ընդհանուր իրավասության դատարանը մերժել է ՀՀ զինդատախազի տեղակալ Վահագն Մուրադյանն ընդդեմ «Հրապարակ օրաթերթ» ՍՊԸ-ի գործով պատասխանող ՍՊԸ-ի տնօրեն Արմինե Օհանյանի միջնորդությունը վեճն ըստ էության սպառված լինելու հիմքով քաղաքացիական գործով վարույթը կարճելու մասին։ Դատարանի վճռով հայցը բավարարվել է՝ լրատվամիջոցը պարտավորեցվել է հրապարակել հերքում:

Զրպարտություն համարվող տվյալները հերքելու պահանջով 2024թ․ հուլիսի 11-ին ներկայացված հայցի առիթը ՍՊԸ-ին պատկանող *Hraparak.am* կայքում հունիսի 18-ին հրապարակված՝ «Մեղադրում է զինդատախազի տեղակալին» հոդվածն է[[42]](#footnote-42)։ Ըստ այդմ՝ գործարար Վարշամ Ղարիբյանը Մուրադյանից 19 միլիոն դրամի պարտք ու պահանջ ունի․ վեճը սկիզբ է առել 2005-ին և անվերջ ձգձգվում է՝ մի դատարանից անցնելով մյուսը։
 Վճիռը մտել է օրինական ուժի մեջ։

**Ապրիլի 17-ին** Երևանի ընդհանուր իրավասության դատարանում շարունակվել է Վարդան Բադասյանն (ՀՀ արդարադատության նախկին նախարար Ռուստամ Բադասյանի հայրը - ԽԱՊԿ) ընդդեմ «168 ժամ» ՍՊԸ-ի և «Իրավունք Մեդիա» ՍՊԸ-ի գործով նիստ՝ զրպարտություն համարվող տվյալները հրապարակայնորեն հերքելու, պատվին, արժանապատվությանը և գործարար համբավին պատճառված վնասը փոխհատուցելու պահանջներով**։**

Հիշեցնենք, որ 2020թ․ հուլիսի 10-ին ներկայացված հայցն ի սկզբանե եղել է ընդդեմ «Այլընտրանք» ՀԿ համանախագահ Նարեկ Մանթաշյանի և *News.am, Analitik.am, 168.am, Iravunk.com, Blognews.am, Alternativ.am, Ipress.am* լրատվական կայքերի, իսկ առիթը Մանթաշյանի արտահայտած մտքերն են այդ լրատվամիջոցներում, ըստ որոնց՝ Վարդան Բադասյանն իր նախկին գործունեության ընթացքում գումարի դիմաց պաշտոններ է բաժանել[[43]](#footnote-43)։ Մյուս լրատվամիջոցների և Նարեկ Մանթաշյանի մասով 2024թ․ մարտի 18-ին վճռվել է հայցը մասնակի բավարարել։
 **2023թ․ հունվարի 4-ին** «168 ժամ» ՍՊԸ-ի և «Իրավունք Մեդիա» ՍՊԸ-ի մասով

հայցը մերժվել էր՝ հայցային վաղեմության ժամկետները լրացած լինելու հիմքով, հայցվորը պարտավորեցվել էր «Իրավունք Մեդիա»-ին վճարել 200 հազար, «168 ժամ»-ին՝ 150 հազար դրամ՝ փաստաբանի վարձատրության համար: Մարտի 22-ին Վերաքննիչ քաղաքացիական դատարանը մերժել էր վճռի դեմ հայցվորի բողոքը, և վերջինս դիմել էր վճռաբեկ ատյան։ Այստեղ էլ 2024թ․ նոյեմբերի 15-ին բողոքը բավարարվել էր․ բեկանվել էր Վերաքննիչ դատարանի որոշումը, գործն ուղարկվել էր ընդհանուր իրավասության դատարան՝ նոր քննության:
 Այս եռամսյակ դատական նիստեր են կայացել նաև ապրիլի 21-ին, մայիսի 29-ին, հունիսի 23-ին, հաջորդը նշանակվել է հուլիսի 21-ին։

 **Ապրիլի 17-ին** քաղաքացի Աշոտ Կյուրեղյանը դատական հայց է ներկայացրել ընդդեմ *Blognews.am* լրատվական կայքի և Հայկական երկրորդ հեռուստաալիքի՝ պատվին, արժանապատվությանը և գործարար համբավին պատճառված վնասի հատուցման պահանջով։ Հայցի առիթը նշված լրատվամիջոցների տարածած այն տեղեկությունն է, ըստ որի՝ Աշոտ Կյուրեղյանը մեղադրվում է քրեական հեղինակության սպանությունը կազմակերպելու մեջ[[44]](#footnote-44)։
 Ապրիլի 22-ին հայցադիմումը վերադարձվել է, միաժամանակ դատարանը մերժել է հայցվորի միջնորդությունը՝ պետական տուրքի վճարը հետաձգելու մասին: Հունիսի 20-ին գործը հանձնվել է դատարանի արխիվ։

 **Ապրիլի 18-ին** Երևանում Արցախի ներկայացուցչության դիմաց ակցիա իրականացնող ակտիվիստները, տեսնելով իրադարձությունները լուսաբանելու եկած լրագրողներին, խոչընդոտել են նրանց աշխատանքը, նրանց անվանել «պրովոկատորներ», կոչ արել հեռանալ տարածքից։ Ակտիվիստներից Արթուր Օսիպյանը «Հրապարակ» օրաթերթի թղթակից Լիա Սարգսյանի հարցադրումներին ի պատասխան ասել է․ «Հրապարակը» կեղտոտ լրատվական ա, միայն կեղտ ա շպրտում, գնացեք էստեղից»[[45]](#footnote-45)։

**Ապրիլի 18-ին** Ազգային ժողովում *Factor.am* լրատվական կայքի թղթակից Նարեկ Կիրակոսյանը փորձել է պարզաբանումներ ստանալ ԱԺ «Քաղաքացիական պայմանագիր» խմբակցության պատգամավոր Խաչատուր Սուքիասյանից՝ նախորդ օրը վերջինիս հնչեցրած պնդումների մասին, ըստ որոնց՝ 2023 թվականի ադրբեջանական ագրեսիայի ժամանակ արցախցիները չեն կռվել։ Սուքիասյանը, մի քանի անգամ բարձրախոսը հրելով, մասնավորապես ասել է․ «Հեռու գնացեք․․․դուք շատ վատ մարդ եք, դուք փող եք աշխատում ձեր յութուբներով, որ շատ մարդ նայի, լռե՛ք․․․»[[46]](#footnote-46)։

 **Ապրիլի 18-ին** Ազգային ժողովում ԱԺ «Քաղաքացիական պայմանագիր» խմբակցության պատգամավոր Խաչատուր Սուքիասյանն ի պատասխան *Mediahub.am* լրատվական կայքի լրագրող Նարե Գնունու հարցի՝ Արցախը ՀՀ անվտանգության երաշխավո՞րն էր, նախ ճշտել է, թե նա որ լրատվամիջոցն է ներկայացնում, ապա ասել է՝ քո տերերին այդ հարցը տուր[[47]](#footnote-47)։

 **Ապրիլի 21-ին** Երևանի ընդհանուր իրավասության դատավոր Սարգիս Պետրոսյանը դատական նիստերի դահլիճից հեռացրել է *Yerevan.Today* լրատվական կայքի լրագրող Աննա Գորգինյանին, քանի որ վերջինս իր հոդվածներից մեկում գրել էր դատավորի՝ նախկինում «Քաղաքացիական պայմանագիր» կուսակցության անդամ լինելու մասին[[48]](#footnote-48)։ Դատավորը, դիմելով լրագրողին, հարցրել է՝ արդյո՞ք վերնագրեր գրելուց առաջ ինչ-որ մեկը հուշում է իրեն, ինչին ի պատասխան լրագրողը հարցրել է՝ արդյո՞ք վճիռներ կայացնելուց առաջ դատավորը հուշում ստանում է։ Ինչից հետո դատավորը դուրս է հրավիրել լրագրողին։

 **Ապրիլի 22-ին** Երևանի ընդհանուր իրավասության դատարանում կայացել է «Իրավունքի Եվրոպա միավորում» ՀԿ-ն, փաստաբաններ Լուսինե Հակոբյանը, Տիգրան Եգորյանը, իրավապաշտպան Ժաննա Ալեքսանյանը, «Սկիզբ Մեդիա Կենտրոն» ՍՊԸ-ն, ԱԺ պատգամավոր Արման Բաբաջանյանն ընդդեմ «Վետօ» հասարակական-քաղաքական շարժման, Նարեկ Մալյանի, «Արմնյուզ հեռուստաընկերություն» ՓԲԸ-ի և *Yerevan.today* լրատվական կայքի գործով նախնական դատական նիստը՝ պատվին և արժանապատվությանը պատճառված վնասի հատուցման պահանջի վերաբերյալ։ 2021թ․ հունվարի 29-ին ներկայացված հայցի առիթը 2020թ․ հոկտեմբերի 24-ին *Yerevan.today* կայքում հրապարակված՝ «Աշխատում են թուրքի շահերից ելնելով՝ ձեռք ձեռքի տված» հոդվածն է, որը թիրախավորում էր իրավապաշտպան կազմակերպություններին՝ իբրև «սորոսականներ», որոնք «Հայաստանի կործանման հիմնաքարերն են դնում»[[49]](#footnote-49), ինչպես նաև՝ «Արմնյուզ» հեռուստաընկերությամբ դեկտեմբերի 5-ին ցուցադրված՝ Նարեկ Մալյանի հեղինակային նույնաբովանդակ ֆիլմը[[50]](#footnote-50)։Դիտարկվող ժամանակաշրջանում նիստեր են կայացել նաև մայիսի 19-ին, հունիսի 4-ին, 9-ին, 23-ին։

 **Ապրիլի 23-ին** Վճռաբեկ դատարանըվերադարձրել է«Քաղաքացիական պայմանագիր» կուսակցությունն ընդդեմ «Իրազեկ քաղաքացիների միավորում» ՀԿ-ի (*Fip.am* փաստերի ստուգման հարթակի հիմնադիր) գործով պատասխանողի բողոքն ընդդեմ վերաքննիչ ատյանի որոշման, որով մերժվել էր առաջին ատյանի՝ հայցը մասնակի բավարարելու մասին կայացված վճռի դեմ բողոքը։

 Զրպարտություն համարվող տվյալները հերքելու և փոխհատուցում վճարելու պահանջներով 2023թ․ օգոստոսի 17-ին ներկայացված հայցի առիթը հուլիսի 21-ին «Fip.am» կայքում հրապարակված հետաքննական նյութն է՝ «ՔՊ-ն այլ համայնքների վարչական ռեսուրսն օգտագործելով ձայն է հավաքում Ավինյանի համար» վերնագրով[[51]](#footnote-51)։
 Մայիսի 14-ին պատասխանողը կրկին բողոքով դիմել է վճռաբեկ ատյան։

 **Ապրիլի 24-ին** քաղաքացի Արմեն Ղալեչյանը հայցադիմում է ներկայացրել Երևանի ընդհանուր իրավասության դատարան ընդդեմ «Հրապարակ» օրաթերթի՝ վիրավորանք և զրպարտություն համարվող տեղեկությունները հերքելու, դրանց համար 1 միլիոն դրամ փոխհատուցելու, փաստաբանին վճարված գումարն ու պետտուրքերը վճարելու պահանջներով։ Հայցի առիթը մարտի 29-ին համանուն կայքում հրապարակված՝ «Պապիկյանի ազաբ բաշին վերահսկում է զինվորականներին» հոդվածն է[[52]](#footnote-52), ըստ որի՝ ԶՈՒ բարձրագույն և ավագ սպայական կազմի հերթական ատեստացիայի գործընթացը վերահսկում է պաշտպանության նախարար Սուրեն Պապիկյանի հարսանիքի խաչեղբայրը` Արմեն Ղալեչյանը։
 Մայիսի 2-ին հայցադիմումն ընդունվել է վարույթ։ Միաժամանակ պատասխանողը ներկայացրել է միջնորդություն՝ հայցային վաղեմություն կիրառելու մասին։ Այլ զարգացումներ մինչ եռամսյակի ավարտ չեն գրանցվել։

 **Ապրիլի 25-ին** Գյումրիում վարչապետի տիկնոջ օգնական Վարդուհի Մանուկյանն արգելել է *Oragir.News* լրատվական կայքի թղթակից Անահիտ Ղազարենցին մասնակցել պատերազմում զոհված իր՝ Վարդուհի Մանուկյանի, որդուն նվիրված միջոցառմանը՝ սպառնալով, որ կջարդի գլուխը[[53]](#footnote-53)։ Ժամեր անց լրագրողը ֆեյսբուքյան գրառմամբ պարզաբանել է, թե ինչ է կատարվել իր և Աննա Հակոբյանի օգնականի միջև։ Դրանից հետո ֆեյսբուքյան հարթակում Անահիտ Ղազարենցի դեմ գրոհ է սկսվել, հայհոյանք, վիրավորական ու սպառնալի գրառումներ են արվել նրա հասցեին։

 **Ապրիլի 29-ին** Երևանի ընդհանուր իրավասության դատարանըերկու անգամ վերադարձնելուց հետո վարույթ է ընդունել ԱԺ նախագահ Ալեն Սիմոնյանի՝ ս․ թ․ փետրվարի 18-ին ներկայացված հայցն ընդդեմ «Մեդիահաբ» ՍՊԸ-ի և լրագրող Վահե Մակարյանի՝ զրպարտություն համարվող տեղեկությունները հերքելուն պարտավորեցնելու և պատասխանողներից ընդհանուր 1 միլիոն դրամ փոխհատուցում բռնագանձելու պահանջներով։

Հայցի առիթը *Mediahub.am* կայքում հունվարի 29-ին հրապարակված՝ «Ռուսների պատճառով Փաշինյանը «շան լափ է թափել» Ալեն Սիմոնյանի գլխին․ զայրացել է նաև Գուրգեն Արսենյանը»[[54]](#footnote-54) նյութն է, ըստ որի՝ ՀՀ վարչապետը նախատել է Ալեն Սիմոնյանին՝ հայ-ռուսական հարաբերությունները վատթարացնելու համար, քանի որ «Ալենը բալթյան երկրների ներկայացուցիչների մոտ այնպես է արտահայտվել Ռուսաստանի հասցեին, որ սա կարող է նորից լուրջ խնդիր առաջացնել երկու երկրների հարաբերություններում»։
 Դատավարական այլ գործողություններ մինչ եռամսյակի ավարտ չեն իրականացվել։

 **Ապրիլի 29-ին** Երևանի ընդհանուր իրավասության դատարանում կայացել է քաղաքացի Յուրա Ադյանն ընդդեմ «Միտք Մեդիա» ՍՊԸ-ի (*Мitk.am* կայքի հիմնադիր) գործով դատաքննություն` զրպարտությունը հերքելու և 2 միլիոն դրամ փոխհատուցում վճարելու պահանջներով։ Այս նիստի ժամանակ որոշում է կայացվել լրացնել ապացուցման պարտականությունները։

2019թ. հունիսի 12-ին ներկայացված հայցի առիթը «Ժամանակ» օրաթերթի 2019թ. մայիսի 9-ի համարում հրապարակված «Հին ու նոր Հայաստանի «գելը» վերնագրով հոդվածն է, որն արտատպել էր *Мitk.am* կայքը։ 2020թ․ հոկտեմբերի 9-ին դատարանը որոշել է գործի վարույթը կասեցնել, մինչև Յուրա Ադյանն ընդդեմ «Սկիզբ Մեդիա Կենտրոն» ՍՊԸ-ի («Ժամանակ» օրաթերթ) գործով եզրափակիչ դատական ակտ կայացնելը: 2024 թ․ ապրիլի 19-ին այն կայացվել է՝ հայցը մասնակի բավարարվել է՝ լրատվամիջոցը պարտավորեցվել է հրապարակել հերքում, հայցվորին վճարել 200 հազար դրամ՝ որպես փաստաբանի խելամիտ վարձատրության գումար:
 Ինչ վերաբերում է ընդդեմ «Միտք Մեդիա» ՍՊԸ-ի գործին, ապա դատական հաջորդ նիստը նշանակվել է ս. թ. սեպտեմբերի 2-ին։

 **Ապրիլի 29-ին «**Էմ Փի Ջի» ՍՊԸ-ն և դրա տնօրեն Արամ Նավասարդյանը հայցադիմում են ներկայացրել Երևանի ընդհանուր իրավասության դատարան ընդդեմ քաղաքական գործիչ Հրանտ Բագրատյանի և «Հրապարակ օրաթերթ» ՍՊԸ-ի՝ ընկերության գործարար համբավը և տնօրենի պատիվն ու արժանապատվությունը արատավորող արտահայտությունները հերքելու, Հրանտ Բագրատյանից ընդհանուր 2 միլիոն դրամի փոխհատուցում բռնագանձելու և Արամ Նավասարդյանից ներողություն խնդրելու պահանջներով։
 Հայցի առիթը մարտի 30-ին օրաթերթին պատկանող *Hraparak TV* յութուբյան ալիքով Հրանտ Բագրատյանի հնչեցրած արտահայտություններն են, ըստ որոնց՝ կազմակերպությունը հարցումներ է իրականացնում իշխանության պատվերով․ «․․․էդ Արամ Նավասարդյան կոչվածը, նրան ասում են թվեր, նա սարքում ա, փողը տալիս են, սարքում են»։ Թողարկումը վերնագրված է՝ «Մոլագարի և անբարոյական կնոջ պահվածքի է նման»[[55]](#footnote-55)։
 Մայիսի 12-ին հայցադիմումը վերադարձվել է թերի լինելու հիմքով։ Մայիսի 15-ին հայցադիմումը կրկին ներկայացվել է, 22-ին կրկին վերադարձվել, ինչը բողոքարկվել է վերադաս ատյանում մայիսի 29-ին։ Հունիսի 17-ին վերաքննիչ ատյանը բավարարել է հայցվորի բողոքը, հայցադիմումը վերադարձնելու մասին որոշումը՝ վերացրել։
 **Մայիսի 15- ին** նույն պատասխանողների դեմ նոր հայց է ներկայացրել «Էմ Փի Ջի» ՍՊԸ-ն՝ գործարար համբավը արատավորող տվյալները հերքելու, Հրանտ Բագրատյանից 1 միլիոն դրամ որպես զրպարտության փոխհատուցում և պետական տուրքերը բռնագանձելու պահանջներով։
 Հայցի առիթը մարտի 30-ին *Hraparak TV*-ի յութուբյան ալիքի վերոնշյալ թողարկման մեջ Հրանտ Բագրատյանի խոսքերն են հայցվոր ընկերության մասին․ «Իշխանության արած հարցումները, հատկապես, որ Գելլափն ա անում, էդ Արամ Նավասարդյան կոչվածը, նրան ասում են թվեր, նա սարքում ա, փողը տալիս են, սարքում են․․․»։
 Դատական հայցը մայիսի 23-ին վերադարձվել է թերությունների պատճառով, 25-ին՝ կրկին ներկայացվել և հունիսի 9-ին ընդունվել վարույթ։ Դատական նիստի օր հունիսի 30-ի դրությամբ նշանակված չէ։

 **Ապրիլի 30-ին** Նոր Նորքի թաղապետարանում լրագրողների հետ ճեպազրույցի ժամանակ Երևանի ավագանու «Հանրապետություն» խմբակցության անդամ Անի Խաչատրյանը վիրավորել է «Եվրոմեդիա 24» առցանց հեռուստաընկերության լրագրող Սյուզի Բադոյանին՝ նշելով․ «Քոչարյանի տուզիկներից եք երևի»[[56]](#footnote-56)։

**Ապրիլի 30-ի**ն Նոր Նորքի թաղապետարանում ակտիվիստի և թաղապետարանի անձնակազմի միջև ծեծկռտուքի ժամանակ կոտրվել է «Ժողովուրդ» թերթի և [*ArmLur.am*](https://armlur.am/) կայքի խմբագրությանը պատկանող տեսախցիկը և ուղիղ եթերի սարքը[[57]](#footnote-57)։

**Ապրիլի 30-ին** Բարձրագույն դատական խորհրդի շենքի մոտ դատավոր Արտուշ Գաբրիելյանի մտերիմը հարվածել է [*ArmLur.am*](https://armlur.am/) լրատվական կայքին պատկանող տեսախցիկին՝ խոչընդոտելով լրագրող Քնար Մանուկյանի մասնագիտական գործունեությունը[[58]](#footnote-58)։ Լրագրողը դատավոր Գաբրիելյանին հարց էր ուղղել իրեն առաջադրված մեղադրանքի՝ կաշառք ստանալու մասին։

**Ապրիլի 30-ին** Վերաքննիչ քաղաքացիական դատարանը որոշում է կայացրել մերժել Ալավերդու ավագանու անդամ Սիմոն Զախարովն ընդդեմ «Էյ Բի Սի Մեդիա» ՍՊԸ-ի գործով հայցվորի բողոքն ընդդեմ առաջին ատյանի կայացրած վճռի, որով հայցը մերժվել էր։Զրպարտություն համարվող տվյալները հրապարակայնորեն հերքելու և փոխհատուցում վճարելու պահանջներով2024թ. հունվարի 9-ին ներկայացված հայցի առիթը *Abcmedia.am* կայքում 2023թ. դեկտեմբերի 13-ին հրապարակված՝ «Սիմոն Զախարով. Ալավերդու «գորշ կարդինալը» ռեպորտաժն է, ըստ որի՝ Զախարովը վերահսկողության տակ է վերցրել ավագանու գործունեությունը, որ նա կրթությամբ խառատ է և մեկ տարի վերապատրաստվելուց հետո վիրահատություններ է իրականացրել «Ալավերդի» ԲԿ-ում, իսկ 2014 թվականին կարողացել է քաղաքում՝ գետի ափին, ավագանու որոշմամբ ընդամենը 13 հազար դրամով հողակտոր ձեռք բերել[[59]](#footnote-59)։ 2024թ. նոյեմբերի 4-ին հայցը մերժվել էր, դեկտեմբերի 11-ին հայցվորը բողոքով դիմել էր վերաքննիչ ատյան։

**Ապրիլի 30-ին** Երևանի ընդհանուր իրավասության դատարանում շարունակվել է ԱԱԾ նախկին տնօրեն, ԱԺ «Պատիվ ունեմ» խմբակցության նախկին ղեկավար Արթուր Վանեցյանն ընդդեմ ԱԺ «Քաղաքացիական պայմանագիր» խմբակցության պատգամավոր Գուրգեն (Գագիկ) Մելքոնյանի (երրորդ կողմ՝ «Հայաստանի հանրային հեռուստաընկերություն» ՓԲԸ) գործի կրկնակի քննությունը։

Հիշեցնենք, որ զրպարտություն համարվող տվյալները հրապարակայնորեն հերքելու, պատվին և արժանապատվությանը պատճառված վնասը փոխհատուցելու պահանջներով 2021թ․ օգոստոսի 19-ին ներկայացված հայցի առիթը նույն տարվա հուլիսի 20-ին Հանրային հեռուստաընկերության եթերում լրագրող Պետրոս Ղազարյանի հետ հարցազրույցի ժամանակ Մելքոնյանի հնչեցրած մտքերն են Արցախյան 44-օրյա պատերազմում Արթուր Վանեցյանի գործողությունների մասին: Պատասխանողը մասնավորապես ասել է. «Վանեցյանը գնաց ու փախավ։ Գնալն ու հետ գալը մեկ եղավ։ Գնացին հասան էնտեղ, զենքերը հավաքեցին, գիտեին, որ էնտեղ անտեր թափած լիքը զենքեր կային, հավաքեցին բերեցին Հայաստան։ Իրանց նպատակը գնալ զենք բերելն էր»[[60]](#footnote-60)։ 2023թ․ հունիսի 16-ին հայցը մասնակի բավարարվել էր, իսկ 2024թ․ հունվարի 12-ին Վերաքննիչ քաղաքացիական դատարանը մասնակի բավարարել էր պատասխանողի բողոքն ընդդեմ ընդհանուր իրավասության դատարանի վճռի, և գործն ուղարկվել էր նոր քննության առաջին ատյանում:
 Ս. թ. հունիսի 17-ին հայցը մերժվել է: Պատասխանողի հնչեցրած արտահայտությունները դատարանի վճռով համարվել են գնահատողական դատողություն և ոչ՝ զրպարտություն։

 **Ապրիլի 30-ին** Երևանի ընդհանուր իրավասության դատարանը կարճել է «Առգո ֆարմ» ՍՊԸ-ն ընդդեմ «Հետաքննող լրագրողներ» ՀԿ-ի գործով վարույթը՝ պահանջն առարկայազուրկ դառնալու հիմնավորմամբ։
 Հայցը ներկայացվել է 2024թ․ ապրիլի 30-ին՝ ապրիլի 6-ին ՀԿ-ին պատկանող *Hetq.am* կայքում հրապարակված՝ «Դեղերի սև շուկան․ ինչու որոշ դեղեր չեն գրանցվում, բայց վաճառվում են» հոդվածում առկա տվյալները հերքելու պահանջով[[61]](#footnote-61)։ Մասնավորապես, հայցվորը վիճարկում է հետևյալ միտքը․ «Առգո ֆարմ» ՍՊԸ-ի «36.6» դեղատնային ցանցի Խորենացի 72 հասցեից ձեռք բերեցինք «Վոլտարեն», «Սիրդալուտ» և «Կլաֆորան» դեղերը: Այս դեպքում դեղերի վրա առկա էր դրոշմավորման մակնշում, սակայն դեղերը գրանցված չեն, և ներմուծողները Առողջապահության նախարարությունից ներմուծման հավաստագիր չեն ստացել»:

**Ապրիլի 30-ին** Երևանի ընդհանուր իրավասության դատարանում կայացել է ԱԺ պատգամավոր Հայկ Սարգսյանն ընդդեմ «Իրատես» թերթի և նույնանուն լրատվական կայքի գործով նիստ։

Զրպարտության և վիրավորանքի համար փոխհատուցում բռնագանձելու պահանջով 2019թ․ հոկտեմբերի 1-ին ներկայացված հայցի առիթը վերոհիշյալ թերթի սեպտեմբերի 6-ի համարում հրապարակված՝ «Դու ընդամենը Նիկոլի շիշ բռնողն ես եղել․ Աննա Հակոբյան» հոդվածն է: 2023թ․ հոկտեմբերի 6-ին դատարանը որոշել էր հայցը թողնել առանց քննության, ինչի դեմ 2024թ․ ապրիլի 30-ին հայցվորը ներկայացրել էր վերաքննիչ բողոքը, որը բավարարվել էր․ գործն ուղարկվել էր նույն դատարան՝ քննությունը շարունակելու:
 Այս եռամսյակի ընթացքում նիստեր են կայացել նաև մայիսի 16-ին, որի ժամանակ բաշխվել են ապացուցման պարտականությունները, և հունիսի 27-ին։ Սեպտեմբերի 18-ին նշանակվել է դատաքննություն։

 **Մայիսի 5-ին** Լոռու մարզի ընդհանուր իրավասության դատարանում (Վանաձորի նստավայր) վերաբաշխումից հետո նոր վարույթ է ընդունվել քաղաքացի Էրիկ Եղինյանի հայցն ընդդեմ «Արարատ» հեռուստաընկերության և Աննա Սիրունյանի՝ պատիվը, արժանապատվությունը և բարի համբավն արատավորելու, զրպարտելու համար Աննա Սիրունյանից 1 միլիոն դրամ բռնագանձելու, ինչպես նաև հեռուստաընկերության եթերում հերքում հրապարակելու պահանջներով։

2024թ․ մայիսի 31-ին ներկայացված հայցի առիթը, ինչպես հայտնել է հայցվորը, հեռուստաընկերության եթերում հնչեցված մտքերն են այն մասին, թե ինքը բռնություն է գործադրել քաղաքացի Սիրունյանի հանդեպ և մեքենայություններ կազմակերպել՝ վաճառելով վերջինիս բնակարանը։ Ըստ հայցվորի՝ լրագրողն իր կարծիքը չի լսել և զրպարտող տեղեկություններ է հրապարակել։
 Դատական նիստեր են կայացել նաև ս. թ. մայիսի 27-ին, հունիսի 19-ին։ Հուլիսի 9-ին նշանակվել է դատական ակտի հրապարակման օր։

**Մայիսի 6-ին** երկու անգամ վերադարձվելուց հետո Երևանի ընդհանուր իրավասության դատարանի վարույթ է ընդունվել քաղաքացի Արսեն Ավետիսյանի հայցն ընդդեմ «Հետաքննող լրագրողներ» ՀԿ-ին պատկանող «Հետք» առցանց պարբերականի՝ ներողություն խնդրելու, զրպարտություն համարվող տվյալները հերքելու, ինչպես նաև փոխհատուցում վճարելու պահանջներով։
 Հայցի առիթը 2024թ․ հոկտեմբերի 31-ին[[62]](#footnote-62) և ս․ թ․ փետրվարի 12-ին[[63]](#footnote-63) *Hetq.am* կայքում հրապարակված հոդվածներն են, ըստ որոնց՝ հայցվորը քաղաքապետարանի թույլտվությամբ հուշարձան-շենքում նախագծային շեղումներով կառուցապատում է իրականացրել, ինչի առնչությամբ, ի դեպ, քրեական վարույթ է նախաձեռնվել։

Գործով դատական նիստ է կայացել հունիսի 13-ին, հաջորդը նշանակվել է հուլիսի 10-ին։

 **Մայիսի 6-ին** ՀՀ վարչապետի նախկին օգնական Նաիրի Սարգսյանը դատական հայց է ներկայացրել Գեղարքունիքի մարզի ընդհանուր իրավասության դատարան ընդդեմ «Ժողովուրդ թերթի խմբագրություն» ՍՊԸ-ի՝ զրպարտություն համարվող տեղեկությունները հերքելու, 2 միլիոն դրամ փոխհատուցում և 500 հազար դրամ փաստաբանի վարձատրության գումար բռնագանձելու պահանջներով։ Հայցի առիթը ապրիլի 16-ին *Armlur.am* լրատվական կայքում և «Ժողովուրդ» օրաթերթում հրապարակված `«Շիշ բռնողի» եղբայրն իր իշխանական կապերն օգտագործում է ի շահ իր գործատուի» լուրն է[[64]](#footnote-64)։ Ըստ այդմ՝ ներկայումս Նաիրի Սարգսյանն իր իշխանական կապերն օգտագործում է ի շահ իր գործատուի՝ «Ջի Թի Բի» ընկերության, որը ձևական մրցույթով ստանձնել է Երևանի տեսարժան վայրերից մեկի՝ «Կասկադ»-ի մի հատվածի վերակառուցումը։

 Մայիսի 12-ին հայցադիմումն ընդունվել է վարույթ։ Դատական նիստի օր եռամսյակի ավարտի դրությամբ նշանակված չէ։

 **Մայիսի 16-ին** նույն «ՋԻ ԹԻ ԲԻ Հոլդինգս» ՍՊԸ-ն նույն առիթով հայց է ներկայացրել Երևանի ընդհանուր իրավասության դատարան ընդդեմ նույն լրատվամիջոցի հիմնադրի՝ նկատելիորեն փոփոխելով պահանջները․ հերքում հրապարակել, զրպարտություն համարվող տեղեկությունների համար ներողություն խնդրել և 6 միլիոն դրամի փոխհատուցում վճարել։ Հայցադիմումը վարույթ է ընդունվել մայիսի 29-ին, դատական նիստի օր եռամսյակի ավարտի դրությամբ նշանակված չէ։

 **Նույն օ**րը նույն առիթով թերթի դեմ հայց է ներկայացրել նաև «Ջի Թի Բի» ընկերության ղեկավար Գրիգոր Տեր-Ղազարյանը։ Այս հայցն էլ վարույթ է ընդունվել մայիսի 23-ին, դատաքննությունը մինչ եռամսյակի ավարտ չի սկսվել։

 **Մայիսի 7-ին** Երևանի ընդհանուր իրավասության դատարանումշարունակվել է«Հայաստանի պետական հետաքրքրությունների ֆոնդ» ՓԲԸ-ն ընդդեմ «168 ժամ» ՍՊԸ-ի գործով նիստը՝ գործարար համբավն արատավորող տեղեկությունները հերքելու և դրամական փոխհատուցում վճարելու պահանջներով։

Հայցը ներկայացվել է 2021թ․ մայիսի 13-ին, իսկ առիթն ապրիլի 12-ին *168․am* կայքում հրապարակված «Ներդրումներին սպասելիս» հոդվածն է, որտեղ մասնավորապես նշվում է, որ խոստացված ներդրումները ֆոնդը չի կատարում[[65]](#footnote-65)։ Ի դեպ, հայցը քննվում էր կրկնակի։ 2023թ․ նոյեմբերի 10-ին հայցը մերժվել էր հայցային վաղեմության ժամկետը լրանալու հիմքով, իսկ 2024թ․ մարտի 29-ին հայցվորի վերաքննիչ բողոքը բավարարվել էր, և գործն ուղարկվել նոր քննության։

 Ս. թ. մայիսի29-ին դատարանի վճռով հայցը կրկին ամբողջությամբ մերժվել է, հայցվորը պարտավորեցվել է վճարել 150 հազար դրամ՝ պատասխանողի փաստաբանի վարձատրության համար։ Դատարանը գտել է, որ հայցվորը չի ապացուցել խնդրո առարկա արտահայտությունների փաստացի տվյալ լինելը և որ դրանք ունեն արատավորող բնույթ։

 **Մայիսի 8-ին** Երևանի ընդհանուր իրավասության դատարանում կայացել է
գործարար Պետրոս Թովմասյանն ընդդեմ «Քաղաքացիական պայմանագիր» կուսակցության *Civic.am* կայքի գործով դատաքննությունը՝ զրպարտություն հանդիսացող տեղեկությունները հրապարակային հերքելուն պարտավորեցնելու և փոխհատուցում վճարելու պահանջների վերաբերյալ։ Հայցը ներկայացվել է 2021թ․ հոկտեմբերի 4-ին, առիթը սեպտեմբերի 1-ին վերոհիշյալ կայքում հրապարակված՝ «Թագուհի Թովմասյանի «սուպերմեն» եղբայրը «մենակով» գարեջրի գործարան է աշխատեցնում և ամսական 1000 լիտր գարեջուր արտադրում. ՊԵԿ-ը չի քննում հարկեր թաքցնելու վարկածը» հոդվածն է[[66]](#footnote-66)։ Ըստ կայքի՝ գործարարը պետությունից հարկեր է թաքցնում, սակայն ՊԵԿ-ը չի քննում դա։
 Դատական հաջորդ նիստի օրը հունիսի 30-ի դրությամբ նշանակված չէ։

 **Մայիսի 8-ին** Երևանի ընդհանուր իրավասության դատարանում կայացել է «Հայհիդրոէներգոնախագիծ» ընկերության տնօրեն Սենիկ Ջուլհակյանն ընդդեմ Հայաստանի քաղաքագետների միության ղեկավար Հմայակ Հովհաննիսյանի և «Բաց TV» օնլայն հեռուստաընկերության 2 գործերից մեկի հերթական դատական նիստը՝ վիրավորանքի համար ներողություն խնդրելու, զրպարտություն համարվող տեղեկությունները հերքելու և փոխհատուցում վճարելու պահանջներով։

Հիշեցնենք, որ 2022թ․մարտի 17-ին «Հայհիդրոէներգոնախագիծ» ընկերության տնօրեն Սենիկ Ջուլհակյանը նույնաբովանդակ **2 դատական հայց** է ներկայացրել։ Դրանց առիթները 2021թ․ դեկտեմբերի 21-ին[[67]](#footnote-67) և 2022թ․ հունվարի 15-ին[[68]](#footnote-68) վերոհիշյալ առցանց հեռուստաընկերությամբ քաղաքագետի հնչեցրած մտքերն են, ըստ որոնց՝ հայցվորը կոռուպցիոն գործարքներով ձեռք է բերել շինթույլտվություն, և նրա միջոցով ՀՀ նախկին նախագահ Սերժ Սարգսյանը ցանկանում է տիրանալ «Հայհիդրոէներգոնախագիծ» ինստիտուտի շենքին, որտեղ տեղակայված է Հայաստանի քաղաքագետների միության գրասենյակը։

Առաջին հայցով նախաքննությունն ավարտվել է, սեպտեմբերի 16-ից նշանակվել է դատաքննություն։

 Երկրորդ հայցով նիստ է կայացել մայիսի 20-ին, իսկ հունիսի 11-ին դատարանը վճռել է մասնակի բավարարել այն՝ Հմայակ Հովհաննիսյանին պարտավորեցնել «Բաց TV»-ի միջոցով հերքել զրպարտություն համարվող տվյալները, որպես փոխհատուցում վճարել 100 հազար դրամ, պետական գտուրքերը և 150 հազար դրամ՝ որպես հայցվորի փաստաբանի վարձատրության գումար։

 **Մայիսի 13-ին** Երևանի ընդհանուր իրավասության դատարանում կայացել է Երևանի քաղաքապետ Տիգրան Ավինյանն ընդդեմ «Օրագիր Մեդիա» ՍՊԸ-ի գործով հերթական նիստը՝ հրապարակային ներողություն խնդրելու, զրպարտություն համարվող տվյալները հերքելու և փոխհատուցում վճարելու պահանջներով։

2024թ․ դեկտեմբերի 10-ին ներկայացված հայցի առիթը ՍՊԸ-ին պատկանող *Oragir.news* կայքում նոյեմբերի 29-ին հրապարակված «Տիգրան Ավինյանը նախարարության նախկին շենքը գնել է, որպեսզի բարձրահարկ կառուցի» հոդվածն է[[69]](#footnote-69)։
 Ս. թ. հունիսի 4-ին հայցը մասնակի բավարարվել է՝ լրատվամիջոցը պարտավորեցվել է հերքման և ներողության տեքստ հրապարակել, վճարել 300 հազար դրամ որպես վիրավորանքի և զրպարտության փոխհատուցում:
 Հունիսի 30-ին պատասխանողը բողոքարկել է վճիռը վերադաս ատյանում։

 **Մայիսի 13-ին** Երևանի ընդհանուր իրավասության դատարանն իր վճռի՝ վերադաս ատյանի կողմից բեկանումից հետո ստացել է«Հայաստանի պետական հետաքրքրությունների ֆոնդ» ՓԲԸ-ն և ընկերության տնօրենների խորհրդի նախագահ Տիգրան Ավինյանն ընդդեմ «Փաստինֆո» ՍՊԸ-ի գործը՝ նոր քննության համար։ Այն մայիսի22-ին ընդունվել է վարույթ։

 Պատիվը, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում վճարելու պահանջներով այս հայցը ներկայացվել է 2023թ․ մարտի 16-ին, իսկ առիթը ՍՊԸ-ին պատկանող *Pastinfo.am* լրատվական կայքում փետրվարի 20-ին հրապարակված՝ «Փաստինֆո»-ի տեղեկությունը հաստատվեց. Ավինյանի պաշտոնավարումը քաղաքապետի տեղակալի պաշտոնում ապօրինի է. նա ղեկավարում է առևտրային կազմակերպություն, ինչի իրավունքը չունի» հոդվածն է[[70]](#footnote-70)։ Դատարանը 2024թ․ հունիսի 12-ին հրապարակված վճռով հայցը բավարարել էր մասնակի: Հուլիսի 17-ին հայցվորը, իսկ 19-ին պատասխանողը վճռի դեմ վերաքննիչ բողոքներ էին ներկայացրել․ հայցվորը՝ պահանջած 6 միլիոն դրամի փոխարեն ՓԲԸ-ին և Ավինյանին 200 հազարական դրամի փոխհատուցում սահմանելու, իսկ պատասխանողը՝ հայցը բավարարելու համար։

Ս. թ. փետրվարի 19-ինՎերաքննիչ քաղաքացիական դատարանը բավարարել էր թե՛ Տիգրան Ավինյանի, թե՛«Փաստինֆո» ՍՊԸ-իբողոքները և գործն ուղարկել նոր քննության։ Դատական նիստ է նշանակվել հուլիսի 1-ին։

 **Մայիսի 13-ին** Երևանի ընդհանուր իրավասության դատարանում կայացել է «Երևանի պետական համալսարան» հիմնադրամն ընդդեմ «Օրագիր Մեդիա» ՍՊԸ-ի (*Oragir.news* լրատվական կայքի հիմնադիր) գործով հերթական դատական նիստը՝ զրպարտություն համարվող տվյալները հրապարակայնորեն հերքելուն պարտավորեցնելու, զրպարտության համար փոխհատուցում բռնագանձելու պահանջներով։
 2023թ․ հոկտեմբերի 10-ին ներկայացված հայցի առիթը նույն տարվա սեպտեմբերի 5-ին *Oragir.news* կայքում հրապարակված՝ «ՍԹԵՄ․ հերթական խայտառակությունը ԵՊՀ-ից» հոդվածն է[[71]](#footnote-71)։ Ըստ այդմ՝ ԵՊՀ-ին կից բացված բնագիտամաթեմատիկական ուղղվածությամբ դպրոցի ծրագիրը ձախողվել է, քանի որ ընդամենը 36 աշակերտ ունի, իսկ հատկացված գումարները նպատակային չեն ծախսվել։
 Ս. թ. հունիսի 4-ին կայացված վճռով հայցը բավարարվել է․ լրատվամիջոցը պարտավորեցվել է հերքել զրպարտություն համարվող տվյալները, վճարել **մեկ** դրամ՝ որպես զրպատության համար փոխհատուցման գումար և նախապես վճարված պետական տուրքերը։

**Մայիսի 14**-ին «Ա1+» հեռուստաընկերության հիմնադիր «ՄԵԼՏԵՔՍ» ՍՊԸ-ն ընդդեմ ՀՀ կառավարության և Հեռուստատեսության և ռադիոյի հանձնաժողովի գործով հայցվորըվճռաբեկ բողոք է ներկայացրել վերաքննիչ ատյանի մարտի 10-ի որոշման դեմ, որով մերժվել էր բողոքն ընդդեմ վարչական դատարանի 2021թ․ ապրիլի 6-ի վճռի և այն թողնվել անփոփոխ։ Ըստ էության, վերաքննիչ ատյանը հրաժարվել էր քննել «ՄԵԼՏԵՔՍ» ՍՊԸ-ի հանդեպ դրսևորված խտրականության հարցը, որը բարձրացրել էր հայցվոր կողմը։

Հիշեցնենք, որ 2003 թվականին անցկացված հեռարձակման լիցենզավորման 7 մրցույթների ակտերն առոչինչ ճանաչելու պահանջով հայցը Վարչական դատարան էր ներկայացվել 2019թ. դեկտեմբերի 18-ին։ Գործով որպես երրորդ կողմ են ներգրավվել «Արմենիա ԹիՎի» ՓԲԸ-ն, «Մո ԹիՎի Մեդիա Հոլդինգ» ՓԲԸ-ն, «ԱրմենԱկոբ» ՍՊԸ-ն, «ԱՐ հեռուստաընկերություն» ՍՊԸ-ն և «Հուսաբեր» ՓԲԸ-ն: 2021թ․ ապրիլի 6-ին դատարանը մերժել էր հայցը, իսկ 2022թ․ հունիսի 1-ին Վերաքննիչ վարչական դատարանը մերժել էր հայցվորի բողոքը, և «ՄԵԼՏԵՔՍ»-ը դիմել էր վճռաբեկ ատյան: 2023թ․ նոյեմբերի 10-ին Վճռաբեկ դատարանը բավարարվել էր բողոքը և գործն ուղարկել վերաքննիչ ատյան՝ նոր քննության։
 Ս․ թ․ հունիսի 19-ին Վճռաբեկ դատարանը մերժել է «ՄԵԼՏԵՔՍ» ՍՊԸ-ի ներկայացված բողոքը։

 **Մայիսի 14-ին** Երևանի ընդհանուր իրավասության դատարանում կայացել է քաղաքացի Արթուր Վարդանյանն ընդդեմ «168 ժամ» ՍՊԸ-ի և քաղաքացի Դավիթ Փիրումյանի գործով դատական նիստ։

Հիշեցնենք, որ ներողություն խնդրելուն, զրպարտություն համարվող տեղեկությունը հերքելուն պարտավորեցնելու և փոխհատուցում բռնագանձելու պահանջներով 2020թ․ հուլիսի 10-ին ներկայացված հայցի առիթը եղել է «168.am» կայքում մարտի 6-ին հրապարակված՝ «Նիկոլ Փաշինյանը քարոզարշավի ընթացքում զրուցել է Արթուր Վարդանյանի հետ» նյութը[[72]](#footnote-72)։ 2024թ․ մարտի 22-ինՎերաքննիչ քաղաքացիական դատարանը մասնակիորեն բավարարել էր թե հայցվորի, թե պատասխանողի բողոքներն ընդդեմ առաջին ատյանի դատարանի վճռի, որով հայցը մասնակի բավարարվել էր։ Վերաքննիչ դատարանի որոշմամբ՝ գործն ուղարկվել էր նոր քննության։
 Հաջորդ նիստը նշանակվել է ս. թ. օգոստոսի 22-ին։

**Մայիսի 15-ին** ուսուցչուհի Սուսաննա Սարգսյանն ընդդեմ *Hraparak.am* կայքի թղթակից Շուշաննա Գրիգորյանի գործով Վերաքննիչ քաղաքացիական դատարանը որոշում է կայացրել մերժել հայցվորի բողոքն ընդդեմ առաջին ատյանի վճռի, որով հայցը մերժվել էր վաղեմության հիմքով։ Նույն որոշմամբ վերաքննիչ ատյանը մասնակի բավարարել է պատասխանողի բողոքն ընդդեմ առաջին ատյանի 2024 թվականի հուլիսի 9-ի վճռի, որով նրա փաստաբանի վարձատրությունը սահմանվել էր 150 հազար դրամ։ Ըստ նոր որոշման՝ այդ գումարը բարձրացվել է և դարձել 400 հազար դրամ։

Հիշեցնենք, որ Լոռու մարզի ընդհանուր իրավասության դատարանում (Վանաձորի նստավայր) հրապարակայնորեն ներողություն խնդրելու և զրպարտություն համարվող տվյալները նույն լրատվամիջոցներով հերքելու պահանջներով գործը քննվում էր կրկնակի: 2014թ․ հունիսի 6-ին ներկայացված հայցի առիթ են դարձել 2013թ. հոկտեմբերի 4-ին և դեկտեմբերի 5-ին վերոհիշյալ կայքում հրապարակված «Աշխատանքից ազատվել է Վանաձորի թիվ 8 դպրոցի տնօրենը» [[73]](#footnote-73) և «Վանաձորցի ուսուցչուհին հարկադիր պարապուրդի դիմաց 12 միլիոն դրամ է ստացել» [[74]](#footnote-74) հոդվածները (մանրամասները՝ ԽԱՊԿ 2016-2024 թթ․ զեկույցներում, տե´ս www.khosq.am, «Զեկույցներ» բաժնում)։
 Որոշումը մտել է օրինական ուժի մեջ։

 **Մայիսի 16-ին** Լոռու մարզի Գյուլագարակ համայնքի ղեկավար Խաչիկ Վարդանյանը դատական հայց է ներկայացրել նույն մարզի ընդհանուր իրավասության դատարան ընդդեմ «Օրագիր մեդիա» ՍՊԸ-ի՝ պատիվը, արժանապատվությունն ու գործարար համբավն արատավորող տեղեկությունները հերքելու և 2 միլիոն դրամ փոխհատուցում վճարելու պահանջներով։ Հայցի առիթը ապրիլի 16-ին ՍՊԸ-ին պատկանող *Oragir.news* լրատվական կայքում հրապարակված՝ «Գյուլագարակի համայնքապետը տիրանում է հողերին․ բնակավայրից հեռու սպորտդպրոց՝ ո՞ւմ համար» հոդվածն է [[75]](#footnote-75)։ Ըստ այդմ՝ Վարդանյանը մասնավորապես զբաղված է համայնքային հողերի յուրացմամբ՝ դրանք գրանցելով իր մերձավորների անուններով, ինչպես նաև՝ փոխելով դրանց կադաստրային վիճակը։

 Մայիսի 19-ին հայցադիմումը վերադարձվել է, 23-ին՝ կրկին ներկայացվել և վարույթ ընդունվել մայիսի 27-ին։ Դատական նիստի օր եռամսյակի ավարտի դրությամբ նշանակված չէ։

 **Մայիսի 20-ին** Երևանի ընդհանուր իրավասությանդատարանում շարունակվել է Մհեր Դերձյանն ընդդեմ «Ժողովուրդ թերթի խմբագրություն» ՍՊԸ-ի գործի քննությունը՝ նոր վարույթով։ Այս գործն առաջին ատյանում քննվում է երրորդ անգամ։

Հիշեցնենք, որ 2019թ. ապրիլի 15-ին ներկայացված հայցի առիթը եղել է թերթի հրապարակումն այն մասին, որ Մհեր Դերձյանի շինարարական ծրագիրը կարող է լավ մտածված խաբեություն լինել[[76]](#footnote-76)։ Հայցվորը պահանջում է հրապարակայնորեն ներողություն խնդրել, ինչպես նաև վճարել 1,5 միլիոն դրամի փոխհատուցում վիրավորանքի և զրպարտության համար: (Մանրամասները՝ ԽԱՊԿ 2019-2025թթ. տարեկան զեկույցներում, տե՛ս www.khosq.am կայքի «Զեկույցներ» բաժնում)։

Ս. թ. հունիսի 11-ին դատարանի վճռով հայցը մասնակի բավարարվել է․ լրատվամիջոցը պարտավորեցվել է վճարել 70 հազար դրամ՝ վիրավորանքի, 80 հազար` զրպարտության համար, ևս 300 հազար՝ փաստաբանի վարձատրության գումար:

 **Մայիսի 21-ին** Երևանի ընդհանուր իրավասության դատարանում կայացել է ԱԺ պատգամավոր Հայկ Սարգսյանն ընդդեմ «Արմդեյլի լրատվական գործակալություն» ՍՊԸ-ի գործով հերթական նիստը՝ զրպարտության և վիրավորանքի միջոցով պատվին, արժանապատվությանը և բարի համբավին հասցված վնասի հատուցման պահանջի վերաբերյալ:
 Հայցը ներկայացվել է 2020թ․ նոյեմբերի 25-ին, իսկ առիթը *Armdaily.am* կայքում նոյեմբերի 20-ին հրապարակված՝ «ՀՐԱՏԱՊ. Քրեական հեղինակություններ նորատուսցի Արա և Ալիկ Բանդուրյաններն ահաբեկում են «Իմ քայլի» պատգամավորներին. Mediaport» հոդվածն է, մասնավորապես՝ պատգամավորի հասցեին արված «շիշ բռնող» արտահայտությունը[[77]](#footnote-77)։ (Մանրամասները՝ ԽԱՊԿ 2020-2024թթ. զեկույցներում, տե՛ս khosq.am կայքի «Զեկույցներ» բաժնում):
 Հաջորդ դատական նիստը նշանակվել է ս. թ. սեպտեմբերի 30-ին։

 **Մայիսի 23-ին** Վերաքննիչ քաղաքացիական դատարանը մերժել է ԱԺ նախագահ Ալեն Սիմոնյանն ընդդեմ *Ankakh.com* լրատվական կայքի հիմնադիր «Վ․Ի․Վ․ այսօր և վաղը» ՍՊԸ-ի գործով պատասխանողի բողոքն առաջին ատյանի վճռի դեմ, որով հայցը մասնակի բավարարվել էր։ Վճիռը թողնվել է ուժի մեջ։

 Պատվին և արժանապատվությանը պատճառված վնասի փոխհատուցման պահանջով 2022թ․ դեկտեմբերի 22-ին ներկայացված հայցադիմումի առիթը դեկտեմբերի 9-ին վերոհիշյալ կայքում հրապարակված՝ «Ալեն Սիմոնյանն ու Վահագն Խաչատուրյանը գնումներ են կատարում պետական միջոցներո՞վ» հոդվածն է[[78]](#footnote-78), որում մասնավորապես նշվել է, որ ՀՀ նախագահն ու ԱԺ նախագահը իրենց հագուստի ձեռքբերումը ձևակերպում են որպես պետական գնում՝ ներկայացուցչական ծախսեր, սակայն իրենց անձնական զգեստապահարանն են համալրում։
 2024 թ․ հուլիսի 15-ին դատարանը վճռել էր հայցը բավարարել մասնակի՝ լրատվամիջոցին պարտավորեցնել հերքում հրապարակել, վճարել 20 հազար դրամ՝ պետտուրքի և 200 հազար դրամ՝ փաստաբանի խելամիտ վարձատրության գումար: Պատվին և արժանապատվությանը պատճառված վնասի դրամական փոխհատուցման պահանջը մերժվել էր։ Այս վճռի դեմ պատասխանողը բողոք էր ներկայացրել վերադաս ատյան։

 **Մայիսի 26-ին** Երևանի ընդհանուր իրավասության դատարանում նոր վարույթով շարունակվել է Երևանի նախկին փոխքաղաքապետ (այժմ՝ քաղաքապետ) Տիգրան Ավինյանն ընդդեմ «168 ժամ» ՍՊԸ -ի և լրագրող Դավիթ Սարգսյանի գործի քննությունը՝ ներողություն խնդրելուն, պատիվը, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում բռնագանձելու պահանջներով։ 2023թ․ մարտի 31-իններկայացված դատական հայցի առիթը փետրվարի 25-ին *168․am* կայքի յութուբյան ալիքում հրապարակված՝ «Տիգրան Ավինյան. նորահայտ մեծահարուստը» տեսանյութն է, որտեղ Դավիթ Սարգսյանը, բնութագրելով Ավինյանին որպես անսահմանափակ վարչական լիազորություններ ունեցող և անշեղորեն հարստացող, մեղադրում է նրան տնտեսական ու քաղաքական կոռուպցիայի մեջ[[79]](#footnote-79)։ (Մանրամասները՝ ԽԱՊԿ 2023-2025թթ. զեկույցներում, տե՛ս khosq.am կայքի «Զեկույցներ» բաժնում):
 Հաջորդ դատական նիստը նշանակվել է ս. թ. հուլիսի 4-ին։

**Մայիսի 26-ին** Երևանի ընդհանուր իրավասության դատարանում կայացել է
Երևանի քաղաքապետ Տիգրան Ավինյանն ընդդեմ «Սիվիլիթաս» հիմնադրամի գործով դատական նիստ՝ հրապարակային ներողություն խնդրելու, զրպարտություն համարվող տվյալները հերքելու և փոխհատուցում վճարելու պահանջներով։Հիշեցնենք՝ 2024թ․ դեկտեմբերի 10-ին, ապա՝ առկա թերությունները վերացնելուց հետո նույն ամսի 27-ին ներկայացված հայցի առիթը նոյեմբերի 13-ին հիմնադրամին պատկանող *Civilnet.am* կայքում հրապարակված՝ «[Ավինյանների բիզնեսը՝ պետական գումարների անուղղակի շահառու](https://www.civilnet.am/news/805426/%D5%A1%D5%BE%D5%AB%D5%B6%D5%B5%D5%A1%D5%B6%D5%B6%D5%A5%D6%80%D5%AB-%D5%A2%D5%AB%D5%A6%D5%B6%D5%A5%D5%BD%D5%A8%D5%9D-%D5%BA%D5%A5%D5%BF%D5%A1%D5%AF%D5%A1%D5%B6-%D5%A3%D5%B8%D6%82%D5%B4%D5%A1%D6%80%D5%B6%D5%A5%D6%80%D5%AB-%D5%A1%D5%B6%D5%B8%D6%82%D5%B2%D5%B2%D5%A1%D5%AF%D5%AB-%D5%B7%D5%A1%D5%B0%D5%A1%D5%BC%D5%B8%D6%82/)» հոդվածն է, որում նշվում է, թե Ավինյանի քաղաքական կարիերայի աճն ուղեկցվում է ընտանիքի հետ կապված բիզնեսի բարգավաճմամբ, այդ թվում՝ պետական ծրագրերից անուղղակի օգուտներ ստանալու միջոցով։
 Գործով հաջորդ նիստը նշանակվել է ս. թ. օգոստոսի 18-ին։

**Մայիսի 27-ին** Վճռաբեկ դատարանը մերժել է վարույթ ընդունել Շիրակի մարզային քննչական վարչության պետի տեղակալ Հովհաննես Պողոսյանն ընդդեմ «168 ժամ» ՍՊԸ-ի և լրագրող Գոհար Սավզյանի գործով հայցվորի բողոքն ընդդեմ վերաքննիչ ատյանի որոշման, որով էլ մերժվել էր առաջին ատյանի դատարանի 2024թ․ մարտի 15-ինկայացրած վճռի (հայցային վաղեմության ժամկետն անցնելու հիմքով հայցը մերժելու) դեմ բողոքը։

Վճռաբեկ դատարանը գտել է, որ բողոք բերած անձի ներկայացրած հիմնավորումները բավարար չեն եղել նյութական և դատավարական իրավունքի նորմերի խախտման առկայությունն ու այդ խախտմամբ արդարադատության բուն էության խաթարումը հիմնավորված համարելու, ուստիև՝ այդ հիմքով բողոքը վարույթ ընդունելու համար:
 Հիշեցնենք, որ զրպարտություն համարվող տվյալները հերքելու և փոխհատուցում վճարելու պահանջներով 2023թ․ ապրիլի 3-ին ներկայացված հայցի առիթը մարտի 7-ին ՍՊԸ-ին պատկանող *168․am* կայքում հրապարակված՝ «Իր պաշտոնին չհամապատասխանող դատախազը՝ մարզային քննչական վարչության պետի տեղակալ» հոդվածն է[[80]](#footnote-80) հայցվորի մասին (մանրմասները՝ ԽԱՊԿ 2023-2025թթ․ զեկույցներում, տե՛ս khosq.am կայքի «Զեկույցներ» բաժնում)։

 **Մայիսի 29-ին** Երևանի ընդհանուր իրավասության դատարանում կայացել է ՀՀ քննչական կոմիտեի նախագահ Արթուր Պողոսյանն ընդդեմ «Ժողովուրդ թերթի խմբագրություն» ՍՊԸ-ի գործով նախնական նիստը՝ պատվին և արժանապատվությանը պատճառված վնասի հատուցման և զրպարտությունը հերքելու պահանջներով։

Ս․ թ․ փետրվարի 28-ին ներկայացված հայցի առիթը փետրվարի 13-ին ՍՊԸ-ին պատկանող *Armlur.am* կայքում հրապարակված՝ «Քննչական կոմիտեի նախագահը հորեղբոր որդուն պետ է նշանակել. ընտանեկան միություն» հոդվածն է[[81]](#footnote-81)։ Կայքն ավելի ուշ նյութին կցել է հայցվոր կողմի հերքումը, սակայն նույնն է թողել պաշտոնի նշանակումը հաստատող վերնագիրը, ինչը և համարվում է զրպարտություն։
 Հաջորդ դատական նիստը նշանակվել է հուլիսի 16-ին։

 **Մայիսի 31-ին** ՀՀ վարչապետի տիկին Աննա Հակոբյանը, ի պատասխան *Politik.am* կայքի խմբագիր Բորիս Մուրազիի հայտարարության, թե Աննա Հակոբյանի մասին շատ լեգենդներ ու պատմություններ կան, և անգամ՝ տեսաերիզների տեսքով, գրել է․ «․․․․Ըստ հավաստի տեղեկությունների՝ Բորիս Մուրազին սեռական ծառայություններ է մատուցում Սերժ Սարգսյանին, և վերջինիս ֆավորիտ որոշ եպիսկոպոսների։ Ինձ սրա մասին արդեն մի քանի տարի է ասում էին, չէի հավատում։ Հիմա արդեն ակնհայտ է։ Կարծում եմ, տեսագրություններ էլ կլինեն համապատասխան մարմինների դարակներում»[[82]](#footnote-82)։

 **Հունիսի 2-ին** Երևանի ընդհանուր իրավասության դատարանում կայացել է քաղաքացի Արև Վրացյանն ընդդեմ *Mediahub.am* լրատվական կայքի գործով դատական նիստ՝ պատիվը, արժանապատվությունը և գործարար համբավը արատավորող տեղեկությունները հերքելու, վիրավորանքի համար ներողություն խնդրելու և դրամական փոխհատուցում վճարելու պահանջներով։2024 թ․ մայիսի 27-ին ներկայացված հայցի առիթը «Կոկաինի տակ եմ եղել. մասիսցի ուսուցչուհին ատելություն է դրսևորել արցախցիների նկատմամբ (տեսանյութ)» վերնագրով ապրիլի 25-ին *Mediahub.am* կայքում հրապարակված նյութն է, ըստ որի՝ Մասիս քաղաքի թիվ 4 դպրոցի հայոց լեզվի և գրականության ուսուցչուհի Արև Վրացյանը արցախցի երեխաների նկատմամբ ընդգծված վատ վերաբերմունք է դրսևորում[[83]](#footnote-83)։
 Հաջորդ դատական նիստը նշանակվել է սեպտեմբերի 22-ին։

 **Հունիսի 2-ին** Երևանի ընդհանուր իրավասության դատարանում կայացել է «Ֆոտոլուր» լրատվական գործակալությունն ընդդեմ «Իրականում» ՍՊԸ-ի գործով դատական նիստ՝ այդ ՍՊԸ-ին պատկանող *Irakanum.am* կայքում գործակալության հեղինակային իրավունքի օբյեկտների օգտագործումը դադարեցնելու, հրապարակածները հեռացնելու պահանջներով։

Հայցը ներկայացվել է ս․ թ․ փետրվարի 3-ին, իսկ 13-ին հայցադիմումն ընդունվել է վարույթ և մերժվել է հայցվորի միջնորդությունը հայցի ապահովում կիրառելու՝ պատասխանողին պատկանող գույքի կամ դրամական միջոցների վրա հայցագնի չափով արգելանք դնելու մասին։ Փետրվարի 26-ին հայցվորը վերաքննիչ բողոք է ներկայացրել միջնորդությունը մերժելու որոշման դեմ, որը մարտի 25-ին նույնպես մերժվել է։

 Հաջորդ դատական նիստը նշանակվել է օգոստոսի 27-ին։

 **Հունիսի 4-ին** Երևանի ընդհանուր իրավասության դատարանում կայացել է Ռուբիկ Մխիթարյանն ընդդեմ «Փաստինֆո» ՍՊԸ-ի (*Pastinfo.am* լրատվական կայքի հիմնադիր) գործով դատական նիստ՝ զրպարտչական և վիրավորական արտահայտությունների համար հրապարակայնորեն ներողություն խնդրելու և ընդհանուր առմամբ 6 միլիոն դրամ փոխհատուցում վճարելու պահանջներով։

Հիշեցնենք՝ 2024թ․ ապրիլի 6-ին Վերաքննիչ քրեական դատարանի դատավոր Ռուբիկ Մխիթարյանը հայց էր ներկայացրել Երևանի ընդհանուր իրավասության դատարան, իսկ առիթը վերոնշյալ կայքում մարտի 6-ին և 12-ին հրապարակված հոդվածներն են՝ «Պաշտոնից ազատված դատավորներին լրտեսել են: Կարեն Անդրեասյանը փորձում է իր նախընտրած թեկնածուին ԲԴԽ անդամ կարգել»[[84]](#footnote-84) և «Իշխանությունները փոխում են մարտավարությունը. Ռուբիկ Մխիթարյանը հրաժարվել է ԲԴԽ անդամի թեկնածությունից»[[85]](#footnote-85) ։
 Հաջորդ դատական նիստը նշանակվել է օգոստոսի 27-ին։

 **Հունիսի 4-ին** ՀՀ առողջապահության նախարար Անահիտ Ավանեսյանն իր ֆեսյբուքյան էջում հերքում է պահանջել[[86]](#footnote-86) «Ժողովուրդ» թերթից՝ իր ունեցվածքի մասին արված հրապարակման համար[[87]](#footnote-87)։ Նախարարն իր պահանջը ձևակերպել է հեգնական արտահայտություններով․ մասնավորապես, թե հոդված գրողն ինչ-որ բան է օգտագործել ու սթափ չի եղել։

 **Հունիսի 4-ին** Ազգային ժողովի բակում Ներքին գործերի նախարար Արփինե Սարգսյանին ուղեկցող անվտանգության աշխատակիցը խոչընդոտել է «Ժողովուրդ» թերթի թղթակից Քնար Մանուկյանի մասնագիտական գործունեությունը՝ դիմացը կտրելով ու թույլ չտալով հարց ուղղել նախարարին[[88]](#footnote-88)։

 **Հունիսի 6-ին** Արցախի պաշտպանության բանակի նախկին հրամանատար Ջալալ Հարությունյանի դատական գործով նիստի ժամանակ Վերաքննիչ դատարանի դատավորներ Մխիթար Պապոյանը, Ռոբերտ Պապոյանը, Լուսինե Աբգարյանը խոչընդոտել են լրագրողների աշխատանքը[[89]](#footnote-89)։ Մասնավորապես՝ *Aravot.am* լրատվական կայքի թղթակից Աշոտ Հակոբյանին ու «Ազատություն» ռադիոկայանի լրագրող Նաիրա Բուլղադարյանին արգելել են հարմար դիրքից նկարահանում ու ձայնագրություն իրականացնել՝ անտեսելով այդ լրագրողների թույլտվության խնդրանքը։ Նախագահող դատավոր Մխիթար Պապոյանը կոպիտ վերաբերմունք է դրսևորել, ապա՝ սանկցիա է կիրառել լրագրողների նկատմամբ՝ մեկ ժամով նրանց զրկելով նիստերի դահլիճ մուտք գործելուց։ Ավելի ուշ Դատական դեպարտամենտից զգուշացրել և հորդորել են թույլ տալ նկարահանումները, ինչը նույնպես զայրացրել է Պապոյանին։

 **Հունիսի 6-ին** քաղաքական գործիչ, «Հանուն Հանրապետության» կուսակցության հիմնադիր Արման Բաբաջանյանը դատական հայց է ներկայացրել Երևանի ընդհանուր իրավասության դատարան՝ ընդդեմ «Փաստինֆո» ՍՊԸ-ի՝ արատավորող տեղեկությունները հերքելու պահանջով։ Հայցի առիթը *Pastinfo.am* լրատվական կայքում ապրիլի 7-ին հրապարակված հոդվածն է, ըստ որի՝ Արման Բաբաջանյանը 1.5 միլիոն դոլար արժողությամբ տուն է գնել ԱՄՆ-ում՝ Գլենդելում, և գրանցել է քրոջ անունով[[90]](#footnote-90)։ Կայքն այս փաստը ներկայացրել է որպես կեղտոտ գումարների շրջանառություն։ Ի դեպ, հայցվորը հերքման պահանջով դիմել է խմբագրություն, սակայն նամակում չի նշել, թե մասնավորապես ինչի հետ համաձայն չէ։ Հունիսի 16-ին հայցադիմումը վերադարձվել է առկա թերությունների պատճառով, 20-ին՝ կրկին ներկայացվել։

 **Հունիսի 6-ին** ՀՀ վարչապետ Նիկոլ Փաշինյանը ֆեյսբուքյան իր էջում հայտարարել է, որ դատի է տալու «Հրապարակ» թերթին[[91]](#footnote-91)։ Վերջինը, ի պատասխան Փաշինյանի գրառումների, թե Գարեգին Բ կաթողիկոսը խախտել է կուսակրոնության ուխտը և զավակ ունի, լուր է հրապարակել, ըստ որի՝ մի քանի տարի առաջ լուրեր էին պտտվում, որ Փաշինյանը ժամերով աշխատասենյակում փակվում է սեփական խոսնակի հետ և ներսից տարօրինակ ձայներ են գալիս[[92]](#footnote-92): Ըստ այդմ թերթը հարց է բարձրացրել՝ արդյոք դավաճանու՞մ է Փաշինյանը կնոջը։ Մինչ եռամսյակի ավարտ հայցադիմում չի ներկայացվել։

**Հունիսի 6-ին** Երևանի ընդհանուր իրավասության դատարանում տեղի է ունեցել ՀՀ Պետական վերահսկողական ծառայությունն ընդդեմ քաղաքացի Սուսաննա Մուրադյանի և «Հետաքննող լրագրողներ» ՀԿ-ի գործով նիստ՝ զրպարտություն համարվող տվյալները հերքելու և պատասխանողներից 2-ական միլիոն դրամ փոխհատուցում բռնագանձելու պահանջներով։

Հունվարի 13-ին ներկայացված հայցի առիթը ՀԿ-ին պատկանող *Hetq.am* կայքում դեկտեմբերի 25-ին հրապարակված՝ «ՊՎԾ-ն «Արմենիա» ԲԿ-ում թերի ուսումնասիրություն է արել և կոծկել խախտումները»[[93]](#footnote-93) հոդվածն է, որում կոռուպցիոն գործարքների մասին խոսել է ՊՎԾ նախկին աշխատակից Սուսաննա Մուրադյանը։ Ընդ որում՝ կայքը հրապարակել է նաև ՊՎԾ-ի պարզաբանումները։
 Հաջորդ դատական նիստը նշանակվել է հուլիսի 22-ին։

 **Հունիսի 9-ին** Երևանի ընդհանուր իրավասության դատարանում կայացել է

ԱԺ նախագահ Ալեն Սիմոնյանն ընդդեմ «Երկիր խմբագրություն» ՍՊԸ-ի գործով նիստ՝ զրպարտություն պարունակող տեղեկությունների համար որպես փոխհատուցում 1 միլիոն, դատական ծախսերի համար՝ 410 հազար դրամ բռնագանձելու և հերքում հրապարակելու պահանջներով։

2024թ․ հունիսի 12-ին ներկայացված հայցի առիթը մայիսի 14-ին ՍՊԸ-ին պատկանող *Yerkir.am* կայքում, նույնանուն ֆեյսբուքյան էջում և «Երկրի լուրեր» տելեգրամյան ալիքում տեղադրված տեսանյութն է՝ «ՀեղաՓՈՂականները․ Ալեն Սիմոնյան» վերնագրով։ Այն հետագայում հեռացվել է համացանցից, սակայն դատարանը նախապես բավարարել էր հայցվորի միջնորդությունը՝ ապացույցն ապահովելու մասին։
 Հաջորդ դատական նիստը նշանակվել է հուլիսի 15-ին։

 **Հունիսի 12-ին** «Էմ Փի Ջի» ՍՊԸ ղեկավար Արամ Նավասարդյանը հայց է ներկայացրել Երևանի ընդհանուր իրավասության դատարան ընդդեմ քաղաքական գործիչ Հրանտ Բագրատյանի և «Հայելի» ակումբի՝ պատիվն ու արժանապատվությունն արատավորող տվյալները հերքելու, Հրանտ Բագրատյանից զրպարտության համար 1 մլն դրամ, պատասխանողներից՝ պետական տուրքի գումարը բռնագանձելու պահանջներով։ Հայցի առիթը վերոհիշյալ ակումբին պատկանող *Hayeli.am* լրատվական կայքի յութուբյան ալիքով մայիսի 12-ին հրապարակված՝ «Նիկոլը ստվերով 7 տարում թալանել է 60 միլիարդ» վերնագրով թողարկումն է, որում ասվում է, որ «Արամ Նավասարդյանը իշխանության հովանավորությունն ա ստանում, կամ մեկից փող ա ստանում և թիվ ա հրապարակում․․․»։ Հունիսի 23-ին հայցադիմումը վերադարձվել է, 26-ին՝ կրկին ներկայացվել։

**Հունիսի 13-ին** Երևանի ընդհանուր իրավասության դատարանում կայացել է ընդդիմադիր քաղաքական գործիչ Ռուբիկ Հակոբյանն ընդդեմ պատգամավոր Սիսակ Գաբրիելյանի գործով (երրորդ կողմ՝ «Ա1+» հեռուստաընկերության հիմնադիր «Մելտեքս» ՍՊԸ) հերթական դատական նիստը՝ զրպարտություն հանդիսացող տեղեկությունները հերքելուն պարտավորեցնելու և փոխհատուցում վճարելու պահանջներով։
 Հայցը ներկայացվել է 2022թ․ փետրվարի 28-ին, իսկ առիթը հունվարի 26-ին «Ա1+»-ի յութուբյան ալիքում Սիսակ Գաբրիելյանի մեկնաբանություններն են, ըստ որոնց՝ ԱԺ գիտության, կրթության, մշակույթի, սփյուռքի, երիտասարդության և սպորտի հարցերի հանձնաժողովի նիստում[[94]](#footnote-94) Ռուբիկ Հակոբյանը հանդես է եկել անվայելուչ պահվածքով, փնթի բառապաշարով, ալկոհոլ օգտագործած[[95]](#footnote-95)։
 Ս. թ. հուլիսի 4-ը նշանակվել է դատական ակտի հրապարակման օր։

**Հունիսի 16-ին** Երևանի ընդհանուր իրավասության դատարանում ստացվել է քաղաքացի Արթուր Դանիելյանն ընդդեմ «Օրագիր Մեդիա» ՍՊԸ-ի գործը՝ դրան վերաբերող հայցը վերադարձնելու մասին դատական ակտը վերացվելուց հետո: Հիշեցնենք՝ զրպարտության համար մեկ միլիոն դրամ փոխհատուցելու պահանջով 2024թ․ դեկտեմբերի 28-ին ներկայացված հայցը ս․ թ․ հունվարի 13-ին վերադարձվել էր՝ փաստաթղթային թերությունների պատճառով, հունվարի 15-ին կրկին ներկայացվել էր, 24-ին՝ կրկին վերադարձվել։ Նույն ամսի 28-ին հայցվորը բողոքարկել է իր հայցադիմումը վերադարձնելու մասին առաջին ատյանի դատարանի որոշումը, և փետրվարի 20-ին Վերաքննիչ քաղաքացիական դատարանը բողոքը բավարարել և ստորադաս ատյանի ակտը վերացրել։

 Հայցի առիթը ՍՊԸ-ին պատկանող *Oragir.news* կայքում 2024թ․ դեկտեմբերի 19-ին հրապարակված՝ «2 մլն դոլար անտոկոս վարկ. երբեմնի ակտիվիստ Արթուր Դանիելյանի լռության գինը» հոդվածն է[[96]](#footnote-96)։ Ըստ այդմ՝ «Ադեկվադ» միաբանության հիմնադիր, երբեմնի ակտիվիստ Արթուր Դանիելյանը 2 միլիոն դոլար անտոկոս գյուղատնտեսական վարկ է ստացել կառավարությունից ու անցել ընդհատակ։
 Հունիսի 26-ին հայցն ընդունվել է նոր վարույթ։

**Հունիսի 17-ին** Երևանի ընդհանուր իրավասության դատարանում կայացել է «Ազատ քաղաքացի» ՀԿ ղեկավար Հովսեփ Խուրշուդյանն ընդդեմ «Ասեկոսե» ՍՊԸ-ի գործով դատական նիստ՝ զրպարտություն համարվող տվյալները հերքելու, պատվին և արժանապատվությանը պատճառված վնասը (1 միլիոն դրամի չափով) փոխհատուցելու պահանջներով։

2024թ. hունիսի 3-ին ներկայացված հայցի առիթը ՍՊԸ-ին պատկանող Asekose․am կայքում և նույնանուն յութուբյան ալիքում նույն թվականի մայիսի 1-ին տարածված տեսանյութն է՝ «Կամ սուտ լուր ես տարածում, կամ՝ շպիոն ես․ Հայկ Մանասյանը՝ Հովսեփ Խուրշուդյանին» վերնագրով[[97]](#footnote-97)։ Ըստ այդմ՝ բժիշկ և հանրային գործիչ Հայկ Մանասյանը քննադատության է ենթարկել Խուրշուդյանի տարածած այն լուրը, ըստ որի՝ վերջին 5 օրերին Տավուշի մարզի տարադրամի փոխանակման կետերում ռուսական ռուբլու փոխանակման մեծ ծավալներ են գրանցվել։ Ըստ Մանասյանի՝ նման տեղեկություն չէր կարող հասանելի լինել Խուրշուդյանին․ վերջինս, ըստ ամենայնի, ցանկություն ունի պարզապես լուր տարածելու, որ «Կրեմլը փող է բաժանում տեղի խամաճիկներին»։
 Հաջորդ դատական նիստի օրը եռամսյակի ավարտի դրությամբ նշանակված չէ։

 **Հունիսի 17-ին «**Նորք-Մարաշ բժշկական կենտրոն» ՓԲԸ-ն հայցադիմում է ներկայացրել Երևանի ընդհանուր իրավասության դատարան ընդդեմ «Սոուշըլ մեդիա» ՍՊԸ-ի՝ զրպարտություն համարվող տեղեկությունները հերքելու, 6 միլիոն դրամ փոխհատուցում և 200 հազար դրամ պետտուրքի գումար վճարելու պահանջներով։
 Հայցի առիթն ՍՊԸ-ին պատկանող *Mamul.am* կայքում մայիսի 26-ին հրապարակված՝ «Նույն անձնակազմը ինձնից խլեց մայրիկիս»․ հանրությունը՝ ողբերգական միջադեպին մասնակից բժիշկների մասին» նյութն է[[98]](#footnote-98)։
 Հունիսի 30-ին հայցադիմումն ընդունվել է վարույթ։

 **Հունիսի 19-ին** ԱԺ պատգամավոր Արսեն Թորոսյանը ֆեյսբուքյան իր էջում հեգնական արտահայտություններով անդրադարձել է *Civilnet.am* լրատվական կայքի հոդվածին, որում ի մի են բերվել իր պաշտոնավարման օրոք հասարակական հնչեղություն ստացած կոռուպցիոն գործարքները։ Թորոսյանը մասնավորապես նշել է, որ լրագրողներն էլ են լինում կոռումպացված, երբ անձնական շահերից ելնելով անաչառությունը ստորադասում են այդ շահին։ «Օկուպացված զուգարանների մեգաաստղ Վարդան Օսկանյանի Սիվիլնեթն այսօր կրկին խրտնել է՝ ի դեմս իր որոշ գրչակների, որոնք ծվարած լինելով որոշ օլիգարխների փեշի տակ ինձ են ձոնել իրենց հերթական մեգահետաքննական հոդվածը․․․», - մասնավորապես գրել է «Քաղաքացիական պայմանագիր» խմբակցության պատգամավորը[[99]](#footnote-99)։

 **Հունիսի 20-ին** Երևանի ավագանու «Մայր Հայաստան» խմբակցության անդամ Մեսրոպ Մանուկյանը հայցադիմում է ներկայացրել Երևանի ընդհանուր իրավասության դատարան ընդդեմ ավագանու «Քաղաքացիական պայմանագիր» խմբակցության անդամ Նատալյա Սինորյանի (երրորդ կողմ՝ «Մեդիա նյուզ» ՍՊԸ)՝ զրպարտություն հանդիսացող տվյալները հրապարակայնորեն հերքելու և դրամական փոխհատուցում վճարելու պահանջներով։ Հայցի առիթը հունիսի 2-ին վերոհիշյալ ՍՊԸ-ին պատկանող *AraratNews Media TV*-ի եթերում Նատալյա Սինորյանի հնչեցրած արտահայտություններն են հայցվորի մասին, ըստ որոնց՝ Մանուկյանը կոռուպցիոն գործարքների մեջ է թաթախված, և նրա ընտանիքը կասկածելի միջոցներով ՀԷԿ է ձեռք բերել[[100]](#footnote-100)։

 **Հունիսի 22-ին** Մայր Աթոռ Սուրբ Էջմիածնի բակում «Եվրոմեդիա 24» լրատվական հարթակի լրագրող Սյուզի Բադոյանը սփյուռքահայ գործարար Գաբրիել Ջեմբերջյանից հետաքրքրվել է, թե ինչու է մասնակցել ՀՀ վարչապետի տիկնոջ՝ Աննա Հակոբյանի կազմակերպած՝ «Իմ քայլը» հիմնադրամի բարեգործական ընթրիքին և 1 միլիոն դրամ նվիրաբերել։ Լրագրողն ակնարկել է, որ գործարարն իշխանությունների հետ մտերմություն հաստատելով՝ ցանկանում է խուսափել պատասխանատվությունից, քանի որ ինչ-ինչ քրեական գործերով է անցնում։ Գործարարը բղավել է Սյուզի Բադոյանի վրա, նրան անվանել «ապուշ», սպառնացել[[101]](#footnote-101)։

 **Նույն օրը** լրագրող Սյուզի Բադոյանի և գործարար Գաբրիել Ջեմբերջյանի միջև լեզվակռվին անդրադարձել է վարչապետի տիկին Աննա Հակոբյանը՝ ֆեյսբուքյան իր էջում լրագրողին անվանելով «հիստերիկ», «սողացող տգետ», «ագրեսիվ ոջիլ»[[102]](#footnote-102)։

**Հունիսի 23-ին** «Նորք Մարաշ» բժշկական կենտրոնի բժիշկներ Գագիկ Հեբոյանը, Քրիստինե Պողոսյանը, Էդուարդ Պետրոսյանը, Արա Անանյանը, Հովհաննես Ավդալյանը և Գագիկ Հապետյանը հայցադիմում են ներկայացրել Երևանի ընդհանուր իրավասության դատարան ընդդեմ «Սոուշըլ մեդիա» ՍՊԸ-ի՝ հերքում հրապարակելու, զրպարտության համար 3 միլիոն դրամ փոխհատուցելու և պետտուրքերը վճարելու պահանջներով։ Հայցի առիթը ս․ թ․ մայիսի 30-ից վերոհիշյալ ՍՊԸ-ին պատկանող *Mamul.am* լրատվական կայքում պարբերաբար հրապարակված տեսանյութերն ու լուրերն են, որտեղ ահազանգեր են հնչեցվել բժիշկների ոչ պրոֆեսիոնալ վարքագծի, անմարդկային վերաբերմունքի ու մասնագիտական թերացումների մասին։ Այդ հրապարակումների վերնագրերն են՝ «Սկանդալային տեսանյութ. «․․․ գնում եք և այլևս այստեղ չեք վերադառնում»․ Նորք Մարաշ ԲԿ-ի բժիշկները՝ վիրակապվող ծանր բուժառուին»[[103]](#footnote-103), «Գագիկ Հեբոյան, քո հրեշ խմբով խլեցիք 27 տարեկան եղբորս կյանքը՝ թողնելով որբ երկու երեխաների, իսկ 25 օրից պետք է ծնվեր երրորդ երեխան․ Սուսաննա Խաչիկյան»[[104]](#footnote-104), «Կնոջս մահվան մեղավորները Գագիկ Հեբոյանն ու Քրիստինե Պողոսյանն են»․ Մհեր Խալաթյան»[[105]](#footnote-105)։
 Հունիսի 23-ին հայցադիմումը մակագրվել է դատավորին։

 **Հունիսի 23-ին** ԱԺ «Քաղաքացիական պայմանագիր» խմբակցության պատգամավոր Արսեն Թորոսյանը ֆեյսբուքյան իր էջում հրապարակել է իր և «Ժողովուրդ» օրաթերթի լրագրող Սոնա Գրիգորյանի նամակագրությունը։ Ըստ այդմ՝ պաշտոնյան հրաժարվել է մեկնաբանել լրատվամիջոցի տեղեկությունները՝ նախ ցուցադրաբար խտրական վերաբերմունք դրսևորելով և ասելով, որ եթե այլ լրատվամիջոցից լիներ, կպատասխաներ, ապա ավելացրել՝ «․․․ օրաթերթին կամ սուտ ինֆորմացիա են տվել, կամ ինքն է սուտ ինֆորմացիա հորինել, ինչպես հաճախ»[[106]](#footnote-106)։

**Հունիսի 26**-ին գործարար Նարեկ Նալբանդյանը հայցադիմում է ներկայացրել Երևանի ընդհանուր իրավասության դատարան ընդդեմ «Հայելի» ակումբի և դրա հիմնադիր Անժելա Թովմասյանի՝ մայիսի 28-ին *Hayeli.am* լրատվական կայքում և նույնանուն յութուբյան էջում «Բացահայտված եք․ Նարեկ Նալբանդյանի միլիարդներն ու Նիկոլի և Աննայի հետքը»․ Անժելա Թովմասյան» վերնագրով հրապարակումներում հնչեցրած արտահայտությունների համար՝ պահանջելով ներողություն խնդրել և զրպարտություն համարվող տեղեկությունները հերքել։ Անժելա Թովմասյանը մասնավորապես ասել է, որ գործարարի հետևում ՀՀ վարչապետն ու նրա կինն են կանգնած, և օգտագործել է հետևյալ արտահայտությունները՝ «Անգրագետ, թերի զարգացած, որպես մասնագետ զրո», «Աննայի, Նիկոլի օլիգարխ էս անձը», «Դատարկ մարդ», «Այ էս բոմժերը, այս տեսքի միլիարդեր դարձած բոմժերը», «Երկու տերերդ կանգնած են Աննան ու Նիկոլը, որտև իրանցն ա էդ բիզնեսը ու իրար հետ եք» և այլն[[107]](#footnote-107)։
 Հունիսի 26-ին հայցադիմումը մակագրվել է դատավորին։

 **Հունիսի 27-ին** Էջմիածնում, Մայր Աթոռի բակում, երբ ԱԱԾ աշխատակիցները ժամանել էին՝ բերման ենթարկելու [Հայ Առաքելական Եկեղեցու](https://hy.wikipedia.org/wiki/%D5%80%D5%A1%D5%B5_%D4%B1%D5%BC%D5%A1%D6%84%D5%A5%D5%AC%D5%A1%D5%AF%D5%A1%D5%B6_%D4%B5%D5%AF%D5%A5%D5%B2%D5%A5%D6%81%D5%AB) [Շիրակի թեմի](https://hy.wikipedia.org/wiki/%D5%87%D5%AB%D6%80%D5%A1%D5%AF%D5%AB_%D5%A9%D5%A5%D5%B4) առաջնորդ Միքայել Արքեպիսկոպոս Աջապահյանին, իրավապահների և ժողովրդի միջև բախումների արդյունքում կոտրվել է 168․am կայքի տեսախցիկը[[108]](#footnote-108)։

 **Հունիսի 27-ին** Վերաքննիչ քաղաքացիական դատարանը որոշում է կայացրել մերժել «Երևանի պետական համալսարան» հիմնադրամն ընդդեմ *Hraparak.am* կայքի սեփականատեր «Հրապարակ դեյլի լիմիթեդ լիաբիլիթի քոմփանի» ՍՊԸ-ի և «Հրապարակ օրաթերթ» ՍՊԸ-ի գործով հայցվորի բողոքն ընդդեմ առաջին ատյանի վճռի, որով հայցը մերժվել էր: Բացի այդ, վերաքննիչ ատյանը հայցվորին պարտավորեցրել է վճարել 50 հազար դրամ՝ պատասխանողի փաստաբանի վարձատրության համար։

Զրպարտություն համարվող տվյալները հրապարակայնորեն հերքելուն պարտավորեցնելու և իբրև փոխհատուցում 1 միլիոն դրամ բռնագանձելու պահանջներով 2023թ․ հունվարի 30-ին ներկայացված հայցի առիթը 2022թ․ դեկտեմբերի 30-ին վերոհիշյալ կայքում հրապարակած՝ «ԵՊՀ-ում ֆինանսական դեֆիցիտ է առաջացել» հոդվածն է[[109]](#footnote-109)։ (Մանրամասները՝ ԽԱՊԿ 2023-2025թթ. տարեկան զեկույցներում, տե՛ս www.khosq.am կայքի «Զեկույցներ» բաժնում)։

2024թ․ նոյեմբերի 4-ին դատարանը մերժել էր հայցը՝ վաղեմության ժամկետը լրացած լինելու հիմքով, և հայցվորին պարտավորեցրել հօգուտ լրատվամիջոցի վճարել 300 հազար դրամ՝ փաստաբանի վարձատրության գումար: Այս վճիռը դեկտեմբերի 30-ին հայցվորը բողոքարկել էր վերադաս ատյան։

 **Հունիսի 27-ին** Երևանի ընդհանուր իրավասության դատարանում տեղի է ունեցել «Կանանց ռեսուրսային կենտրոն» ՀԿ ղեկավար Լարա Ահարոնյանն ընդդեմ «Հայելի» ակումբի և «Լայվ Նյուզ մեդիա» ՍՊԸ-ի գործով հերթական դատական նիստը՝ պատվին և արժանապատվությանը հասցված վնասի դիմաց 2 միլիոն դրամ փոխհատուցում բռնագանձելու պահանջով։
 2019թ․ մայիսի 30-ին ներկայացված հայցի առիթ է դարձել նույն թվականի ապրիլի 24-ին հրապարակված «ՔՊ-ի հոգաբարձուների խորհրդի անդամ Լարա Ահարոնյանը զբաղված է երեխաների պղծմամբ. Հայկ Այվազյան» տեսանյութը, որտեղ «Հայելի» ակումբի հյուրերից մեկը` Հայկ Այվազյանը, ասուլիսի ժամանակ գնահատականներ է հնչեցրել Ահարոնյանի գործունեության վերաբերյալ: Տեսանյութը հրապարակվել է պատասխանողներին պատկանող *Hayeli.am* և *Livenews.am* լրատվական կայքերում:
 Հաջորդ դատական նիստը նշանակվել է ս. թ. սեպտեմբերի 10-ին։

 **Հունիսի 30**-ին *Aravot.am* լրատվական կայքի թղթակից Ռոզա Հովհաննիսյանն ահազանգել է, որ ԱԳՆ-ում նախ ճշտում են լրագրողի հարցի բովանդակությունը, ապա՝ նրան զրկում հարց տալու իրավունքից։ Այսպես՝ այդ օրը Եվրոպական հանձնաժողովի փոխնախագահ, ԵՄ արտաքին քաղաքականության ու անվտանգության գծով բարձր հանձնակատար Կայա Կալլասի և ՀՀ ԱԳ նախարար Արարատ Միրզոյանի մամուլի ասուլիսին խտրական վերաբերմունք է դրսևորվել և ներկա լրատվամիջոցների մի մասի հարց տալու իրավունքը խախտվել։ Լրագրողը նշում է․ «ԱԳՆ աշխատակիցը նախ փորձեց պարզել, թե ինչ հարց ենք ուզում ուղղել Կայա Կալլասին, ապա հարցրեցին, թե ինչ համատեքստում ենք այդ հարցը ցանկանում հնչեցնել։ Իմանալով հարցի բովանդակությունը՝ մեզ հնարավորություն չտվեցին հնչեցնել հարցը»[[110]](#footnote-110)։

***3․ Տեղեկություններ ստանալու և տարածելու իրավունքի խախտումներ*** *2025 թվականի երկրորդ եռամսյակում ԽԱՊԿ-ն արձանագրել է տեղեկություններ ստանալու և տարածելու իրավունքի խախտումների* ***39*** *փաստ։ Դիտարկվող ժամանակահատվածում տեղի ունեցած խախտումները, ինչպես նաև նախկինում գրանցվածների նոր զարգացումները ներկայացնում ենք ստորև՝ ժամանակագրական կարգով։*

 **Ապրիլի 7-ին** *Infocom.am* լրատվական կայքի թղթակից Լուսինե Մանվելյանը հարցում է ուղարկել «Քաղաքացիական պայմանագիր» կուսակցություն՝ խնդրելով տրամադրել 2025թ․ փետրվարի 21-ից ապրիլի 7-ը կուսակցության բոլոր հաշիվներին կատարված փոխանցումները (նվիրատվությունները)։ Ապրիլի 28-ին լրագրողը ստացել է տեղեկատվության մերժում այն հիմնավորմամբ, որ ընթացիկ տարում կուսակցության ֆինանսական միջոցների աղբյուրների և ծախսերի, ինչպես նաև գույքի մասին հաշվետվությունը սահմանված կարգով, այդ թվում ԶԼՄ-ներով, կհրապարակվի օրենքով սահմանված ժամկետներում (մինչև 2026 թվականի մարտի 25-ը)։ **Հունիսի 4-ին** լրագրողը կրկնակի հարցում է ուղարկել՝ խնդրելով տրամադրել մերժման իրավական հիմքը։ Լրագրողի այս հարցումը նույնպես մնացել է անպատասխան։

 **Ապրիլի 8-ին *Infocom.am* լրատվական կայքի թղթակից Աննա Սահակյանը հետազոտական հոդված պատրաստելու համար հարցում է ուղարկել 20 կառույցի` 7 գիտական հաստատության (այդ թվում` Գիտությունների ազգային ակադեմիա, որը ներառում է 33 կազմակերպություն), 10 բուհի, ինչպես նաև Առողջապահության և էկոնոմիկայի նախարարություններին, Երևանի քաղաքապետարանին, Կրթության, գիտության, մշակույթի և սպորտի նախարարությանը (վերջիններիս ենթակայությամբ գործում են գիտական կառույցներ) [[111]](#footnote-111)։ Հարցումները վերաբերել են գիտնականների թվին, գործունեության վայրին ու բնույթին։
 Հայաստանի ֆիզիկական կուլտուրայի և սպորտի պետական ինստիտուտը հարցմանը չի պատասխանել։ Հայաստանի պետական տնտեսագիտական, Հայաստանի ազգային ագրարային և Հայ-ռուսական համալսարանները, ԿԳՄՍ նախարարության Պատմամշակութային ժառանգության գիտահետազոտական կենտրոնը, Ալիխանյանի անվան ազգային գիտական լաբորատորիան, Մատենադարանը և Հայոց ցեղասպանության թանգարան-ինտիտուտը տրամադրել են ոչ ամբողջական, թերի պատասխաններ։**

**Ապրիլի 9-ին** *News.am* լրատվական կայքը, հղում կատարելով 2023թ. հունիսին ՌԴ գլխավոր դատախազ Իգոր Կրասնովի նախաձեռնությամբ դատախազների եռակողմ հանդիպմանը, գրավոր հարցմամբ դիմել է ՀՀ գլխավոր դատախազ Աննա Վարդապետյանին՝ պարզելու, թե արդյո՞ք 2024 և 2025թթ. ընթացքում ռուսական կողմը կամ այլ միջնորդ երկիր հանդես եկել է երեք երկրների գլխավոր դատախազների կամ Հայաստանի և Ադրբեջանի գլխավոր դատախազների երկկողմ ձևաչափով նոր հանդիպում կազմակերպելու առաջարկով կամ արդյո՞ք ՀՀ գլխավոր դատախազը դիմել է ռուս գործընկերոջը նման հանդիպում նախաձեռնելու առաջարկով: Կայքը հետաքրքրվել է նաև, թե ՀՀ գլխավոր դատախազը  դիմե՞լ է Ադրբեջանի գլխավոր դատախազին Բաքվում պահվող հայ գերիների հարցով  կամ արդյոք դիտարկե՞լ է Ադրբեջանում պահվող ՀՀ քաղաքացիների իրավունքների և շահերի պաշտպանության կամ նրանց վերադարձնելու հարցը քննարելու հարցում ՌԴ գործընկերոջ աջակցությունը ստանալու հնարավորությունը[[112]](#footnote-112):

 Դատախազությունն իր պատասխանում հղում է կատարել երեք երկրների գլխավոր դատախազների 2023թ. հունիսի 17-ի հանդիպմանը, որտեղ, բնականաբար, որևէ խոսք չէր կարող լինել ապագայում (2024-2025թթ) կատարվելիք հնարավոր իրադարձությունների մասին:
 [*News.am*](https://news.am/arm/)*-*ը կրկնակի հարցմամբ դիմել է գլխավոր դատախազին՝ հստակեցնելու Ադրբեջանում պահվող ՀՀ քաղաքացիների՝ այդ թվում անազատության մեջ պահվող Ռուբեն Վարդանյանի, Արկադի Ղուկասյանի, Դավիթ Մանուկյանի և մյուս անձանց շահերի պաշտպանությանը վերաբերող հարցեր: Դատախազությունից դարձյալ տվել են ոչ բովանդակային պատասխան. «Արդեն իսկ պարզաբանել ենք, որ ձեր կողմից նշված եռակողմ հանդիպման հրապարակման ենթակա ամբողջ տեղեկատվությունն առկա է ՀՀ դատախազության կայքում»:

 **Ապրիլի 14-ին** Ինֆորմացիայի ազատության կենտրոնը (ԻԱԿ) հարցում է ուղարկել Հայաստանի ամերիկյան համալսարան՝ խնդրելով տրամադրել ընդունելության քաղաքականության հայերեն վերջին տարբերակի պատճենը, ինչպես նաև՝ ընդունելության կարգին առնչվող տեղեկություններ։ ՀԱՀ նախագահ Բրյուս Պողոսյանից ուշացումով ստացված պատասխանում մեկ նախադասությամբ նշված է եղել, որ հայցվող տեղեկությունները հրապարակված են համալսարանի կայքում, սակայն դրանք կայքում չեն եղել: ՀԱՀ-ը խախտել է «Տեղեկատվության ազատության մասին» օրենքի 9-րդ հոդվածի 7-րդ մասի 2-րդ կետը․ եթե գրավոր հարցման մեջ նշված տեղեկությունը հրապարակված է, ապա պետք է տրամադրվի տվյալ հրապարակման միջոցի, վայրի և ժամկետի մասին տեղեկություն:
 Մայիսի 8-ին ԻԱԿ-ն ուղարկել է կրկնակի հարցում, որից հետո միայն պատասխան նամակով տեղեկացվել է, որ ՀԱՀ պաշտոնական կայքի POLICIES բաժնում ավելացվել է Ընդունելության կանոնակարգի հայերեն տարբերակը, սակայն մյուս հարցերին պատասխան չի տրամադրվել:
 Մայիսի 27-ին ԻԱԿ-ը  Հայաստանի ամերիկյան համալսարան է ուղարկել մեկ այլ հարցում՝ խնդրելով տրամադրել շրջանաձև տնտեսության թեմայով կրթական ծրագրերի վերաբերյալ տեղեկություններ։ Հարցումը մնացել է անպատասխան։

 **Ապրիլի 16-ին *Infocom.am* լրատվական կայքի լրագրող Լիլիթ Գրիգորյանը հարցում է ուղարկել Գորիսի համայնքապետարան՝ խնդրելով տրամադրել երեք տարիների գնման ընթացակարգերի ծածկագրերը։ Հարցումը մնացել է անպատասխան, իսկ բազմաթիվ զանգերից հետո հրաժարվել են տրամադրել՝ ռեսուրսների բացակայության պատճառաբանությամբ։**

**Մայիսի 8-ին** *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ ՆԳՆ-ի գործով պատասխանողը դիմել է Վճռաբեկ դատարան՝ բողոք ներկայացնելով ընդդեմ վերաքննիչ ատյանի որոշման, որով մերժվել էր պատասխանողի բողոքն ընդդեմ առաջին ատյանի վճռի, որով էլ հարցմանը պատասխան տրամադրելուն պարտավորեցնելու պահանջով 2023թ․ մարտի 1-ին ներկայացված հայցը բավարարվել էր։
 Հիշեցնենք՝ ՀԿ-ն խնդրել էր, որ նախարարությունը տրամադրի սպառիչ տեղեկություններ, թե 2022թ. դեկտեմբերին ոստիկանության պարեկային ծառայության առաջքաշման ներկայացված 4 ծառայողներից յուրաքանչյուրը քանի՞ բացահայտում է ունեցել և ինչ դեպքեր են դրանք եղել։

**Մայիսի 12-ին** ՀՀ վարչական դատարանում կայացել է*Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ ազգային անվտանգության ծառայության գործով դատական նիստը՝ հայցվորի 2024թ. նոյեմբերի 16-ի հարցմանը սպառիչ պատասխանելուն պարտավորեցնելու պահանջով։ Հայցը ներկայացվել է 2024 թ․ դեկտեմբերի 16-ին, իսկ անպատասխան մնացած հարցումը վերաբերել է որպես անցանկալի անձ (persona non grata) Հայաստան մուտք գործելու իրավունքից զրկված անձանց թվին։

Հաջորդ դատական նիստը նշանակվել է ս. թ. հոկտեմբերի 2-ին։

**Մայիսի 25-ին** Ինֆորմացիայի ազատության կենտրոնը հարցում է ուղարկել Արտաշատի համայնքապետարան՝ խնդրելով տրամադրել «Շահումյան գյուղի Դավիթ Ռաֆայելյանի անվան արվեստի դպրոց» ՀՈԱԿ-ի աշխատակիցների հաստիքների և դրույքաչափերի վերաբերյալ տեղեկություններ։ Համայնքապետարանը պատասխան գրությամբ մերժել է տրամադրել պահանջվող տեղեկությունները՝ նշելով, որ դրանցում կան անձնական տվյալներ, սակայն չի վկայակոչել իրավական այն նորմը, որով ամրագրվում է տվյալ տեղեկության գաղտնիք լինելու հանգամանքը, ինչը նախատեսված է օրենսդրությամբ։ Միաժամանակ ԻԱԿ-ը նշում է, որ հայցվող փաստաթղթերում հրապարակման ոչ ենթակա տվյալների առկայությունը չի ենթադրում ամբողջական մերժում․ «Տեղեկատվության ազատության մասին» օրենքի 8-րդ հոդվածի 2-րդ կետի համաձայն՝ «եթե պահանջվող տեղեկության մի մասը պարունակում է տվյալներ, որոնց տրամադրումը ենթակա է մերժման, ապա տեղեկություն է տրամադրվում մնացած մասի վերաբերյալ»։ ԻԱԿ-ի կրկնակի հարցմանն ի պատասխան համայնքապետարանը կրկին մերժել է տրամադրել տեղեկությունը՝ առանց պատշաճ պատճառաբանության։

 **Մայիսի 27-ին** Ինֆորմացիայի ազատության կենտրոնը գրավոր հարցում է ուղարկել Արտաքին գործերի նախարարություն՝ խնդրելով տրամադրել «Երևանյան երկխոսություն» համաժողովին առնչվող մի շարք տեղեկություններ։ Հարցմանն ի պատասխան նախարարությունը միջանկյալ պատասխանով խնդրել է լրացուցիչ 30-օրյաժամկետ՝ առանց հստակեցնելու, թե կոնկրետ ինչ աշխատանք կատարելու համար է անհրաժեշտ այդ ժամանակը։ Ավելին, հարցումն ուղարկելուց 41 օր անց այն մնացել է անպատասխան։

**Մայիսի 29-ին** *Factor.am* կայքի լրագրող Գայանե Խաչատրյանը հարցում է ուղարկել Երևանի քաղաքապետարան՝ հանրային տրանսպորտի ուղեվարձերի, վաճառված փաթեթների վերաբերյալ, ինչպես նաև՝ խնդրել «ԹԵԼ-ՍԵԼ» ընկերության միջև կնքված պայմանագրի պատճենը՝ կից փաստաթղթերով։ Հարցմանը պատասխանել են ուշացումով՝ հունիսի 12-ին, և թերի։ Պահանջվող պայմանագիրը քաղաքապետարանը չի ուղարկել, միայն տրամադրվել է ակտիվ հղում, որը հարցի պատասխանը չի պարունակել, այլ միայն՝ քաղաքապետարանի պայմանագրերի օրինակելի ձևանմուշը։
 Հունիսի 16-ին Գայանե Խաչատրյանը կրկին դիմել է քաղաքապետարան՝ նշելով հղման ոչ պատշաճ լինելու մասին և կրկին խնդրել է ուղարկել երկկողմ ստորագրած պայմանագրի պատճենը։ Երևանի քաղաքապետարանը պաշտոնական գրությամբ տեղեկացրել է, որ տվյալ փաստաթղթի տրամադրումն այս փուլում հնարավոր չէ՝ չհիմնավորելով մերժումը։

**Մայիսի 29-ին** *Hetq.am* առցանց պարբերականը հոդված է հրապարակել «Հայաստանի պետական հետաքրքրությունների ֆոնդ» ՓԲԸ-ի (ԱՆԻՖ) դուստր ընկերության՝ «Ձեռնարկատեր+պետություն» հիմնադրամի կատարած ներդրումների մասին։ Հրապարակումից հետո իր ֆեյսբուքյան էջում թեմային անդրադարձել է Երևանի քաղաքապետի մամուլի քարտուղար Հայկ Կոստանյանը։ Hetq.am-ը հարցում է ուղարկել Հայկ Կոստանյանին՝ խնդրելով պատասխանել, թե որտեղից նրան այդ և գրառման մեջ նշված մյուս տեղեկությունները, ինչպես նաև հարցրել է, թե ինչու՞ է ինքն արձագանքել հոդվածին, եթե երբևէ առնչություն չի ունեցել ԱՆԻՖ-ի կամ «Ձեռնարկատեր+պետություն հակաճգնաժամային ներդրումների կառավարիչ» ՓԲԸ-ի հետ։ Հարցմանը պատասխան չի ստացվել[[113]](#footnote-113)։

 **Մայիսի 30-ին** *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն հայցադիմում է ներկայացրել ՀՀ վարչական դատարան՝ ընդդեմ ՀՀ հակակոռուպցիոն կոմիտեի՝ հայցված տեղեկությունները տրամադրելուն պարտավորեցնելու պահանջով։ Հարցումը վերաբերել է Հաշվեքննիչ պալատի տարեկան հաշվետվության մեջ ներկայացված ենթադրյալ չարաշահումներին՝ որպես հանրային նշանակության հարց։
 Հայցադիմումը հունիսի 6-ին ընդունվել է վարույթ, դատական նիստ է նշանակվել հոկտեմբերի 9-ին։

 **Հունիսի 2-ին** *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն հայցադիմում է ներկայացրել ՀՀ վարչական դատարան՝ ընդդեմ ՀՀ կրթության գիտության մշակույթի և սպորտի նախարարության և այդ գերատեսչության «Պատմամշակութային արգելոց-թանգարանների և պատմական միջավայրի պահպանության ծառայություն» ՊՈԱԿ-ի՝ վերջինիս պաշտոնատար անձանց անունները տրամադրելու մասին հարցմանը պատասխանելուն պարտավորեցնելու պահանջով։

Հունիսի 10-ին հայցադիմումն ընդունվել է վարույթ միայն ընդդեմ ՀՀ ԿԳՄՍ նախարարության մասով, դատական նիստ է նշանակվել 2026թ․ փետրվարի 4-ին։

 **Հունիսի 6-ին** *Fip.am* փաստերի ստուգման հարթակը դիմել է ՀՀ

վարչապետի աշխատակազմ՝ հստակեցնելու, թե որքան գումար է հատկացվել հարկատուների միջոցներից «Կրթվելը նորաձև է» արշավին, նաև խնդրել է տրամադրել իրականացված գնումների ծածկագրերը։ Ի պատասխան, սակայն, աշխատակազմը չի տրամադրել տվյալները՝ պնդելով, թե հայցվող տեղեկությունը «պետական գաղտնիք է»՝ հղում անելով «Գնումների մասին» օրենքի [15-րդ հոդվածին](https://www.arlis.am/hy/acts/110820), ըստ որի՝ պետական գաղտնիք պարունակող գնումների ցանկում են նաև «Հատուկ պետական պաշտպանության ենթակա անձանց անվտանգության ապահովման մասին» [օրենքով](https://www.irtek.am/views/act.aspx?aid=23175) նախատեսված պաշտոնատար անձանց արարողակարգային ծախսերը։

 «Փաստացի, աշխատակազմը մասնավոր հիմնադրամի հասարակական-կրթական նախաձեռնությունը դասել է ներկայացուցչական-արարողակարգային ծախսերի շարքին՝  դրա իրականացմանը հատկացնելով հարկատուների միջոցները․ ավելին, այդ ծախսերին տալով գաղտնի, ոչ հրապարակման ենթակա ունեցող տեղեկության կարգավիճակ՝ զրկել է հարկատուներին տեղեկացված լինելու իրավունքից», - գրել է կայքը[[114]](#footnote-114)։

 **Հունիսի 11-ին** Վերաքննիչ վարչական դատարանում կայացել է *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ ՆԳՆ-ի գործով նիստ՝ կազմակերպության 2023թ․ փետրվարի 13-ի հարցմանը պատասխանելուն պարտավորեցնելու պահանջով։ Հարցումը վերաբերել է հանրային տարածքներում ոստիկանության կողմից վերահսկվող ֆիքսված տեսախցիկների տեղադրման վայրի նկարագրությանը, այդ թվում՝ ճանապարհային երթևեկության տեսանկարահանում չիրականացնող տեսախցիկների։ Հայցը ներկայացվել է 2023թ․ մարտի 1-ին։
2024թ․ հուլիսի 1-ին Վարչական դատարանի վճռով հայցը մերժվել է՝ տեղեկության պետական գաղտնիք լինելու հիմքով։ Օգոստոսի 2-ին հայցվորը բողոքարկել է վճիռը վերադաս ատյանում։ Հաջորդ նիստը նշանակվել է 2026թ․ մայիսի 21-ին։

**Հունիսի 11**-ին *Factor.am* լրատվական կայքի լրագրող Արաքս Մամուլյանը [գրել է](https://factor.am/900619.html?fbclid=IwY2xjawK3bXVleHRuA2FlbQIxMABicmlkETFMdVRFU0dxOFQ0dVNKWlRhAR7lhi0_okBO1U8GmKUZcbhreNjHs9xF6x9DC5AyINUR1gq55jX7tqWSFHjAoA_aem_-zZIfpBftBWzr0nnM6EfvA), որ վարչապետ Նիկոլ Փաշինյանի աշխատակազմը շարունակում է խուսափել Հայաստանի և Ադրբեջանի միջև խաղաղության համաձայնագրի վերաբերյալ հարցերին պատասխանելուց։ Փաստաթղթին առնչվող Factor TV-ի հերթական հարցմանն ի պատասխան՝ աշխատակազմից 30-օրյա ժամկետ են խնդրել, իսկ 30 օրը լրանալուց 5 օր առաջ հարցումը վերահասցեագրել են ՀՀ ԱԳՆ։

 Հունիսի 20-իննույնլրագրողը [գրել է](https://factor.am/904215.html?fbclid=IwY2xjawLSFb5leHRuA2FlbQIxMQBicmlkETEzMlBIUzZNamxZSmxzbmFUAR4YvUFXGL_e2dTLq17DqLPP1vPpfsg2Yt5JDhDpS-9KEm17kuHC_vNm2-1EbA_aem_RHuTKXpPkZOvsyZ1fkEWUQ), որ ԱԳՆ-ից 1 ամիս է պահանջվել՝ Հայաստանի  և Ադրբեջանի միջև խաղաղության պայմանագրի վերաբերյալ Factor TV-ի հարցմանը 2 նախադասությամբ պատասխանելու համար։ Այսպես՝ դեռևս ապրիլի 11-ին Արաքս Մամուլյանը գրավոր դիմել է ԱԳՆ՝ խնդրելով տրամադրել տեղեկություններ այդ պայմանագրի ընդունման համար անհրաժեշտ ներքին ընթացակարգերի վերաբերյալ, ինչպես նաև՝ բուն փաստաթղթի տեքստը։ Նախարարությունն արձագանքել է օրենքով սահմանված հնգօրյա ժամկետի խախտմամբ և թերի՝ նշելով միայն, որ «*Միջազգային պայմանագրերի մասին» ՀՀ օրենքով սահմանված կարգով  Հայաստանի և Ադրբեջանի միջև  համաձայնագրի նախագիծը պատշաճ ժամկետներում կանցնի անհրաժեշտ ներպետական ընթացակարգերը*»։ Իսկ համաձայնագրի տեքստը տրամադրելու համար ԱԳՆ-ն 30-օրյա լրացուցիչ ժամկետ է խնդրել,  ապա դրա լրանալուց 4 օր առաջ հրաժարվել է ներկայացնել հայցվող փաստաթղթի պատճենը կամ դրա բովանդակությունը։

**Հունիսի 12-ին** Վերաքննիչ վարչական դատարանում կայացել է *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն ընդդեմ Պաշտպանության նախարարության գործով նիստ՝ հարցմանը սպառիչ պատասխանելուն պարտավորեցնելու պահանջի վերաբերյալ։
 Հայցը ներկայացվել է 2023թ․ օգոստոսի 30-ին, երբ գերատեսչությունը չի տրամադրել տեղեկություն առ այն, թե 2008-2022թթ. որքան գումար է ծախսել Հայաստանի Հանրապետությունը զենքի ձեռքբերման վրա։ 2024թ․ հունիսի 26-ին վճռվել է հայցը մերժել, քանի որ պահանջվող տեղեկությունների մի մասը համարվել է պետական գաղտնիք, իսկ մյուս մասով պատասխանողը չի համարվել տեղեկատվության տնօրինող։ Նույն թվականի հուլիսի 29-ին հայցվորը բողոքով դիմել է վերադաս ատյան։
 Դատական ակտը կհրապարակվի ս․ թ․ հուլիսի 10-ին։

 **Հունիսի 17-ին** Ինֆորմացիայի ազատության կենտրոնը [հարցում է ուղարկել](https://foi.am/news-events/38716?fbclid=IwY2xjawLhzdtleHRuA2FlbQIxMABicmlkETFvTlVGMDBkNXFaSEVSbm9SAR6tMvKoEEnFJnqj_ox58HXfIBhjUC3I2RO0MOGNkQMONuzZmupVKAvfvDjRyQ_aem_QS_JqVTalYR3UqIyMfCl-Q) Երևանի քաղաքապետարան՝ խնդրելով տրամադրել տեղեկություններ Երևանյան միջազգային բալետային փառատոնի ընդհանուր ծախսի մասին․ ի՞նչ պայմանագրեր են կնքվել, ո՞ր կազմակերպություններն են զբաղվել միջոցառման լոգիստիկայով և այլն։ Քաղաքապետարանն իր պատասխանում շրջանցել է ելույթ ունեցած թատրոններին տրամադրված գումարի չափը՝ կոմերցիոն գաղտնիքի հիմքով։ ԻԱԿ-ը մեկնաբանում է․ «Բացի այն, որ համայնքային բյուջեից կատարված ծախսը չի կարող համարվել առևտրային գաղտնիք, քաղաքապետարանը, համաձայն «Տեղեկատվության ազատության մասին» օրենքի 11-րդ հոդվածի 3-րդ կետի, չի  վկայակոչել իրավական այն նորմը, որի համաձայն տվյալ տեղեկությունը համարվում է գաղտնիք և ենթակա չէ տրամադրման»։

Հունիսի 26-ին ԻԱԿ-ը ուղարկել է կրկնակի հարցում՝ խնդրելով տրամադրել պայմանագրերի ակտիվ հղումները, փառատոնին ելույթ ունեցած թատրոններից յուրաքանչյուրին տրամադրված գումարի չափն ու նպատակը։ Քաղաքապետարանն այդ հարցմանը նորից տվել է թերի պատասխան․ ներկայացրել է պայմանագրերի ծածկագրերը և Պետական գնումների համակարգի ընդհանուր, բայց ոչ՝ պահանջվող տեղեկության ուղիղ հղումը, ինչպես նաև նշված պայմանագրի լուսապատճենը։ Թատրոններին վճարված գումարի առնչությամբ հարցին նույնպես քաղաքապետարանը չի տրամադրել պատշաճ պատասխան:

 **Հունիսի 18-ին** *Infocom.am* լրատվական կայքը գրել է, որ մարտի 18-ին հարցում է ուղարկել «Հարավկովկասյան երկաթուղի» ՓԲԸ՝ խնդրելով տեղեկություններ ընկերության գնումների գործընթացի վերաբերյալ։ 45 օր անց՝ ուշացումով, պատասխան է ստացվել, որ այդ գործընթացը իրականացվում է ընկերության գլխավոր տնօրենի հրամանով հաստատված կանոնակարգով և հրապարակման ենթակա չէ[[115]](#footnote-115)։ Ավելի ուշ՝ մայիսի 12-ին կայքը ընկերությանը խնդրել է տրամադրել նախորդ մեկ տարվա ընթացքում անցկացված գնման մրցույթներին մասնակցելու հրավերները և արդյունքում կնքված պայմանագրերը։ Պատասխանով հայտնել են, որ կնքված պայմանագրերը չեն կարող տրամադրվել, քանի որ պարունակում են առևտրային, բանկային, անձնական բնույթի տվյալներ։ Ընկերությունը մերժել է նաև մայիսի 15-ի հարցմամբ պահանջված տվյալները՝ վերջին 10 տարիներին անցկացված գնման մրցույթների մասնակիցների և հաղթողների անունները, գնման առարկան և պայմանագրի գինը՝ դարձյալ վկայակոչելով առևտրային և ծառայողական գաղտնիքը։
 Կայքը փորձել է ձեռք բերել հանձնման-ընդունման ակտերը, որոնց համաձայն՝ կոնցեսիոն ակտիվները ռուսական կողմին են [փոխանցվել](https://www.arlis.am/hy/acts/42065#:~:text=2.%20%D5%8D%D5%B8%D6%82%D5%B5%D5%B6%20%D5%BA%D5%A1%D5%B5%D5%B4%D5%A1%D5%B6%D5%A1%D5%A3%D6%80%D5%AB%D5%B6%20%D5%B0%D5%A1%D5%B4%D5%A1%D5%BA%D5%A1%D5%BF%D5%A1%D5%BD%D5%AD%D5%A1%D5%B6%20%D5%AF%D5%B8%D5%B6%D6%81%D5%A5%D5%BD%D5%AB%D5%B8%D5%B6%20%D5%A1%D), մասնավորապես, թե Հայաստանի Հանրապետությունը շահագործման համար երկաթուղային տրանսպորտի ինչ օբյեկտներ, անշարժ և շարժական գույք է փոխանցել «Հարավկովկասյան երկաթուղուն»։ Եվ քանի որ պայմանագրի կնքման պահին լիազոր պետական մարմինը Տրանսպորտի և կապի նախարարությունն էր, հետագայում լիազորությունները փոխանցվել են Բարձր տեխնոլոգիական արդյունաբերության նախարարությանը, իսկ 2019 թվականից՝ Տարածքային կառավարման և ենթակառուցվածքների նախարարությանը, կայքը հարցումներ է ուղարկել նաև այս գերատեսչություններ։ Նախ՝ ՏԿԵ և ԲՏԱ նախարարություններից փոխանցել են, որ հանձնման-ընդունման ակտն իրենց մոտ չի պահվում, բայց ավելի ուշ՝ վարչապետ Նիկոլ Փաշինյանին ուղղված գրությունից հետո ՏԿԵ նախարարությունը գտել և տրամադրել է այն։ Սակայն փաստաթղթի՝ խմբագրությանն ուղարկված տարբերակը եղել է թերի՝ առանց փոխանցված ակտիվների ցանկը պարունակող 7 հավելվածների։

**Հունիսի 19-ին** *Fip.am* փաստերի ստուգման հարթակը հարցում է ուղարկել Ներքին գործերի նախարարություն՝ հայցելով տեղեկություններ՝ 2024 թվականի մայիսից հոկտեմբեր ՆԳՆ ոստիկանության պարեկային ծառայության Կոտայքի գումարտակի ծառայողների կողմից արձանագրված՝ ճանապարհային երթևեկության կանոնների խախտումների, բացահայտված հանցագործությունների, ինչպես նաև՝ քաղաքացիների ահազանգերով դեպքի վայր ժամանումների թվի մասին։ Հարցումը մնացել է անպատասխան։

 **Հունիսի 21-ին** *Pastinfo.am* լրատվական կայքը [գրել է](https://www.pastinfo.am/hy/news/2025/06/21/%D4%BF%D5%AB%D6%80%D5%A1%D5%B6%D6%81%D5%AB-%D5%A2%D5%B6%D5%A1%D5%AF%D5%AB%D5%B9%D5%B6%D5%A5%D6%80%D5%AB%D5%B6/1935754), որ դեռևս նախորդ տարվա հունիսից հարցումներ է ուղարկել ՀՀ գլխավոր դատախազություն, ապա ԱԱԾ՝ Կադաստրի պետական կոմիտեի կողմից ՀՀ Տավուշի մարզի Կիրանց գյուղի բնակիչներին սեփականաշնորհման կեղծ վկայականներ տրամադրելու վերաբերյալ։ Հարցումների պատասխաններով կեղծ վկայականների մասին լուրերը հերքվել են, սակայն տարեվերջին պարզվել է, որ այդ առիթով քրեական վարույթ կա նախաձեռնված։

Ս․ թ․ հունիսին կայքի լրագրող Իզաբել Սահակյանը նոր գրավոր հարցում է ուղարկել Հակակոռուպցիոն կոմիտե՝ պարզելու, թե ի վերջո, քրեական վարույթի շրջանակներում քանի՞ անձ ունի տուժողի կարգավիճակ, արդյո՞ք մեղադրյալ կա, թե ոչ։ Կոմիտեն հայտնել է, թե այդ տվյալները պետական գաղտնիք են։ Լրագրողը նկատում է, որ խոսքը քննությամբ պարզված հանգամանքների մասին չէ, այլ ընդամենը՝ այդ գործով որևէ տուժող կա՞, թե՞ ոչ։ Ավելին՝ կառույցն անտեսել է, որ հարցումը ԶԼՄ-ից է և պատասխան նամակում նաև նշել է, որ տեղեկությունները չեն կարող տրամադրվել նաև այն պատճառով, որ հարցում իրականացնողը որևէ կարգավիճակով ներգրավված չէ գործում։

 **Հունիսի 23-ին *Infocom.am* լրատվական կայքի լրագրող Սուսինա Խաչատրյանը գրավոր հարցում է ուղարկել Արթիկի համայնքապետարան՝ խնդրելով տրամադրել որոշ գնումների պայմանագրերը։ Համայնքապետարանը չի պատասխանել հարցմանը։**

***ԶԼՄ-ՆԵՐԻ ՈՒ ԼՐԱԳՐՈՂՆԵՐԻ ԳՈՐԾՈՒՆԵՈՒԹՅԱՆՆ ԱՌՆՉՎՈՂ ԱՅԼ ԻՐԱԴԱՐՁՈՒԹՅՈՒՆՆԵՐ***

**Ապրիլի 16-ին** լրագրող Հռիփսիմե Ջեբեջյանն ընդդեմ քաղաքացի Խաժակ Թանանյանի գործով պատասխանողը բողոքով դիմել է վճռաբեկ դատարան՝ ընդդեմ վերաքննիչ ատյանի որոշման, որով բավարարվել էր իր բողոքն ընդդեմ առաջին ատյանի՝ հայցը բավարարելու մասին վճռի։
 Հիշեցնենք՝ հրապարակային արտահայտված վիրավորանքից պատիվն ու արժանապատվությունը պաշտպանելու պահանջի վերաբերյալ 2023թ․ օգոստոսի 28-ին ներկայացրած հայցի առիթը համացանցում լրագրողի հասցեագրված արտահայտություններն են[[116]](#footnote-116)։ 2024թ. հուլիսի 10-ին կայացված վճռով հայցը բավարարվել էր․ դատարանը պատասխանողին պարտավորեցրել էր հրապարակավ ներողություն խնդրել հայցվորից, 400 հազար դրամ վճարել՝ որպես վիրավորանքի փոխհատուցում և 200 հազար դրամ՝ փաստաբանի վարձատրության գումար։

Պատասխանողը վճռի դեմ ներկայացրել էր բողոք, որը ս․ թ․ փետրվարի 28-ինՎերաքննիչ քաղաքացիական դատարանը բավարարել էր․ վճիռն ամբողջությամբ բեկանվել էր, և գործն ուղարկվել ստորադաս դատարան՝ նոր քննության։ Վճռաբեկ բողոքի հիմքում դատարանի կանխակալ վերաբերմունքն է։ Հունիսի 12-ին վճռաբեկ ատյանը ստացել է բողոքը։

**Ապրիլի 22-ին** ՀՀ քննչական կոմիտեի՝ պետության, սահմանադրական կարգի հիմունքների և հասարակական անվտանգության դեմ ուղղված հանցագործությունների քննության գլխավոր վարչությունում ՀՀ գլխավոր դատախազությունից ստացվել են առերևույթ միևնույն հանցանքի մասին քաղաքացի Նաիրի Հոխիկյանի, «Ապրելու երկիր» կուսակցության քաղաքական խորհրդի անդամ Մեսրոպ Առաքելյանի և ՀՀ ԱԺ պատգամավոր Լիլիթ Գալստյանի կողմից ներկայացված հաղորդումներն այն մասին, որ «Խոսնակ լրատվականը» (*Xosnak.am* լրատվական կայքը, որն ասոցացվում է իշխանությունների հետ - ԽԱՊԿ) տարածում է տեսանյութեր, որոնց միջոցով իրականացնում է ատելության քարոզ, հնչեցնում է ներազգային թշնամանք և բռնություն հրահրող խոսքեր, մարդու կյանքին ու առողջությանը սպառնացող կոչեր։ Մասնավորապես՝ նման կոչեր հնչել են գյումրեցիների, արցախցիների հասցեին։
 ՀՀ դատախազությունից ԽԱՊԿ-ի հարցմանն ի պատասխան հայտնել են, որ դեպքի առնչությամբ ապրիլի 23-ին Քննչական կոմիտեում նախաձեռնվել է վարույթ՝ Քրեական օրենսգրքի 329-րդ հոդվածի 2-րդ մասի 3-րդ կետով (Ատելություն, խտրականություն, անհանդուրժողականություն կամ թշնամանք հրահրելուն կամ քարոզելուն ուղղված հրապարակային խոսքը, ինչպես նաև այդ նպատակով նյութեր կամ առարկաներ տարածելը՝ հրապարակայնորեն ցուցադրվող ստեղծագործությունների, զանգվածային լրատվության միջոցների կամ տեղեկատվական կամ հաղորդակցական տեխնոլոգիաների օգտագործմամբ)։ Նախաքննությունը շարունակվում է։

 **Մայիսի 5-ին** Երևանի ընդհանուր իրավասության դատարանում տեղի է ունեցել «168 ժամ» ՍՊԸ-ն և լրագրող Գոհար Սավզյանն ընդդեմ քաղաքացի Աշոտ Դավինյանի գործով հերթական դատական նիստը՝ վիրավորանքի համար ներողություն խնդրելու, զրպարտություն հանդիսացող տվյալները հրապարակայնորեն հերքելու, ինչպես նաև պատվին, արժանապատվությանը և գործարար համբավին պատճառված վնասի փոխհատուցում բռնագանձելու պահանջներով։

 2023թ․ հուլիսի 14-ին ներկայացված հայցի առիթը հունիսի 10-ին Աշոտ Դավինյանի ֆեյսբուքյան էջում կատարված գրառումն է լրագրողի ու լրատվամիջոցի հասցեին՝ ի պատասխան հունիսի 9-ին ՍՊԸ-ին պատկանող *168․am* կայքում հրապարակված՝ «Սեքս-սկանդալի կիզակետում հայտնված անձին նշանակել են ՇՊՀ քոլեջի ու վարժարանի ընդհանուր կոորդինատոր-ղեկավար» հոդվածի [[117]](#footnote-117)։
 2024թ․ մարտի 25-ին դատարանը վճռել էր հայցը մերժել այն հիմքով, որ ապացույց չկա, թե վիճարկվող գրառումը կատարել է հենց Աշոտ Դավինյանը։ Ապրիլի 26-ին հայցվորը վերաքննիչ բողոք էր ներկայացրել, որը բավարարվել էր․ վճիռը բեկանվել և գործն ուղարկվել էր նույն դատարան՝ նոր քննության:

 Նոր քննությամբ դատական նիստեր են կայացել նաև մայիսի 22-ին և հունիսի 5-ին, իսկ հունիսի 18-ին հայցը կրկին մերժվել է նույն հիմքով, ինչ նախորդ անգամ։

 **Մայիսի 22-ին** «Ժողովուրդ թերթի խմբագրություն» ՍՊԸ-ն ընդդեմ պատգամավոր Արթուր Հովհաննիսյանի գործով Վերաքննիչ քաղաքացիական դատարանը մասնակի բավարարել է պատասխանողի բողոքն ընդդեմ առաջին ատյանի վճռի, որով հայցը բավարարվել էր՝ պատգամավորին պարտավորեցվել էր հերքել լրատվամիջոցի գործարար համբավն արատավորող արտահայտությունները, վճարել 300 հազար դրամ՝ որպես զրպարտության համար փոխհատուցում։

 Հիշեցնենք՝ հայցը ներկայացվել է 2024թ․ հունվարի 3-ին` զրպարտություն հանդիսացող տվյալները հրապարակայնորեն հերքելու, ինչպես նաև գործարար համբավին պատճառված վնասի փոխհատուցում վճարելու պահանջներով։ Հայցի առիթը դեկտեմբերի 15-ին պատասխանողի հայտարարությունն է ԱԺ ամբիոնից, ըստ որի՝ որոշ լրատվամիջոցներ, մասնավորապես՝ «Ժողովուրդ», «Հրապարակ» թերթերը, *Asekose.am*-ը, փողի դիմաց կարող են հոդված հրապարակել[[118]](#footnote-118)։
 Վերաքննիչ ատյանի որոշմամբ վճիռը բեկանվել է և գործն ուղարկվել նույն դատարան՝ նոր քննության:

 **Մայիսի 22-ին** Մարդու իրավունքների եվրոպական դատարանը հրապարակել է որոշում, որով խախտված է ճանաչել ֆոտոլրագրող Անի Գևորգյանի իրավունքը Եվրոպական կոնվենցիայի 10-րդ հոդվածով, և միաժամանակ եզրակացրել է, որ խախտում չի եղել 3-րդ հոդվածով[[119]](#footnote-119)։ Այլ կերպ ասած, դատարանն ընդունել է, որ խոչընդոտվել է լրագրողի օրինական մասնագիտական գործունեությունը, սակայն նրա հանդեպ նվաստացուցիչ վերաբերմունք չի դրսևորվել։
 Հիշեցնենք, որ խոսքը վերաբերում է 2014 փետրվարի 14-ին Երևանի Մաշտոցի պողոտայում տեղի ունեցած միջադեպին, երբ Անի Գևորգյանը լուսանկարում էր ընդդիմադիր երիտասարդների ցույցը։ Ֆոտոլրագրողին իրավապահները բռնի ուժով ապօրինի բերման են ենթարկել ոստիկանության բաժին, տեսախցիկը խլել, հիշողության քարտերը փչացրել, ապտակել։ Այդ ամենի վերաբերյալ Հայաստանում արդյունավետ քննություն չի իրականացվել, հարուցված քրեական գործը կարճվել է, և Անի Գևորգյանը դիմել է ՄԻԵԴ։ Ինը տարի անց միջազգային այս կառույցը դիմումը բավարարել է, սակայն մասնակի։

 **Մայիսի 29-ին** ՀՀ վարչական դատարանում կայացել է «Ժողովուրդ» օրաթերթի խմբագիր Քնարիկ Մանուկյանն ընդդեմ ՀՀ Ազգային ժողովի աշխատակազմի գործով դատական նիստ։
 Հիշեցնենք՝ հայցը ներկայացվել է 2024թ․ փետրվարի 19-ին՝ ԱԺ աշխատակազմի ղեկավարի 2023թ. դեկտեմբերի 15-ի թիվ 1/6399-2023 գրությամբ հայցվորի՝ խորհրդարանում հավատարմագրումը դադարեցնելու մասին որոշումն անվավեր ճանաչելու պահանջով։
 Ս․ թ․ հունիսի 16-ին դատարանի վճռով հայցը բավարարվել է։

**Հունիսի 17-ին** «Նյուզ ԷյԷմ» ՍՊԸ-ն դատական հայց է ներկայացրել Երևանի ընդհանուր իրավասության դատարան ընդդեմ ԱԺ նախագահ Ալեն Սիմոնյանի՝  գործարար համբավն արատավորող տվյալները հերքելուն պարտավորեցնելու և զրպարտության համար մեկ միլիոն դրամ փոխհատուցում բռնագանձելու պահանջներով։
 Հայցի առիթը մայիսի 17-ին Ալեն Սիմոնյանի արած հայտարարությունն է այն մասին, որ որոշ լրատվամիջոցներ, այդ թվում՝ հայցվորը, գնացել էին հարցազրույց վերցնելու Ռոբերտ Քոչարյանից՝ որպես իրենց սեփականատիրոջից և որպես կառավարելի լրատվամիջոցներ։

Հայցադիմումը հունիսի 26-ին ընդունվել է վարույթ։

 **Հունիսի 17-ին** ՀՀ վարչական դատարանում կայացել է «Հայկական երկրորդ հեռուստաալիք» ՍՊԸ-ն ընդդեմ Հեռուստատեսության և ռադիոյի հանձնաժողովի գործով նիստ՝ հանրային մուլտիպլեքսում հանրապետական սփռման սլոթի օգտագործման լիցենզավորման մրցույթում հայցվորին հաղթող ճանաչելու և լիցենզիա տրամադրելու մասին որոշում ընդունելուն պարտավորեցնելու պահանջի վերաբերյալ։ Այս հայցը ներկայացվել էր 2023թ․ փետրվարի 6-ին։ Հաջորդ դատական նիստը նշանակվել է 2026թ․ հունվարի 20-ին։

\*\*\*
***Զեկույցը պատրաստել է Խոսքի ազատության պաշտպանության կոմիտեն՝ «Հանուն ժողովրդավարության ազգային հիմնադրամի» (NED, ԱՄՆ) աջակցությամբ իրականացվող ծրագրի շրջանակներում: Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամի» տեսակետների և դիրքորոշումների հետ***

1. [**https://www.facebook.com/nikol.pashinyan/posts/pfbid022Gm11upLCDm6kAP8W1di4k3Ec9ji2D2WmdAh3r6V1MtCGepJ4EHqRcCdVvzh67Kjl**](https://www.facebook.com/nikol.pashinyan/posts/pfbid022Gm11upLCDm6kAP8W1di4k3Ec9ji2D2WmdAh3r6V1MtCGepJ4EHqRcCdVvzh67Kjl) [↑](#footnote-ref-1)
2. [**https://rsf.org/en/country/armenia**](https://rsf.org/en/country/armenia) [↑](#footnote-ref-2)
3. [**https://khosq.am/2025/04/29/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-136/**](https://khosq.am/2025/04/29/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-136/) [↑](#footnote-ref-3)
4. [**https://www.e-draft.am/projects/8612**](https://www.e-draft.am/projects/8612) [↑](#footnote-ref-4)
5. [**https://www.concourt.am/decision/decisions/66ff8f7ef1a3c\_SDV-1752.pdf**](https://www.concourt.am/decision/decisions/66ff8f7ef1a3c_SDV-1752.pdf) [↑](#footnote-ref-5)
6. [**https://khosq.am/2025/06/13/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-83/**](https://khosq.am/2025/06/13/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-83/) [↑](#footnote-ref-6)
7. [**https://www.e-gov.am/gov-decrees/item/44685/**](https://www.e-gov.am/gov-decrees/item/44685/) [↑](#footnote-ref-7)
8. [**https://khosq.am/2025/04/22/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-135/**](https://khosq.am/2025/04/22/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-135/) [↑](#footnote-ref-8)
9. [**https://khosq.am/2025/05/20/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-137/**](https://khosq.am/2025/05/20/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-137/) [↑](#footnote-ref-9)
10. [**https://khosq.am/2025/06/20/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-138/**](https://khosq.am/2025/06/20/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-138/) [↑](#footnote-ref-10)
11. [**https://www.facebook.com/watch?v=1374883970295361**](https://www.facebook.com/watch?v=1374883970295361) [↑](#footnote-ref-11)
12. [**https://khosq.am/2025/06/13/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-83/**](https://khosq.am/2025/06/13/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-83/) [↑](#footnote-ref-12)
13. [**https://www.facebook.com/narek.sdhp/videos/1604631420217624/?rdid=wlcHDz2L4lrHtz63#**](https://www.facebook.com/narek.sdhp/videos/1604631420217624/?rdid=wlcHDz2L4lrHtz63) [↑](#footnote-ref-13)
14. [**https://civic.am/society/145250--civicam-i-.html**](https://civic.am/society/145250--civicam-i-.html) [↑](#footnote-ref-14)
15. [**https://khosq.am/2024/04/30/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-122/**](https://khosq.am/2024/04/30/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-122/) [↑](#footnote-ref-15)
16. [**https://www.facebook.com/yerkir.am/videos/1000219248330963?locale=ms\_MY**](https://www.facebook.com/yerkir.am/videos/1000219248330963?locale=ms_MY) [↑](#footnote-ref-16)
17. [**https://www.facebook.com/tehmine.yenoqyan/posts/pfbid04n95K5khDsqYpvCBsJE3V6KNZC8Z5RWqTCqphr8bqYYpnxZwB9JFaGRRNCfu5RUyl**](https://www.facebook.com/tehmine.yenoqyan/posts/pfbid04n95K5khDsqYpvCBsJE3V6KNZC8Z5RWqTCqphr8bqYYpnxZwB9JFaGRRNCfu5RUyl) [↑](#footnote-ref-17)
18. [**https://armlur.am/1427232/**](https://armlur.am/1427232/) [↑](#footnote-ref-18)
19. [**https://oragir.news/hy/material/2025/02/13/145128**](https://oragir.news/hy/material/2025/02/13/145128) [↑](#footnote-ref-19)
20. [**https://mediahub.am/post/8eff5ae963c34689**](https://mediahub.am/post/8eff5ae963c34689) [↑](#footnote-ref-20)
21. [**https://lurer.com/?p=255408&l=am**](https://lurer.com/?p=255408&l=am) [↑](#footnote-ref-21)
22. [**https://hetq.am/hy/article/132716**](https://hetq.am/hy/article/132716) [↑](#footnote-ref-22)
23. [**https://oragir.news/hy/material/2024/06/26/121656**](https://oragir.news/hy/material/2024/06/26/121656) [↑](#footnote-ref-23)
24. [**https://www.youtube.com/watch?v=GKBwIumt0JM**](https://www.youtube.com/watch?v=GKBwIumt0JM) [↑](#footnote-ref-24)
25. [**https://oragir.news/hy/material/2023/12/16/100878?fbclid=IwZXh0bgNhZW0CMTAAAR0uuK3kOgcfrOKZUch1oLn-b5eLB439R5-9bnaPUpM-DmWoa4M07oMRep8\_aem\_AXowHD0FMfOaDoGLs7e65VFOjGybLDbOmaRh3fwQvVijL68F-8JuD7NOn6S5XFzyIzEOjJ\_gWDldB-OjQVqkmhAW**](https://oragir.news/hy/material/2023/12/16/100878?fbclid=IwZXh0bgNhZW0CMTAAAR0uuK3kOgcfrOKZUch1oLn-b5eLB439R5-9bnaPUpM-DmWoa4M07oMRep8_aem_AXowHD0FMfOaDoGLs7e65VFOjGybLDbOmaRh3fwQvVijL68F-8JuD7NOn6S5XFzyIzEOjJ_gWDldB-OjQVqkmhAW) [↑](#footnote-ref-25)
26. [**https://www.youtube.com/shorts/3JehxqZ5--U**](https://www.youtube.com/shorts/3JehxqZ5--U) [↑](#footnote-ref-26)
27. [**https://shamshyan.com/hy/article/2024/05/30/1262630**](https://shamshyan.com/hy/article/2024/05/30/1262630) [↑](#footnote-ref-27)
28. [**https://oragir.news/hy/material/2023/03/09/73385**](https://oragir.news/hy/material/2023/03/09/73385) [↑](#footnote-ref-28)
29. [**https://alternativ.am/?p=93025&l=am&fbclid=IwAR3Cm31NNJbJ1TS1-K8jWJ9Z-IRuM8DcdEg-RpGmMwdp7RPbVysZyaw8oVc**](https://alternativ.am/?p=93025&l=am&fbclid=IwAR3Cm31NNJbJ1TS1-K8jWJ9Z-IRuM8DcdEg-RpGmMwdp7RPbVysZyaw8oVc) [↑](#footnote-ref-29)
30. [**https://yerevan.today/all/society/115424/souqiasyanneri-bankoum-gravadrvats-gortsarany-gnoum-e-souqiasyanneri-varordy%E2%80%A4-alternativ-am**](https://yerevan.today/all/society/115424/souqiasyanneri-bankoum-gravadrvats-gortsarany-gnoum-e-souqiasyanneri-varordy%E2%80%A4-alternativ-am) [↑](#footnote-ref-30)
31. [**https://www.golosarmenii.am/article/227870/dozhd-iz-kirpichej-ne-pojdet**](https://www.golosarmenii.am/article/227870/dozhd-iz-kirpichej-ne-pojdet) [↑](#footnote-ref-31)
32. [**https://168.am/2025/03/05/2178235.html**](https://168.am/2025/03/05/2178235.html) [↑](#footnote-ref-32)
33. [**http://armtimes.com/hy/article/142602**](http://armtimes.com/hy/article/142602) [↑](#footnote-ref-33)
34. [**https://www.youtube.com/watch?v=Zn1pIFbbjvs**](https://www.youtube.com/watch?v=Zn1pIFbbjvs) [↑](#footnote-ref-34)
35. [**https://shamshyan.com/hy/article/2023/10/29/1249079**](https://shamshyan.com/hy/article/2023/10/29/1249079) [↑](#footnote-ref-35)
36. [**https://hraparak.am/post/784d07c164dcd1120286795b9080f4d1**](https://hraparak.am/post/784d07c164dcd1120286795b9080f4d1) [↑](#footnote-ref-36)
37. [**https://www.youtube.com/watch?v=3R78TT\_sYb4**](https://www.youtube.com/watch?v=3R78TT_sYb4) [↑](#footnote-ref-37)
38. [**https://hraparak.am/post/9b0db6454fecc2af9fda1c4f89034172**](https://hraparak.am/post/9b0db6454fecc2af9fda1c4f89034172) [↑](#footnote-ref-38)
39. [**https://hraparak.am/post/b93c724fb855d707e28dee03d3079c36?fbclid=IwAR0hSdr0zK\_BH0BB7fLQmv\_nLmajFUNQoVkUZ0I-jBAYtrVGIehGJdvsvAU**](https://hraparak.am/post/b93c724fb855d707e28dee03d3079c36?fbclid=IwAR0hSdr0zK_BH0BB7fLQmv_nLmajFUNQoVkUZ0I-jBAYtrVGIehGJdvsvAU) [↑](#footnote-ref-39)
40. [**https://bit.ly/3KW2sFj**](https://bit.ly/3KW2sFj) [↑](#footnote-ref-40)
41. [**https://armlur.am/1207461/?fbclid=IwAR3hlR0kzAVPi\_f6et8QSZdwfw8KMvH08X8RGBtG9w3ogtP78C\_juZaf69I**](https://armlur.am/1207461/?fbclid=IwAR3hlR0kzAVPi_f6et8QSZdwfw8KMvH08X8RGBtG9w3ogtP78C_juZaf69I) [↑](#footnote-ref-41)
42. [**https://hraparak.am/post/eaf38754391a1f17558bd4e9dfd9e260**](https://hraparak.am/post/eaf38754391a1f17558bd4e9dfd9e260) [↑](#footnote-ref-42)
43. [**https://news.am/arm/news/584108.html**](https://news.am/arm/news/584108.html) [↑](#footnote-ref-43)
44. [**https://blognews.am/arm/news/893686/fazin-kyanqic-zrkelu-gortsov-chax-rustamy-rustam-stepanyany-ev-ashot-kyurexyany-krkin-kalanavorvel-en.html**](https://blognews.am/arm/news/893686/fazin-kyanqic-zrkelu-gortsov-chax-rustamy-rustam-stepanyany-ev-ashot-kyurexyany-krkin-kalanavorvel-en.html) [↑](#footnote-ref-44)
45. [**https://www.youtube.com/watch?v=K9sHEk0XpLA**](https://www.youtube.com/watch?v=K9sHEk0XpLA) [↑](#footnote-ref-45)
46. [**https://www.youtube.com/watch?v=fvQgqbqdeMM**](https://www.youtube.com/watch?v=fvQgqbqdeMM) [↑](#footnote-ref-46)
47. [**https://www.youtube.com/watch?v=fvQgqbqdeMM**](https://www.youtube.com/watch?v=fvQgqbqdeMM) [↑](#footnote-ref-47)
48. [**https://www.youtube.com/watch?v=I4hXS6A2MNA**](https://www.youtube.com/watch?v=I4hXS6A2MNA) [↑](#footnote-ref-48)
49. [**https://yerevan.today/heghinak/67567/ashxatoum-en-tourqi-shaheric-elnelov%D5%9D-dzerq-dzerqi-tvats**](https://yerevan.today/heghinak/67567/ashxatoum-en-tourqi-shaheric-elnelov%D5%9D-dzerq-dzerqi-tvats) [↑](#footnote-ref-49)
50. [**https://www.youtube.com/watch?v=R1KqWkKMFLg**](https://www.youtube.com/watch?v=R1KqWkKMFLg) [↑](#footnote-ref-50)
51. [**https://fip.am/23243**](https://fip.am/23243) [↑](#footnote-ref-51)
52. [**https://hraparak.am/post/8f030e70d8829f8a56e77308422d31ec**](https://hraparak.am/post/8f030e70d8829f8a56e77308422d31ec) [↑](#footnote-ref-52)
53. [**https://oragir.news/hy/material/2025/04/29/154221?fbclid=IwZXh0bgNhZW0CMTEAAR4QJwKo-ifVuQx3-xskACw5YPB8CsldqVs50MPc\_OLeyWrRM0-QVrCGO8-WQg\_aem\_PFD1pOI39GL18TngOhN8bQ**](https://oragir.news/hy/material/2025/04/29/154221?fbclid=IwZXh0bgNhZW0CMTEAAR4QJwKo-ifVuQx3-xskACw5YPB8CsldqVs50MPc_OLeyWrRM0-QVrCGO8-WQg_aem_PFD1pOI39GL18TngOhN8bQ) [↑](#footnote-ref-53)
54. [**https://mediahub.am/post/2fedee321fc7e6a9**](https://mediahub.am/post/2fedee321fc7e6a9) [↑](#footnote-ref-54)
55. [**https://www.youtube.com/watch?v=w4nkFn8NBhE**](https://www.youtube.com/watch?v=w4nkFn8NBhE) [↑](#footnote-ref-55)
56. **<https://www.youtube.com/watch?v=lH-89HQY2Dg>** [↑](#footnote-ref-56)
57. [**https://armlur.am/1466045/**](https://armlur.am/1466045/) [↑](#footnote-ref-57)
58. [**https://www.youtube.com/watch?v=8f6HJXGZIP4**](https://www.youtube.com/watch?v=8f6HJXGZIP4) [↑](#footnote-ref-58)
59. [**https://www.youtube.com/watch?v=LINGkpRwwjw**](https://www.youtube.com/watch?v=LINGkpRwwjw) [↑](#footnote-ref-59)
60. **https://bit.ly/3Ozibca** [↑](#footnote-ref-60)
61. [**https://hetq.am/hy/article/165552**](https://hetq.am/hy/article/165552) [↑](#footnote-ref-61)
62. [**https://www.hetq.am/hy/article/170518**](https://www.hetq.am/hy/article/170518) [↑](#footnote-ref-62)
63. [**https://hetq.am/hy/article/172592**](https://hetq.am/hy/article/172592) [↑](#footnote-ref-63)
64. [**https://armlur.am/1461576/**](https://armlur.am/1461576/) [↑](#footnote-ref-64)
65. [**https://168.am/2021/04/12/1493119.html**](https://168.am/2021/04/12/1493119.html) [↑](#footnote-ref-65)
66. [**https://civic.am/society/13806--1000-.html**](https://civic.am/society/13806--1000-.html) [↑](#footnote-ref-66)
67. [**https://www.youtube.com/watch?v=EQ1cf6LhYj0**](https://www.youtube.com/watch?v=EQ1cf6LhYj0) [↑](#footnote-ref-67)
68. [**https://www.youtube.com/watch?v=etKjEn\_RcQ4**](https://www.youtube.com/watch?v=etKjEn_RcQ4) [↑](#footnote-ref-68)
69. [**https://oragir.news/hy/material/2024/11/29/137491**](https://oragir.news/hy/material/2024/11/29/137491) [↑](#footnote-ref-69)
70. [**https://www.pastinfo.am/hy/news/2023/02/20/7bccnlg16/1536743**](https://www.pastinfo.am/hy/news/2023/02/20/7bccnlg16/1536743) [↑](#footnote-ref-70)
71. [**https://oragir.news/hy/material/2023/09/05/89547?fbclid=IwAR1EYdXXIrO31MQ6ynRLsBD9LTSy4\_vrWpVBLd3X9Tnt\_kqQfvK9CkNNRXs**](https://oragir.news/hy/material/2023/09/05/89547?fbclid=IwAR1EYdXXIrO31MQ6ynRLsBD9LTSy4_vrWpVBLd3X9Tnt_kqQfvK9CkNNRXs) [↑](#footnote-ref-71)
72. [**https://168.am/2020/03/06/1269324.html**](https://168.am/2020/03/06/1269324.html) [↑](#footnote-ref-72)
73. [**https://hraparak.am/post/591fb734e3d84d0d37fd972c**](https://hraparak.am/post/591fb734e3d84d0d37fd972c) [↑](#footnote-ref-73)
74. [**https://hraparak.am/post/591fb531e3d84d0d37fd8835**](https://hraparak.am/post/591fb531e3d84d0d37fd8835) [↑](#footnote-ref-74)
75. [**https://oragir.news/hy/material/2025/04/16/152669**](https://oragir.news/hy/material/2025/04/16/152669) [↑](#footnote-ref-75)
76. [**https://armlur.am/889450/**](https://armlur.am/889450/) [↑](#footnote-ref-76)
77. [**https://www.armdaily.am/?p=116543&l=am**](https://www.armdaily.am/?p=116543&l=am) [↑](#footnote-ref-77)
78. [**https://ankakh.com/hy/article/115380**](https://ankakh.com/hy/article/115380) [↑](#footnote-ref-78)
79. [**https://www.youtube.com/watch?v=696vWAmCtjk&t=317s**](https://www.youtube.com/watch?v=696vWAmCtjk&t=317s) [↑](#footnote-ref-79)
80. [**https://168.am/2023/03/07/1842796.html**](https://168.am/2023/03/07/1842796.html) [↑](#footnote-ref-80)
81. [**https://armlur.am/1441738/**](https://armlur.am/1441738/) [↑](#footnote-ref-81)
82. [**https://www.facebook.com/anna.hakobyan.7965/videos/1072399281616001**](https://www.facebook.com/anna.hakobyan.7965/videos/1072399281616001) [↑](#footnote-ref-82)
83. [**https://mediahub.am/post/df66cbb6a43473b8**](https://mediahub.am/post/df66cbb6a43473b8) [↑](#footnote-ref-83)
84. [**https://www.pastinfo.am/hy/news/2024/03/06/ldpuluk4h/1725664**](https://www.pastinfo.am/hy/news/2024/03/06/ldpuluk4h/1725664) [↑](#footnote-ref-84)
85. [**https://www.pastinfo.am/hy/news/2024/03/12/mwvhc5yi4/1728849**](https://www.pastinfo.am/hy/news/2024/03/12/mwvhc5yi4/1728849) [↑](#footnote-ref-85)
86. [**https://www.facebook.com/Avanesyan.moh/posts/pfbid02Vc9U6LdsGk87uh7x4tKeFXY2YVaQXWfpQjADMUL3VuxH6T3TR81tqmvyvQhxG5Upl**](https://www.facebook.com/Avanesyan.moh/posts/pfbid02Vc9U6LdsGk87uh7x4tKeFXY2YVaQXWfpQjADMUL3VuxH6T3TR81tqmvyvQhxG5Upl) [↑](#footnote-ref-86)
87. [**https://armlur.am/1475784/**](https://armlur.am/1475784/) [↑](#footnote-ref-87)
88. [**https://www.youtube.com/watch?v=f4ijkMhIl8U&t=28s**](https://www.youtube.com/watch?v=f4ijkMhIl8U&t=28s) [↑](#footnote-ref-88)
89. [**https://www.aravot.am/2025/06/06/1492413/?fbclid=IwY2xjawKzes1leHRuA2FlbQIxMABicmlkETFmUjloMW9uNWs3Mms5QndpAR4f6W\_QOZz27jEJjwft6LuKqUyrkBEqW4FLV697vv0ONxNZPd5JNz0J\_13ZtQ\_aem\_5a5PaZRbfm-hcj1q2krbxg**](https://www.aravot.am/2025/06/06/1492413/?fbclid=IwY2xjawKzes1leHRuA2FlbQIxMABicmlkETFmUjloMW9uNWs3Mms5QndpAR4f6W_QOZz27jEJjwft6LuKqUyrkBEqW4FLV697vv0ONxNZPd5JNz0J_13ZtQ_aem_5a5PaZRbfm-hcj1q2krbxg) [↑](#footnote-ref-89)
90. [**https://www.pastinfo.am/hy/news/2025/04/07/%D4%B1%D6%80%D5%B4%D5%A1%D5%B6-%D4%B2%D5%A1%D5%A2%D5%A1%D5%BB%D5%A1%D5%B6%D5%B5%D5%A1%D5%B6/1928358**](https://www.pastinfo.am/hy/news/2025/04/07/%D4%B1%D6%80%D5%B4%D5%A1%D5%B6-%D4%B2%D5%A1%D5%A2%D5%A1%D5%BB%D5%A1%D5%B6%D5%B5%D5%A1%D5%B6/1928358) [↑](#footnote-ref-90)
91. [**https://www.facebook.com/nikol.pashinyan/posts/pfbid0dzuVRZBZEn6AYpAzLGerbpiojzt42aKVBCfECy5KVQhg71FabVzbok2DVF8u9DG4l**](https://www.facebook.com/nikol.pashinyan/posts/pfbid0dzuVRZBZEn6AYpAzLGerbpiojzt42aKVBCfECy5KVQhg71FabVzbok2DVF8u9DG4l) [↑](#footnote-ref-91)
92. [**https://hraparak.am/post/76622fcd26e1efcc07c918324cbca788**](https://hraparak.am/post/76622fcd26e1efcc07c918324cbca788) [↑](#footnote-ref-92)
93. [**https://hetq.am/hy/article/171772**](https://hetq.am/hy/article/171772) [↑](#footnote-ref-93)
94. [**https://factor.am/468136.html**](https://factor.am/468136.html) [↑](#footnote-ref-94)
95. [**https://www.youtube.com/watch?v=c8CrpflnBMI**](https://www.youtube.com/watch?v=c8CrpflnBMI) [↑](#footnote-ref-95)
96. [**https://oragir.news/hy/material/2024/12/19/139556**](https://oragir.news/hy/material/2024/12/19/139556) [↑](#footnote-ref-96)
97. [**https://www.youtube.com/watch?v=uX\_\_MItBVkw&t=1s**](https://www.youtube.com/watch?v=uX__MItBVkw&t=1s) [↑](#footnote-ref-97)
98. [**https://m.mamul.am/am/news/325992**](https://m.mamul.am/am/news/325992) [↑](#footnote-ref-98)
99. [**https://www.facebook.com/ATorosyanOfficial/posts/pfbid0V2X6MqsTZHQMAqKxXSzgkfopB9fEaSskSZiQbd7MuhPC6FChuxDxXA7Cj2v7qZvRl**](https://www.facebook.com/ATorosyanOfficial/posts/pfbid0V2X6MqsTZHQMAqKxXSzgkfopB9fEaSskSZiQbd7MuhPC6FChuxDxXA7Cj2v7qZvRl) [↑](#footnote-ref-99)
100. [**https://www.youtube.com/watch?v=RuGIVpIlmgk**](https://www.youtube.com/watch?v=RuGIVpIlmgk) [↑](#footnote-ref-100)
101. [**https://www.youtube.com/watch?v=qmj9x5bec24**](https://www.youtube.com/watch?v=qmj9x5bec24) [↑](#footnote-ref-101)
102. [**https://www.facebook.com/anna.hakobyan.7965/posts/pfbid0vwubni7NrT1R5qc2Z4DfQJr7XyTLxndyWVv4y8YExkq2LYCEy2HdQCbmpd5epZZMl**](https://www.facebook.com/anna.hakobyan.7965/posts/pfbid0vwubni7NrT1R5qc2Z4DfQJr7XyTLxndyWVv4y8YExkq2LYCEy2HdQCbmpd5epZZMl) [↑](#footnote-ref-102)
103. [**https://m.mamul.am/am/news/326377**](https://m.mamul.am/am/news/326377) [↑](#footnote-ref-103)
104. [**https://m.mamul.am/am/news/328516**](https://m.mamul.am/am/news/328516) [↑](#footnote-ref-104)
105. [**https://m.mamul.am/am/news/327297**](https://m.mamul.am/am/news/327297) [↑](#footnote-ref-105)
106. [**https://www.facebook.com/ATorosyanOfficial/posts/pfbid0PfPNGyE4E9LTxMnTQ9kFHtuzR2n3RT3QXys791mgvWF78sY2CUwHjv17FDPBowRml**](https://www.facebook.com/ATorosyanOfficial/posts/pfbid0PfPNGyE4E9LTxMnTQ9kFHtuzR2n3RT3QXys791mgvWF78sY2CUwHjv17FDPBowRml) [↑](#footnote-ref-106)
107. [**https://www.youtube.com/watch?v=tIGuYNngtT8**](https://www.youtube.com/watch?v=tIGuYNngtT8) [↑](#footnote-ref-107)
108. [**https://www.youtube.com/watch?v=CKPSGcUgyKw**](https://www.youtube.com/watch?v=CKPSGcUgyKw) [↑](#footnote-ref-108)
109. [**https://hraparak.am/post/ff7810334141e584152bd44530212699**](https://hraparak.am/post/ff7810334141e584152bd44530212699) [↑](#footnote-ref-109)
110. [**https://www.aravot.am/2025/06/30/1497488/?fbclid=IwY2xjawLQi9xleHRuA2FlbQIxMABicmlkETFMSUdyd240b3BpQmdSa1JvAR7UD3gojEQHi3bdnimX0LV1UGZYl470-PXNwCCEDfrR\_x1IuP3PvZl5iqlZhg\_aem\_m8eNHcGT0RLlFO5einOW-g**](https://www.aravot.am/2025/06/30/1497488/?fbclid=IwY2xjawLQi9xleHRuA2FlbQIxMABicmlkETFMSUdyd240b3BpQmdSa1JvAR7UD3gojEQHi3bdnimX0LV1UGZYl470-PXNwCCEDfrR_x1IuP3PvZl5iqlZhg_aem_m8eNHcGT0RLlFO5einOW-g) [↑](#footnote-ref-110)
111. [**https://infocom.am/hy/article/152321?fbclid=IwZXh0bgNhZW0CMTEAAR6bfvYOdgDe5Nf9tagA\_svh3-x0\_ipeCM-SVu1AUfi4bnwlpT9vCmhKAmNriQ\_aem\_Vw1lrJj6ifMaHaR\_RDu7iw**](https://infocom.am/hy/article/152321?fbclid=IwZXh0bgNhZW0CMTEAAR6bfvYOdgDe5Nf9tagA_svh3-x0_ipeCM-SVu1AUfi4bnwlpT9vCmhKAmNriQ_aem_Vw1lrJj6ifMaHaR_RDu7iw) [↑](#footnote-ref-111)
112. [**https://news.am/arm/news/876437.html**](https://news.am/arm/news/876437.html) [↑](#footnote-ref-112)
113. [**https://hetq.am/hy/article/174637**](https://hetq.am/hy/article/174637) [↑](#footnote-ref-113)
114. [**https://fip.am/42560**](https://fip.am/42560) [↑](#footnote-ref-114)
115. [**https://infocom.am/156530/**](https://infocom.am/156530/) [↑](#footnote-ref-115)
116. [**https://www.aravot.am/2023/07/28/1358203/**](https://www.aravot.am/2023/07/28/1358203/) [↑](#footnote-ref-116)
117. [**https://168.am/2023/06/09/1885505.html**](https://168.am/2023/06/09/1885505.html) [↑](#footnote-ref-117)
118. [**https://www.youtube.com/watch?v=PXwgJH0KASU&t=592s**](https://www.youtube.com/watch?v=PXwgJH0KASU&t=592s) [↑](#footnote-ref-118)
119. [**https://www.facebook.com/ani.gevorgyan.287443/posts/pfbid0zHJRtzX7a7zSPejjyzZP1rqp2MWdB48hQt4r5AVrQrP2kHDzgE9LrnZTxpzs9tm9l**](https://www.facebook.com/ani.gevorgyan.287443/posts/pfbid0zHJRtzX7a7zSPejjyzZP1rqp2MWdB48hQt4r5AVrQrP2kHDzgE9LrnZTxpzs9tm9l) [↑](#footnote-ref-119)